4. การประกอบธุรกิจของธนาคาร บริษัทย่อยและบริษัทร่วม

การประกอบธุรกิจของธนาคาร

ลูกค้าธุรกิจขนาดใหญ่

กลุ่มงานลูกค้าธุรกิจขนาดใหญ่ทำหน้าที่ให้บริการทางการเงินเพื่อตอบสนองความต้องการที่หลากหลายของลูกค้าในประเทศและต่างประเทศ
ซึ่งมีมูลค่าธุรกิจสูงกว่า 500 ล้านบาทต่อปีขึ้นไป บริการทางการเงินที่ธนาคารให้บริการ
รวมถึงสินเชื่อระยะสั้นและระยะยาว ตลอดจนสินเชื่อโครงการ สินเชื่อธุรกิจห่วงโซ่อุปทาน
ผลิตภัณฑ์บริหารเงินสด การป้องกันความเสี่ยงด้วยการ hedging และบริการวาณิชธนกิจต่างๆ
ทั้งในตลาดทุนและตลาดหุ้น การให้กู้ร่วม และ structured finance นอกจากนี้
กลุ่มงานธุรกิจขนาดใหญ่ยังทำงานใกล้ชิดกับธุรกิจต่างๆ ของบริษัทในเครือกรุงศรี
เพื่อนำเสนอผลิตภัณฑ์ให้เหมาะสมกับลูกค้า
โดยพนักงานของธนาคารมีทักษะและความชำนาญเกี่ยวกับผลิตภัณฑ์และบริการของธนาคารเป็นอย่างดี
สามารถดูแลและตอบสนองความต้องการทางการเงินของลูกค้าแต่ละรายได้อย่างมีประสิทธิภาพ

กลุ่มงานลูกค้าธุรกิจขนาดใหญ่เป็นกลุ่มงานหนึ่งที่สร้างรายได้หลักให้กับธนาคาร ณ สิ้นปี 2555
สินทรัพย์รวมจากรายได้จากดอกเบี้ยและค่าธรรมเนียมจากเงินให้สินเชื่อและการขายผลิตภัณฑ์ข้ามประเภท
มีจำนวนสูงถึง 212 พันล้านบาท หรือร้อยละ 25 ของสินเชื่อรวมของธนาคาร

ธนาคารได้ปรับโครงสร้างกลุ่มงานลูกค้าธุรกิจขนาดใหญ่
โดยเน้นการลดขั้นตอนการทำงานภายในให้มีประสิทธิภาพและประสิทธิผลมากขึ้น
ซึ่งจะช่วยให้พนักงานลูกค้าสัมพันธ์และทีมที่ดูแลด้านผลิตภัณฑ์จะมีเวลาดูแลลูกค้ามากขึ้น
และสามารถขยายธุรกิจไปยังตลาดใหม่ๆ ได้ด้วย

นอกจากนี้ ธนาคารยังให้ความสำคัญกับการพัฒนาบุคลากรอย่างต่อเนื่อง
เพื่อเตรียมรับมือกับความต้องการของลูกค้าที่อาจเปลี่ยนแปลงได้ตลอดเวลา
ความรู้และทักษะที่ทันสมัยและทันต่อเหตุการณ์
จะช่วยให้พนักงานเข้าใจและสามารถนำเสนอผลิตภัณฑ์ที่หลากหลายของธนาคารเพื่อตอบสนองความต้องการของลูกค้าได้อย่างเหมาะสม

ในปี 2555 กลุ่มงานลูกค้าธุรกิจขนาดใหญ่ประสบความสำเร็จอย่างสูงในการขยายสินเชื่อ
ด้วยกลยุทธ์การรักษาความสัมพันธ์ที่มีมาอย่างยาวนานและการเจาะตลาดลูกค้าใหม่ๆ นอกจากนี้
ยังได้จัดสัมมนาเพื่อประโยชน์ของลูกค้าให้เข้าถึงข้อมูลล่าสุดเกี่ยวกับภาวะเศรษฐกิจโลก
เศรษฐกิจภูมิภาคในหัวข้อที่น่าสนใจ ที่อาจส่งผลกระทบต่อธุรกิจ
กิจกรรมเหล่านี้ยังเปิดโอกาสให้ธนาคารกระชับความสัมพันธ์และเสริมสร้างความเชื่อถือไว้วางใจกับลูกค้า
ในการทำงานเคียงข้างกันเพื่อขยายโอกาสทางธุรกิจ และธนาคารได้เปิดศูนย์ธุรกิจแห่งใหม่ 2
แห่งในนิคมอุตสาหกรรมอีสเทิร์นซีบอร์ด (ระยอง)
ทำให้ธนาคารมีศูนย์ธุรกิจลูกค้าขนาดใหญ่จำนวนรวมทั้งสิ้น 24 แห่ง ทั่วประเทศ

ทีมงานดูแลผลิตภัณฑ์ของกลุ่มงานลูกค้าธุรกิจขนาดใหญ่
ก็ประสบความสำเร็จอย่างมากเช่นกันในปีที่ผ่านมา
โดยทีมธุรกิจต่างประเทศได้รับรางวัลการให้บริการโอนเงินระหว่างประเทศเป็นปีที่สี่ติดต่อกัน
ทีมวาณิชธนกิจประสบความสำเร็จในการจัดจำหน่ายหุ้นกู้มูลค่ากว่า 15,000 ล้านบาทให้กับ บริษัท
ปตท. จำกัด (มหาชน) บริษัทการบินไทย จำกัด (มหาชน) บริษัท ควอลิตี้ เฮ้าส์ จำกัด (มหาชน)
และบริษัท นํ้าตาลมิตรผล จำกัด (มหาชน) นอกจากนี้
ธนาคารได้ออกหุ้นกู้ด้อยสิทธิและไม่ด้อยสิทธิจำนวน 30,000
ล้านบาทแก่นักลงทุนและได้รับเลือกเป็นพันธมิตรของบริษัท กสท. โทรคมนาคม จำกัด (มหาชน)
เพื่อพัฒนาและส่งเสริมระบบจัดซื้อจัดจ้างของรัฐ (E-Guarantee และ E-Government)

ผลงานที่ผ่านมาทำให้ธนาคารมั่นใจในการเติบโตอย่างต่อเนื่องต่อไปในปี 2556
โดยการนำเสนอทั้งจำนวนและประเภทของผลิตภัณฑ์ให้มีความหลากหลายเพิ่มมากขึ้น นอกจากนี้
ธนาคารจะใช้ประโยชน์จากจุดแข็งและความเชี่ยวชาญของธุรกิจอื่นๆ ของกรุงศรีกรุ๊ปให้มากขึ้น
เพื่อพัฒนาแนวทางการดำเนินธุรกิจโดยรวม

ลูกค้าธุรกิจ SME

กลุ่มงานลูกค้าธุรกิจ SME ของธนาคารประสบความสำเร็จเป็นอย่างสูงในการขยายฐานลูกค้า
อันเป็นผลจากการพัฒนาผลิตภัณฑ์ใหม่ๆ การให้บริการที่ออกแบบโดยเฉพาะสำหรับลูกค้าแต่ละราย
และกลยุทธ์การตลาดเชิงรุก
โดยธนาคารได้ทุ่มเทปรับปรุงประสิทธิภาพขั้นตอนการดำเนินงานตลอดจนเพิ่มศักยภาพของผู้จัดการธุรกิจสัมพันธ์

ในปี 2555 กลุ่มงานลูกค้า SME สามารถขยายสินเชื่อ ให้เติบโตสูงขึ้นถึงร้อยละ 12.6 จาก 189
พันล้านบาทในปีก่อน เป็นจำนวน 213 พันล้านบาท จำนวนลูกค้าใหม่มีสัดส่วนสูงถึงร้อยละ 60
ของลูกค้าทั้งหมด โดยลูกค้าทุกรายสามารถรับบริการผ่านศูนย์ธุรกิจ SME 48
แห่งและสาขาของธนาคารทั้ง 601 สาขาทั่วประเทศ

ธนาคารมีความภูมิใจที่เป็นผู้นำการพัฒนาและนำเสนอผลิตภัณฑ์ต่างๆ เพื่อช่วยผู้ประกอบการ SME
ที่ได้รับผลกระทบจากอุทุกภัยในช่วงปลายปี 2554 เช่น สินเชื่อทันใจ และ สินเชื่อ BIG Bag
นอกจากนี้ ธนาคารยังได้ให้ความช่วยเหลือเงินกู้ดอกเบี้ยต่ำภายใต้โครงการสินเชื่อดอกเบี้ยต่ำพิเศษ
(Soft loan) ของธนาคารแห่งประเทศไทยและบรรษัทประกันสินเชื่ออุตสาหกรรมขนาดย่อม
(บยส.) แก่ผู้ประกอบการ SME ที่ได้รับความเสียหายจากอุทกภัยด้วย

ธนาคารได้คิดค้นพัฒนาผลิตภัณฑ์ใหม่ๆ อย่างไม่หยุดยั้ง โดยในช่วงครึ่งหลังของปี 2555
ธนาคารได้ออกผลิตภัณฑ์ใหม่คือ สินเชื่อจุใจ เพื่อสนับสนุนผู้ประกอบธุรกิจขนาดเล็ก
โดยปรับปรุงรูปแบบมาจากสินเชื่อทันใจที่ได้ออกแบบมาเพื่อผู้ประกอบการรายย่อย
จุดเด่นของสินเชื่อจุใจ คืออัตราดอกเบี้ยที่ตํ่า และการใช้หลักทรัพย์คํ้าประกันขั้นตํ่าเพียงร้อยละ 30
ของวงเงินสินเชื่อ

ความสำเร็จของธนาคารในการขยายฐานลูกค้า SME
และจำนวนสินเชื่อยังมาจากการออกโปรแกรมสินเชื่อ ที่ดึงดูดใจผู้ประกอบการ เช่น กรุงศรี SME
O/D คืนกำไร ซึ่งกระตุ้นการใช้วงเงินสินเชื่อของลูกค้าโดยการมอบบัตรกำนัลกรุงศรี
เมื่อการใช้วงเงินที่ได้รับเป็นไปตามเงื่อนไข กรุงศรี SME Smart Package
ซึ่งเป็นบัญชีธุรกิจครบวงจรสำหรับลูกค้า และ กรุงศรี SME กู้ง่าย ได้รถ
สำหรับลูกค้าที่สมัครขอสินเชื่อระยะยาวและได้รับอนุมัติในช่วงโปรโมชั่น
มีสิทธิลุ้นรับรถกระบะและมอเตอร์ไซค์ทุกเดือน โดยรางวัลทั้งหมดมีมูลค่าสูงถึง 3.2 ล้านบาท

นอกจากนี้ ธนาคารยังมีผลิตภัณฑ์และบริการต่างๆ ที่ช่วยสนับสนุนผู้ประกอบการ SME ดังนี้

Multiple Cards on 1 Account - 1 บัญชีหลายบัตร
สำหรับลูกค้าที่ต้องการให้ผู้ที่เกี่ยวข้องหลายคนทำธุรกรรมเกี่ยวกับบัญชีของตนโดยไม่ต้องผ่านการอนุมัติทุกครั้ง
แต่ละบัญชีจะมีการใช้บัตรได้ถึง 4 บัตร
ผู้ถือบัตรแต่ละคนสามารถทำธุรกรรมได้ครบทุกประเภทในบัญชีดังกล่าว นอกจากนี้
ธนาคารยังมีบัตรกรุงศรีสมาร์ท เดบิต ที่ให้ความสะดวกอย่างยิ่ง โดยลูกค้า SME
สามารถถอนเงินจากเครื่องเอทีเอ็มของธนาคารใดก็ได้โดยไม่มีค่าธรรมเนียม

ฝ่ายการขายและการตลาดบัตรเครดิต
นำเสนอบริการที่หลากหลายเกี่ยวกับบัตรเครดิตและเดบิตทั้งในประเทศและต่างประเทศแก่ลูกค้า
SME เพื่อสนับสนุนให้ธุรกิจสามารถรับชำระเงินด้วยวิธีที่ไม่ใช่เงินสด
ซึ่งจะเพิ่มโอกาสในการขายและลดความเสี่ยงในการถูกโจรกรรม
เพราะไม่ต้องเก็บเงินสดไว้ในปริมาณมากอีกต่อไป ผู้ขายยังสามารถเลือกช่องทางรับการชำระเงิน
โดยพิจารณาจากลักษณะและความต้องการของธุรกิจ เช่น

 การรับชำระเงินด้วยบัตรเครดิต/บัตรเดบิต ณ จุดขายผ่านเครื่อง Electronic Data
Capture (EDC) ที่รองรับการชำระเงินเต็มจำนวนและเป็นรายงวด

 การรับชำระค่าสินค้าและบริการด้วยบัญชีบัตรเครดิตเป็นประจำ

 การรับชำระเงินด้วยบัตรเครดิต/เดบิต ทางไปรษณีย์ โทรศัพท์ และ/หรือ โทรสาร

 การรับชำระเงินด้วยบัตรเครดิต/เดบิตทางอินเตอร์เน็ต
ด้วยระบบรักษาความปลอดภัยที่เป็นมาตรฐานสากลและ Payment Card Industry Data
Security Standard (PCI DSS)

 ระบบกรุงศรี Virtual EDC (VEDC)

 การแปลงสกุลเงิน ณ จุดขาย
ทำให้ผู้ถือบัตรสามารถชำระค่าสินค้าและบริการในสกุลท้องถิ่นของตนได้
การแปลงยอดเงินที่ต้องชำระจากสกุลเงินบาทสามารถทำได้ถึง 12 สกุลหลัก คือ USD, CHF,
EUR, JPY, GBP, AUD, HKD, SGD, NOK, DKK, SEK และ CNY

ความเคลื่อนไหวครั้งสำคัญของกรุงศรี SME คือการเปิดตัวโครงการ กรุงศรี Value Chain
Solutions เพื่อให้การสนับสนุนเงินทุนหมุนเวียนแก่ผู้ซื้อและผู้ขายสินค้าของพันธมิตรรายใหญ่
โดยมีจุดเด่นในเรื่องของอัตราดอกเบี้ยที่ตํ่าและไม่มีข้อกำหนดเรื่องหลักทรัพย์คํ้าประกัน นอกจากนี้
การวิเคราะห์สินเชื่อจะพิจารณาคำขอในลักษณะกลุ่มธุรกิจไม่ใช่รายบุคคล
ทำให้การพิจารณาเป็นไปอย่างรวดเร็วขึ้น ในปี 2555
ธนาคารได้ลงนามในสัญญากับลูกค้ารายใหญ่หลายราย เช่น บริษัท ปูนซีเมนต์นครหลวง จำกัด
(มหาชน) บริษัท สยามคูโบต้า คอร์ปอเรชั่น จำกัด บริษัท แอลจี อิเล็กทรอนิกส์ (ประเทศไทย)
จำกัด บริษัท เอก-ชัย ดิสทริบิวชั่น ซิสเทม จำกัด (เทสโก้ โลตัส)
ผลสำเร็จของการสร้างพันธมิตรได้ช่วยเพิ่มสินเชื่อ SME และทำให้เกิดการขยายฐานลูกค้าใหม่ๆ
ตลอดจนการเพิ่มจำนวนบัญชีออมทรัพย์และเดินสะพัดตลอดจนผลิตภัณฑ์อื่นๆ
ของธนาคารเป็นจำนวนมาก

ในภาวะการดำเนินธุรกิจที่เร่งรีบในปัจจุบัน
ธนาคารจึงตอบโจทย์ให้ลูกค้าที่เป็นเจ้าของธุรกิจและผู้ประกอบการได้รับความสะดวกง่ายดายขึ้นด้วยธุรกรรมการเงินผ่านโทรศัพท์มือถือ
มีการใช้ระบบ One Scan
ที่ใช้เทคโนโลยีดิจิตอลเพื่อให้การขอและอนุมัติสินเชื่อทำได้รวดเร็วมากยิ่งขึ้น โดยสแกน QR code
ที่เชื่อมโยงกับบัญชีของลูกค้า ทำให้ลูกค้าสามารถกรอกฟอร์มขอสินเชื่อได้โดยอัตโนมัติ
ช่วยให้ขั้นตอนการส่งเอกสารและการอนุมัติรวดเร็วขึ้น อีกทั้งสะดวกต่อการติดตามผลการอนุมัติด้วย
นับเป็นการเชื่อมโยงผู้ประกอบการกับสินเชื่อด้วยเทคโนโลยีที่มีประสิทธิภาพ

ในปี 2555 ธนาคารได้เปิดตัวโครงการ กรุงศรี Quick Pay
โดยการใช้ประโยชน์จากสมาร์ทโฟนหรือแท็บเล็ต
เพื่อเป็นเครื่องมือในการรับการชำระเงินจากบัตรเครดิต ซึ่งจะทำให้ธุรกิจต่างๆ
ตั้งแต่ผู้ประกอบการรายย่อยทั่วไป ไปจนถึงเครือข่ายร้านค้าชื่อดัง
สามารถรับการชำระค่าสินค้าและบริการที่ไม่ใช่เงินสดได้อย่างสะดวกและปลอดภัย

ธนาคารให้ความสำคัญกับการแสวงหาลูกค้าและโอกาสใหม่ๆ
ในขณะที่ยังคงเน้นการเสริมสร้างความสัมพันธ์กับลูกค้าที่มีอยู่เดิม
แสดงถึงความมั่นคงอยู่บนเส้นทางการมอบบริการที่ทำให้เรื่องเงินเป็นเรื่องง่ายสำหรับลูกค้า

โครงการกรุงศรีจัดทัพเพื่อ SME
เป็นกลยุทธ์การตลาดโดยการจัดกิจกรรมให้ความรู้ทางการเงินสำหรับผู้ประกอบการ SME
ทั่วประเทศเพื่อทำให้เกิดการรับรู้ในแบรนด์ของกลุ่มงานธุรกิจลูกค้า SME ตลอดจนขยายฐานลูกค้า
SME โครงการนี้ประกอบด้วย การส่งเจ้าหน้าที่ปรึกษาสินเชื่อไปให้บริการผู้ประกอบการ SME
ในจังหวัดหลักๆ ที่เป็นพื้นฐานการเติบโตเศรษฐกิจไทย โดยธนาคารได้ดำเนินไปแล้ว 20
จังหวัดหลักทั่วประเทศในสิ้นปีที่ผ่านมา
ธนาคารยังได้ร่วมมือกับบรรษัทประกันสินเชื่ออุตสาหกรรมขนาดย่อมเพื่อให้บริการ SME คลินิก
เพื่อให้คำปรึกษาทางการเงินแก่ผู้ประกอบการท้องถิ่น ในขณะเดียวกัน
ได้มีการจัดสัมมนาเกี่ยวกับกลยุทธ์ทางธุรกิจและการลงทุนในหลายๆ พื้นที่
เพื่อให้ความรู้ผู้ประกอบการเกี่ยวกับประเด็นเศรษฐกิจโลกและเศรษฐกิจภูมิภาคที่น่าสนใจ
และอาจมีผลกระทบต่อธุรกิจ SME ของไทย
ซึ่งเป็นช่องทางที่ธนาคารจะได้ช่วยธุรกิจเหล่านี้เข้าถึงแหล่งเงินทุน
โครงการเหล่านี้ทำให้ภาพลักษณ์ของธนาคารเกี่ยวกับธุรกิจ SME
เป็นที่ประทับใจในหมู่ผู้ประกอบการและผลักดันให้สินเชื่อขยายตัวเพิ่มขึ้น

ในปี 2556 ธนาคารจะยังคงเน้นการทำให้ผลิตภัณฑ์และบริการง่ายต่อความเข้าใจ
และสะดวกต่อการใช้งานมากขึ้น โดยมีเป้าหมายสู่การเป็นธนาคารที่ผู้ประกอบการ SME
เลือกใช้มากที่สุดภายในปี 2560

ธุรกิจลูกค้าบุคคล

กลุ่มงานลูกค้าบุคคลนำเสนอผลิตภัณฑ์และบริการที่หลากหลายให้ตรงต่อความต้องการและไลฟ์สไตล์ของลูกค้าทุกกลุ่มและทุกคน
บริการหลักของธนาคารคือ การบริหารความมั่งคั่ง ซึ่งรวมถึงการออมและการลงทุน การประกันภัย
ลูกค้าบุคคลพิเศษ Krungsri Exclusive บริการบัตร ATM บริการบัตรเครดิตและเดบิต สินเชื่อ
ส่วนบุคคล วงเงินเบิกเกินบัญชี สินเชื่อรถยนต์และสินเชื่อเพื่อที่อยู่อาศัย และสินเชื่อไมโครไฟแนนซ์

นอกจากนี้ กลุ่มงาน E-business ยังได้ถูกจัดตั้งขึ้นเพื่อเป็นหน่วยงานหลักในการขับเคลื่อนกลยุทธ์
“เรื่องเงิน เรื่องง่าย” ผ่านเทคโนโลยีดิจิตอล
เพื่อเพิ่มช่องทางการบริการทางการเงินแก่ลูกค้ารายย่อยของธนาคารอีกด้วย

 ธุรกิจเงินฝาก การลงทุน ประกันภัย และธนบดี

บริการเงินฝากและการลงทุน

การจัดกลุ่มลูกค้า (Customer Segmentation) มีความสำคัญมากขึ้นต่อการพัฒนาผลิตภัณฑ์
ในภาวะเศรษฐกิจปี 2555 ที่มีความผันผวนสูง
ธนาคารตระหนักดีว่าลูกค้าที่มีสินทรัพย์สูงและลูกค้ารายย่อยทั่วไปมีความต้องการในการบริหารเงินที่แตกต่างกัน
ในสถานการณ์ที่อัตราดอกเบี้ยอยู่ในระดับตํ่า
ลูกค้าที่มีสินทรัพย์สูงต้องการผลิตภัณฑ์ที่สามารถช่วยเพิ่มผลตอบแทนได้
ธนาคารจึงนำเสนอบัญชีออมทรัพย์ มีแต่ได้
ซึ่งให้อัตราดอกเบี้ยที่สูงกว่าและยังคงความสะดวกในการฝาก-ถอนใกล้เคียงกับบัญชีออมทรัพย์ทั่วไป
นอกจากนี้ สำหรับลูกค้าที่ต้องการลงทุนในระยะยาว
ธนาคารได้นำเสนอเงินฝากประจำที่มีระยะเวลาการฝากหลากหลาย
และหุ้นกู้อัตราดอกเบี้ยแบบขั้นบันได ส่วนลูกค้าที่สามารถรับความเสี่ยงได้เพิ่มขึ้น
ธนาคารแนะนำให้กระจายการลงทุนในกองทุนตราสารหนี้ต่างประเทศ
หรือกองทุนหุ้นเพื่อเป็นทางเลือกในการเพิ่มผลตอบแทน

ในช่วงหลังของปี 2555 มีการเปิดตัวบัญชีออมทรัพย์ จัดให้ ซึ่งเป็นบัญชีที่เพิ่มความสะดวกให้กับลูกค้า
โดยสามารถเบิก-ถอนเงินที่เครื่องเอทีเอ็มของทุกธนาคารทั่วประเทศ โดยไม่คิดค่าธรรมเนียม
พร้อมการชำระค่าสินค้าและบริการได้ 5 บิลต่อเดือน โดยไม่เสียค่าใช้จ่ายต่อรายการ ทั้งนี้
บัญชีดังกล่าวคิดค่าธรรมเนียมรายปีเพียงเล็กน้อยเท่านั้น
ทำให้ได้รับกระแสตอบรับที่ดีจากลูกค้าที่สามารถบริหารจัดการธุรกรรมทางการเงินได้ดีขึ้นด้วยค่าใช้จ่ายที่น้อยลง

ผลิตภัณฑ์ประกันภัย

ในช่วงต้นปี 2555 ธนาคารได้เปิดตัว ประกันภัยสำเร็จรูป “ทันที”
ซึ่งเป็นนวัตกรรมใหม่ในการอนุมัติกรมธรรม์ประกันชีวิตที่ลูกค้าจะได้รับความคุ้มครองภายในเวลาเพียง
5 นาที การพัฒนาผลิตภัณฑ์นี้
เป็นการตอกยํ้าถึงพันธกิจที่ธนาคารมีต่อลูกค้าในการทำให้เรื่องเงินเป็นเรื่องง่ายสำหรับลูกค้าเสมอ
นอกจากนี้ ธนาคารได้ปรับปรุงและออกผลิตภัณฑ์ประกันวินาศภัยครบทุกประเภท ได้แก่ อุบัติเหตุ
สุขภาพ ทรัพย์สิน และรถยนต์ ภายใต้แนวคิดให้การคุ้มครองเป็นเรื่องง่ายเช่นกัน
ซึ่งผลิตภัณฑ์ประกันชีวิตและประกันวินาศภัยดังกล่าว ได้รับการตอบรับอย่างดีจากลูกค้า โดยในปี
2555 ธนาคารสามารถสร้างยอดขายประกันภัยได้กว่า 200,000 กรมธรรม์
โดยเบี้ยประกันภัยที่ขายผ่านธนาคารมีจำนวน 8.5 พันล้านบาท
ซึ่งธนาคารมีรายได้ค่าธรรมเนียมจากการเป็นตัวแทนจำหน่ายสูงเพิ่มขึ้นร้อยละ 42
นอกจากนวัตกรรมด้านผลิตภัณฑ์แล้ว ความสำเร็จในครั้งนี้
เป็นผลมาจากพนักงานสาขาที่มีทักษะในการนำเสนอผลิตภัณฑ์ที่หลากหลายให้ตอบสนองต่อความต้องการของลูกค้าได้อย่างตรงใจ

บริการธนบดีธนกิจ Krungsri Exclusive

ในปี 2555 ธนาคารได้ปรับเปลี่ยนรูปแบบบริการ Krungsri Exclusive
โดยเริ่มจากการปรับภาพลักษณ์ให้ทันสมัย เพิ่มสิทธิประโยชน์ให้ครอบคลุมมากยิ่งขึ้น
รวมถึงสร้างประสบการณ์ที่เป็นเลิศให้กับลูกค้าจากการเข้าร่วมกิจกรรมต่างๆ เช่น การแข่งขันกอล์ฟ
ณ สนามชั้นนำและมีชื่อเสียงของประเทศ
การร่วมรับประทานอาหารมื้อเลิศที่รังสรรค์จากเชฟมือหนึ่งของประเทศ
รวมถึงของขวัญที่เลือกสรรเป็นพิเศษจากพันธมิตรทางธุรกิจของธนาคาร

นอกจากนี้ ธนาคารได้พัฒนาบริการที่ปรึกษาทางการเงินและการลงทุน
เพื่อช่วยลูกค้าในการวางกลยุทธ์การลงทุนให้สอดคล้องกับระดับความเสี่ยงที่สามารถยอมรับได้
สร้างความเข้าใจในภาวะเศรษฐกิจและสถานการณ์การลงทุนเพื่อให้ลูกค้าสามารถประเมินโอกาสและความเสี่ยง
พร้อมตัดสินใจลงทุนได้อย่างมั่นใจและแม่นยำขึ้น เป้าหมายสูงสุดของธนาคารคือ
ให้คำปรึกษาทางการเงินและการลงทุนที่ตอบสนองแผนการเงินระยะยาวของลูกค้าแต่ละท่านได้ตรงความต้องการที่สุด

 บริการบัตรเอทีเอ็มและบัตรเดบิต

เพื่อให้ลูกค้าได้รับความสะดวกสบายขึ้น ตามจุดยืนของธนาคารในการทำเรื่องเงินให้เป็นเรื่องง่าย
ธนาคารออกผลิตภัณฑ์บัตรเดบิตออมทรัพย์จัดให้ ซึ่งรวมประโยชน์ของบัญชีออมทรัพย์
และความสะดวกของบัตรเดบิตไว้ด้วยกัน ลูกค้าสามารถบริหารบัญชีได้ง่ายขึ้น
อีกทั้งยังให้บริการเสริม ด้วยการให้ลูกค้าจ่ายค่าบิลต่างๆ โดยไม่ต้องเสียค่าธรรมเนียมถึง 5
บิลต่อเดือน และยังถอนเงินจากเครื่องเอทีเอ็มของทุกธนาคารทั่วประเทศได้
โดยไม่มีค่าธรรมเนียมเช่นกัน

บัตรของขวัญกรุงศรี เป็นนวัตกรรมด้านดิจิตอลที่ได้รับการออกแบบให้ใช้แทนเช็คของขวัญ
เพื่อมอบให้เป็นของขวัญในวันพิเศษ เช่น วันตรุษจีน วันแม่ เป็นต้น
นอกจากจะใช้เป็นของขวัญได้แล้ว
ยังเป็นทางเลือกในการชำระค่าสินค้าและบริการที่ร้านค้าทั่วประเทศที่รับชำระด้วยบัตรวีซ่า

ตลอดทั้งปีธนาคารยังคงเน้นการพัฒนาผลิตภัณฑ์และบริการให้มีความหลากหลาย
เพื่อรองรับความต้องการของทุกกลุ่มลูกค้า รวมทั้งบริการ 1 บัญชีหลายบัตร (Multiple card on
1 account) ทำชีวิตให้ง่ายขึ้นสำหรับผู้บริโภคและนักธุรกิจที่ต้องการให้ผู้ที่เกี่ยวข้องอื่นๆ
ทำธุรกรรมในบัญชีของตนได้โดยไม่ต้องผ่านการอนุมัติในแต่ละครั้ง โดยสามารถมีผู้ถือบัตรเสริมได้ถึง
4 คน แต่ละคนมีสิทธิในการใช้บริการการเงินอย่างเต็มที่
และเป็นธนาคารแรกในประเทศไทยที่เปิดตัวบัญชีเงินบาทและใช้บริการบัตรเอทีเอ็มได้
สำหรับบุคคลที่มีถิ่นที่อยู่ในต่างประเทศ (Non-residents)
ทำให้ลูกค้าต่างชาติสามารถถอนเงินและเช็คยอดบัญชีได้ทั่วโลก

 สินเชื่อเพื่อที่อยู่อาศัย

หลังจากประเทศไทยผ่านพ้นวิกฤตมหาอุทกภัยในปี 2554 ไปแล้วนั้น ตลาดเพื่อที่อยู่อาศัยในปี 2555
เป็นอีกปีหนึ่งที่ผู้ประกอบการต้องเผชิญกับความท้าทายจากหลายๆ ปัจจัย
ทั้งปัจจัยในเชิงบวกและปัจจัยเชิงลบ

ในส่วนของปัจจัยเชิงบวกต่อตลาดสินเชื่อบ้าน ได้แก่ นโยบายบ้านหลังแรกของรัฐบาล
รวมถึงโครงการให้ความช่วยเหลือทางการเงินแก่ผู้ที่ได้รับความเสียหายจากอุทกภัยปี 2554 (BoT
Soft Loan) จากธนาคารแห่งประเทศไทยจำนวนเงินในโครงการ 300,000 ล้านบาท

ในส่วนของปัจจัยเชิงลบที่กระทบผู้ประกอบการคือ
การขาดความเชื่อมั่นของผู้บริโภคโดยเฉพาะบ้านในแนวราบโซนพื้นที่นํ้าท่วมหนักในปี 2554
อีกทั้งผู้ประกอบการยังต้องแบกภาระในเรื่องของค่าแรงขั้นต่ำต่อวัน ที่ปรับขึ้น
ค่าวัสดุอุปกรณ์ก่อสร้างที่มีราคาสูงขึ้น
รวมถึงการลงทุนในระบบสาธารณูปโภคเพื่อป้องกันนํ้าท่วมของโครงการนั้นๆ เอง

ด้วยปัจจัยต่างๆ ดังกล่าวข้างต้นนั้นจะเห็นได้ว่าผู้ประกอบการที่เป็นบริษัทมหาชนในตลาดหลักทรัพย์
รวมถึง ผู้ประกอบการรายใหม่ที่อาจจะมีที่ดินในใจกลางเมือง รวมถึงแนวส่วนต่อขยายรถไฟฟ้า
พากันเปิดโครงการคอนโดมิเนียมมากขึ้น โดยจะเห็นได้ชัดว่า
ราคาคอนโดมิเนียมเมื่อเปรียบเทียบเนื้อที่ต่อตารางเมตรมีการปรับตัวที่สูงขึ้นเป็นเฉลี่ยหลักแสนบาทต่อตารางเมตร
ซึ่งทำให้เห็นนวัตกรรมใหม่ๆ ของคอนโดมิเนียม เช่น คอนโดขนาดเล็กแต่สามารถปรับ function
การใช้งานได้หลายรูปแบบ เป็นต้น

สำหรับสินเชื่อบ้านกรุงศรี ธนาคารได้เล็งเห็นถึงการเติบโตของตลาดคอนโดมิเนียมในช่วง 2 ปีหลัง
ซึ่งธนาคารได้ให้ความสำคัญพิเศษกับตลาดคอนโดมิเนียม
เพราะเป็นตลาดที่มีอัตราการเจริญเติบโตสูงสุดในปีนี้ และยังมีผลลัพธ์ที่ดีในแง่สินเชื่อบ้านอีกด้วย
ดังนั้น
ธนาคารจึงได้พัฒนาผลิตภัณฑ์สินเชื่อบ้านที่ตอบรับกับกลุ่มลูกค้าเป้าหมายเพื่อช่วงชิงส่วนแบ่งการตลาดใน
Segment ที่ให้ผลตอบแทนที่ดี เช่น การให้วงเงินกู้สูงสุด 100%
พร้อมอัตราดอกเบี้ยที่หลากหลายและจูงใจกลุ่มลูกค้าเป้าหมาย เช่น ดอกเบี้ย 0%
และอัตราดอกเบี้ยคงที่แบบขั้นบันได 3 ปี เป็นต้น

นอกจากนั้น ธนาคารยังได้โฆษณาประชาสัมพันธ์ผลิตภัณฑ์สินเชื่อที่อยู่อาศัย
โดยเน้นจับกลุ่มลูกค้าผู้สนใจคอนโดมิเนียม
โดยใช้สื่อโฆษณาประชาสัมพันธ์ที่เข้าถึงกลุ่มลูกค้าเป้าหมายโดยเฉพาะ
เพื่อให้การลงทุนนั้นมีประสิทธิภาพและใช้ต้นทุนการโฆษณาที่ตํ่า

ในขณะเดียวกัน ธนาคารก็มิได้ละเลยกลุ่มเป้าหมายอื่นๆ เช่น ลูกค้าผู้สนใจบ้านเดี่ยว ทาวน์เฮ้าส์
ซึ่งมีความสำคัญเช่นเดียวกัน โดยการทำงานใกล้ชิดกับผู้ประกอบการชั้นนำของเมืองไทย
และใช้เครือข่ายสาขาของธนาคารที่แข็งแกร่งในการให้บริการสินเชื่อที่อยู่อาศัยกับลูกค้า

ธนาคารยังได้จัดตั้งช่องทางเสริม เช่น พนักงานขายตรง (Direct Sales Agent) กว่า 100
คน เพื่อให้บริการในเชิงรุกมากขึ้น รวมถึงช่องทางผ่าน Application online
ซึ่งลูกค้าสามารถสมัครได้เองโดยตรง นอกจากนั้น ธนาคารยังได้นำระบบ One Scan/Smart
Flow มาช่วยเพิ่มประสิทธิภาพของการบริหารใบสมัครสินเชื่อที่อยู่อาศัยเช่นเดียวกับสินเชื่ออื่นๆ
ผ่านสาขาทั่วประเทศจำนวน 601 สาขา
ซึ่งจะทำให้ลูกค้าสามารถตรวจสอบสถานะใบสมัครได้ตลอดเวลา
และธนาคารก็สามารถกำหนดมาตรฐานของแต่ละขั้นตอนและกระบวนการได้อย่างมีประสิทธิภาพมากขึ้น

 ธุรกิจอิเล็กทรอนิกส์

กลุ่มงานธุรกิจอิเล็กทรอนิกส์จัดตั้งขึ้นตามความมุ่งมั่นของธนาคารที่จะให้ผู้ใช้ระบบได้รับความสะดวกสบายจากนวัตกรรมผลิตภัณฑ์ต่างๆ
และส่งเสริมการใช้เทคโนโลยีดิจิตอลในระบบงานของเครือกรุงศรีให้มากขึ้น
โดยตั้งเป้าหมายที่จะเป็นธนาคารอันดับหนึ่งของไทยที่ลูกค้าเลือกใช้มากที่สุด

การทำธุรกรรมผ่านอินเตอร์เน็ตมีจำนวนสูงขึ้นอย่างรวดเร็วในช่วงหลายปี
ทุกวันนี้ธนาคารมีธุรกรรมผ่านอินเตอร์เน็ตซึ่งใช้ระบบรักษาความปลอดภัยระดับโลกมูลค่าสูงถึง 250
พันล้านบาทต่อปี และมีจำนวนลูกค้า ที่ทำธุรกรรมผ่านอินเตอร์เน็ตเพิ่มขึ้นถึงร้อยละ 200 จากปี
2554 นอกจากนี้ จำนวนผู้ใช้กรุงศรี SMS Banking พุ่งสูงเกิน 1.2 ล้านราย ในปี 2555
ซึ่งช่วยผลักดันให้เกิดรายได้ค่าธรรมเนียมจำนวนถึง 1 พันล้านบาท

ธนาคารเชื่อว่านวัตกรรมจะช่วยทำให้ชีวิตง่ายขึ้น
และการบริการทางการเงินที่มีขั้นตอนเรียบง่ายไม่ซับซ้อนของธนาคาร
ทำให้ธนาคารมีความแตกต่างจากธนาคารอื่นๆ อย่างชัดเจน
ผลิตภัณฑ์ที่สำคัญของกลุ่มงานธุรกิจอิเล็กทรอนิกส์ เช่น

• กรุงศรี Quick Pay - การรับชำระเงินทางระบบอิเล็กทรอนิกส์โดยการใช้สมาร์ทโฟน
หรือแท็บเล็ตสำหรับผู้ประกอบการตั้งแต่ผู้ค้ารายย่อยจนถึงบริษัทชั้นนำที่มีเครือข่ายทั่วประเทศ

• กรุงศรี Online - การให้บริการการเงินผ่านอินเตอร์เน็ต
ซึ่งธนาคารเป็นผู้นำในการพัฒนาระบบที่ปลอดภัยสูงสุดแต่ใช้งานง่าย เช่น ลูกค้า Krungsri
Exclusive สามารถเข้าถึงข้อมูลการลงทุนและการบริหารเงินของตนได้เพียงการคลิกไม่กี่ครั้ง

• กรุงศรี Mobile App -
ได้รับการยอมรับว่าเป็นแอพพลิเคชั่นด้านการเงินที่ดีที่สุดในเอเชียด้วยความลํ้า เร็ว ง่าย
ทำได้ทุกอย่างโดยทำธุรกรรมการเงินโทรศัพท์มือถือและแท็บเล็ต
นับเป็นนวัตกรรมช่องทางอิเล็กทรอนิกส์ที่ชูจุดเด่นของธนาคารในการทำเรื่องเงินเป็นเรื่องง่ายอย่างแท้จริง
แอพพลิเคชั่นนี้สามารถรองรับผลิตภัณฑ์และบริการต่างๆ ที่หลากหลายของธนาคาร
ตั้งแต่บัญชีออมทรัพย์และธุรกรรมบัตรเครดิต จนถึงสินเชื่อส่วนบุคคล สินเชื่อรถยนต์ และกองทุนรวม

 การขยายช่องทางการให้บริการทางการเงิน

มีการพัฒนาบริการด้านการเงินใหม่ๆ ตลอดทั้งปี
เพื่อให้ธุรกิจการเงินเพื่อรายย่อยให้บริการที่กระชับดำเนินไปด้วยความรวดเร็ว และสะดวกมากขึ้น
ที่สำคัญได้แก่

• การลดขั้นตอนสำหรับการชำระสินเชื่อรถยนต์ของกรุงศรี ออโต้
และสินเชื่อจำนำทะเบียนรถของบริษัท ซีเอฟจี เซอร์วิส (ศรีสวัสดิ์ เงินติดล้อ) ที่ชำระเป็นรายงวด
ลูกค้าสามารถชำระค่างวดที่สาขาของธนาคารเพียงใช้หมายเลขประจำตัวบัตรประชาชน
โดยไม่ต้องมีใบแจ้งหนี้

• การใช้ช่องทางอิเล็กทรอนิกส์ต่างๆ เช่น เครื่องเอทีเอ็ม การทำธุรกรรมผ่านทางอินเตอร์เน็ต
และการทำธุรกรรมผ่านโทรศัพท์ ซึ่งทำให้การชำระค่าบริการง่ายและสะดวกขึ้นสำหรับลูกค้า

• การปรับปรุงบริการต่างๆ ที่มีอยู่เดิมให้มีประสิทธิภาพมากขึ้น เช่น
การปรับลดข้อมูลที่ไม่สำคัญที่แสดงบนหน้าจอเครื่องเอทีเอ็มเพื่อให้การทำธุรกรรมรวดเร็วและง่ายดายยิ่งขึ้น
และการปรับเพิ่มข้อมูลบนหน้าจอสำหรับบางกลุ่มลูกค้า เช่น การเพิ่มเมนูภาษาพม่า เป็นต้น

ในปี 2556 ธนาคารยังคงเดินหน้าขยายเครือข่ายและบริการต่างๆ
เพื่อรองรับธุรกรรมการเงินและการชำระเงินผ่านช่องทางอิเล็กทรอนิกส์และเครื่องเอทีเอ็มในประเทศอื่นที่ธนาคารกำลังพัฒนาการให้บริการเพื่อให้เครือข่ายมีความเชื่อมโยงกันตามกลยุทธ์การขยายตัวสู่ภูมิภาค
(Regional Strategy) ของธนาคาร
และเตรียมความพร้อมเพื่อรับการเข้าสู่การเป็นประชาคมเศรษฐกิจอาเซียนในปี 2558 ของไทย

ด้านการตลาด

การทำให้ลูกค้ามีประสบการณ์เรื่องเงินเป็นเรื่องง่ายเป็นหัวใจของความพยายามในการก้าวสู่การเป็นธนาคารอันดับหนึ่ง

ธนาคารทุ่มเททำงานเพื่อยกระดับภาพลักษณ์ ผลิตภัณฑ์และบริการ
เพื่อเป็นธนาคารอันดับหนึ่งของประเทศที่ลูกค้าเลือกใช้มากที่สุด เพื่อทำให้ได้ตามเป้าหมายที่ท้าทายนี้
ธนาคารจึงได้สร้างสรรค์ ปรับปรุง
และสร้างความแตกต่างในแบรนด์ตลอดจนทำให้แบรนด์กรุงศรีมีการรับรู้อย่างต่อเนื่อง
พยายามเข้าใจความต้องการของลูกค้า
และนำเสนอผลิตภัณฑ์และบริการที่ดีที่สุดเพื่อตอบสนองความต้องการเหล่านั้น
โดยพลวัตที่สำคัญในการพัฒนาผลิตภัณฑ์ต่างๆ คือ
เสียงสะท้อนจากลูกค้าตลอดจนการเห็นถึงความต้องการของลูกค้าอย่างลึกซึ้ง
ธนาคารมีระบบทดสอบแนวคิดของผลิตภัณฑ์และการค้นหาว่าลูกค้ายังขาดอะไร
โดยไม่รอให้ลูกค้าต้องบอก

 บัญชีออมทรัพย์ที่เหนือกว่าใครในตลาด

มีแต่ได้ และ จัดให้ เป็นโครงการออมทรัพย์หลักที่เปิดตัวในปี 2555
ทั้งสองโครงการมีลักษณะเด่นที่นำเสนอสิ่งที่ไม่เคยมีมาก่อนในแวดวงการเงินไทย
บัญชีเงินฝากออมทรัพย์ “มีแต่ได้” ให้อัตราดอกเบี้ยสูงแบบฝากประจำแต่ก็ให้สภาพคล่องสูงด้วย

ดังนั้น ลูกค้าสามารถทำธุรกรรมได้ทุกเมื่อจากทุกจุดให้บริการ
ขณะเดียวกันยังได้รับผลตอบแทนค่อนข้างสูง ส่วนบัญชีเงินฝากออมทรัพย์ “จัดให้”
ตอบโจทย์เรื่องการชำระค่าสินค้าและบริการให้ง่ายขึ้น
โดยจัดให้สามารถทำธุรกรรมทุกอย่างผ่านเครื่องเอทีเอ็มได้
โดยมีเป้าหมายที่จะเป็นบัญชีออมทรัพย์ที่สะดวกที่สุดในตลาดการเงิน
ลูกค้าสามารถชำระค่าสินค้าและบริการต่างๆ โดยไม่มีค่าธรรมเนียม
และสามารถเบิกถอนเงินจากเครื่องเอทีเอ็มใดก็ได้ในประเทศโดยไม่มีค่าใช้จ่าย
จุดเด่นอีกจุดของทั้งสองบัญชีคือไม่มีเงื่อนไขเรื่องยอดเงินขั้นตํ่า
ความสำเร็จของทั้งสองโครงการช่วยให้ธนาคารสามารถขยายฐานลูกค้าและยอดเงินฝากด้วยต้นทุนที่ต่ำตลอดปี
2555

-   นวัตกรรมที่ทำให้เรื่องเงินเป็นเรื่องง่ายและประหยัดเวลา

ธนาคารพัฒนาโครงการใหม่ๆ อยู่เสมอเพื่อนำเสนอผลิตภัณฑ์และบริการที่ง่ายไม่ซับซ้อน
ลดเวลาในการทำธุรกรรมเพื่อลูกค้าจะได้มีเวลากับสิ่งที่สำคัญอื่นๆ ในชีวิต

ตัวอย่างหนึ่งคือความน่าเบื่อหน่ายในการกรอกฟอร์มเมื่อมาทำธุรกรรมการเงินที่สาขา
ธนาคารหลายแห่งมีข้อกำหนดให้ลูกค้ากรอกฟอร์ม แม้เป็นการทำธุรกรรมแบบพื้นฐานที่สุด
อันเป็นความไม่สะดวกต่อลูกค้าอย่างมาก ธนาคารตอบโจทย์นี้ด้วยนวัตกรรม Simple Q
ซึ่งให้บริการด้วยระบบดิจิตอล
โดยลูกค้าที่มาใช้บริการที่สาขาสามารถเดินมาที่ตู้เพื่อกดเลือกบริการที่ต้องการ
รูดบัตรเอทีเอ็มหรือสมุดคู่ฝาก ทำให้พนักงานลูกค้าสัมพันธ์
ก็จะสามารถเข้าถึงข้อมูลทั้งหมดที่จำเป็นต่อการทำธุรกรรม
ช่วยประหยัดเวลาที่มีค่าของลูกค้าและทรัพยากรต่างๆ ทั้งนี้ Simple Q ได้ให้บริการแล้วทั้ง 601
สาขาของธนาคารทั่วประเทศ

กรุงศรี Mobile App
เป็นนวัตกรรมที่บุกเบิกตลาดการเงินไทยในการให้บริการการเงินที่หลากหลาย
ตั้งแต่ธุรกรรมบัญชีออมทรัพย์และบัตรเครดิตตลอดจนถึงการขายกองทุนรวม
หรือแม้กระทั่งการขออนุมัติสินเชื่อ ประกันชีวิตสำเร็จรูป "ทันที" เป็นอีกหนึ่งพัฒนาการที่สำคัญ
เพราะลูกค้าสามารถได้รับการอนุมัติและความคุ้มครองภายในห้านาทีโดยไม่จำเป็นต้องเข้ารับการตรวจสุขภาพ

 การพัฒนาบริการที่โดดเด่น

ธนาคารทำงานตลอดเวลาในการยกระดับและปรับปรุงการให้บริการที่ทุกจุดบริการเพื่อให้ลูกค้ามีประสบการณ์ที่ดีในการทำธุรกรรม
ซึ่งลูกค้าที่มีความสนใจใช้ผลิตภัณฑ์ของธนาคารจะช่วยสนับสนุนให้ธนาคารมีรายได้มากขึ้นโดยการแนะนำแบรนด์ของธนาคารกับคนอื่นต่อไป

ธนาคารได้พัฒนาบริการที่มีความโดดเด่นเพื่อให้ลูกค้าได้รับประสบการณ์ที่พิเศษและสะดวกง่ายดาย
“7-touch customer journey” เป็นความพยายามที่จะทำให้ลูกค้าประทับใจอย่างต่อเนื่อง
ตั้งแต่วินาทีแรกที่เดินเข้าสาขาจนถึงวินาทีที่เดินจากไป

ภายใต้ภาพลักษณ์ใหม่ ธนาคารได้ออกแบบปรับโฉมทุกอย่าง ทั้งรูปลักษณ์สาขา แผ่นป้าย สื่อโฆษณา
เครื่องเอทีเอ็ม และบูธแลกเปลี่ยนเงินทั่วประเทศเพื่อดึงดูดลูกค้าด้วยเอกลักษณ์ที่โดดเด่น ทันสมัย
เข้าถึงได้ง่ายและน่าเชื่อถือ
ในส่วนของสาขาก็ได้ถูกออกแบบตกแต่งให้ผสมผสานเทคโนโลยีเข้ากับการใช้งานได้จริงเพื่อให้ลูกค้าได้รับบริการที่น่าประทับใจ
สะท้อนให้เห็นว่าธนาคารก้าวไปพร้อมกับไลฟ์สไตล์ของลูกค้าในยุคดิจิตอล ในปี 2555
มีการเปิดตัวสาขาต้นแบบที่ถนนอโศก สุขุมวิท 35 ทองหล่อและออลซีซั่นส์เพลส
ซึ่งได้ทำให้ธนาคารเป็นธนาคารชั้นแนวหน้าที่เสนอนวัตกรรมการเงินล้ำสมัยแก่ลูกค้ารายย่อย ทั้งนี้
การปรับโฉมใหม่ของสาขาทั้ง 601 แห่ง มีแผนจะเสร็จภายในสิ้นปี 2556

 การสื่อสารที่เรียบง่าย ตรงประเด็น

ธนาคารทำงานในแบบฉบับ “วิถีกรุงศรี” ที่เน้นการสื่อสารที่เปิดเผย ตรงไปตรงมา
แต่เป็นกันเองกับลูกค้า เชื่อในการสื่อสารกับผู้มีส่วนได้เสียทุกกลุ่มอย่างเรียบง่ายและชัดเจน
การสื่อสารที่ตรงประเด็นเป็นการสื่อสารที่มีประสิทธิภาพที่สุด
เนื่องจากทุกฝ่ายจะได้มีความเข้าใจที่ตรงกันเกี่ยวกับจุดเด่น ประโยชน์
ตลอดถึงความเสี่ยงของผลิตภัณฑ์และบริการต่างๆ การสื่อสารด้วยภาษาที่ง่าย ชัดเจน
ไม่ต้องเป็นวิชาการมากทวีความสำคัญมากขึ้นในสภาวการณ์ที่ธุรกิจการเงินมีความซับซ้อนและยากแก่การเข้าใจขึ้นทุกที
ธนาคารพยายามทำให้ลูกค้าเข้าใจผลิตภัณฑ์และบริการของธนาคารได้ง่ายๆ
เพื่อจะได้ใช้ประโยชน์จากบริการเหล่านี้ในการบริหารจัดการเงิน

นับตั้งแต่มีการนำเสนอจุดยืนการทำเรื่องเงินให้เป็นเรื่องง่ายและการปรับภาพลักษณ์ใหม่
ปรากฎว่าได้รับการตอบรับอย่างดี โดยลูกค้าส่วนใหญ่รู้สึกใกล้ชิดกับแบรนด์กรุงศรีมากขึ้นกว่าเดิม
เครื่องวัดความสำเร็จที่ดีคือจำนวนผู้บริโภคที่พิจารณาต้องการใช้บริการของธนาคารเพิ่มขึ้นถึง 3
เท่าจากปี 2552

 การบริหารความสัมพันธ์ลูกค้า

ธนาคารให้ความสำคัญกับการบริหารความสัมพันธ์ลูกค้ามาโดยตลอด
พนักงานของธนาคารได้รับการฝึกฝนมาเป็นอย่างดีและสามารถนำเสนอผลิตภัณฑ์และบริการจากเครือข่ายกรุงศรีได้อย่างต่อเนื่องเหนือความคาดหมายของลูกค้า
โดยผลงานจากโครงการสนับสนุนการขายผลิตภัณฑ์ข้ามประเภท (cross-sell) หรือ Lead
Management System สำหรับพนักงานสาขาเพิ่มขึ้นถึงสามเท่าในปี 2555
และเพื่อเป็นการต่อยอดจากความสำเร็จนี้ ธนาคารได้เริ่มโครงการ Lead Management System
สำหรับเจ้าหน้าที่บริหารความสัมพันธ์ลูกค้าของกลุ่มงานลูกค้า SME
และพนักงานลูกค้าสัมพันธ์ของหน่วยงาน Krungsri Exclusive
เพื่อยกระดับความสามารถในการนำเสนอผลิตภัณฑ์และบริการต่อเนื่องให้สูงขึ้น นอกจากนี้
ยังได้มีการเพิ่มศักยภาพของช่องทางเอทีเอ็มให้สามารถรองรับแคมเปญการ cross-sell
ได้มากกว่าเดิมถึงสี่เท่า
ทำให้การคัดสรรและนำเสนอผลิตภัณฑ์ต่อเนื่องตรงความต้องการของลูกค้ามากยิ่งขึ้น

ธนาคารทำการปรับปรุงระบบการบริหารจัดการแคมเปญ (Campaign Management Platform)
อย่างต่อเนื่อง ทำให้ประสิทธิภาพการดำเนินงานในการออกแคมเปญ cross-sell
เพิ่มขึ้นอีกร้อยละ 30 ในปี 2555 และได้สร้างรูปแบบ (model) การวิเคราะห์ในเชิงลึก
ซึ่งช่วยเพิ่มทั้งอัตราความสำเร็จในการ cross-sell
และอัตราความพึงพอใจของลูกค้าพร้อมทั้งปรับปรุงขั้นตอนในการ cross-sell
เพื่อเพิ่มความสะดวกให้กับลูกค้าและพนักงาน

นอกจากนี้ ยังมีการพัฒนาแนวทางการบริหารความสัมพันธ์ลูกค้าในลักษณะอื่น
รวมถึงการอวยพรวันเกิดลูกค้า ผ่านช่องทางบริการของธนาคารทุกช่องทาง ทั้งสาขา
เครื่องเอทีเอ็ม ศูนย์ให้บริการทางโทรศัพท์ และการให้บริการผ่านทางอินเตอร์เน็ต
ซึ่งได้รับการตอบรับอย่างดีจากลูกค้า ในขณะเดียวกัน
การวิเคราะห์ในด้านการสร้างคุณค่าต่อธนาคาร และได้ออกแบบโครงการ “ขอบคุณลูกค้าคนสำคัญ”
เพื่อสร้างความประทับใจและเสริมความภักดีต่อแบรนด์ของลูกค้า
ธนาคารดำเนินโครงการทั้งหมดโดยการยึดลูกค้าเป็นศูนย์กลาง
การดำเนินงานจึงทำให้เกิดผลลัพธ์ที่เป็นรูปธรรม
โดยมีเฉลี่ยจำนวนผลิตภัณฑ์ที่ลูกค้าใช้งานต่อคนได้เพิ่มขึ้นจากร้อยละ 2.51 ในปี 2554 เป็นร้อยละ
2.80 ณ สิ้นปี 2555

ด้านเครือข่ายการขาย

กลุ่มงานเครือข่ายการขายบริหารช่องทางการทำธุรกรรมของลูกค้า
ทั้งสาขาในประเทศและต่างประเทศกว่า 600 แห่ง ศูนย์ให้บริการลูกค้า Krungsri Exclusive
ศูนย์แลกเปลี่ยนเงินตราต่างประเทศ รวมถึงศูนย์บริการส่ง-รับเงินโอน WesternUnion นอกจากนี้
ธนาคารยังให้บริการผ่านช่องทางอิเล็กทรอนิกส์ หน่วยงานขายทางโทรศัพท์
และตัวแทนการขายอิสระอีกด้วย

สำหรับช่องทางการขายผ่านสาขานั้น ธนาคารได้พัฒนาสาขาอย่างต่อเนื่อง
ซึ่งทำให้ยอดขายเติบโตขึ้นมากจากปีก่อนหน้า โดยเฉพาะกองทุนรวมที่เพิ่มขึ้นร้อยละ 88
ประกันภัยธนพัทธ์ที่เพิ่มขึ้นร้อยละ 58 และสินเชื่อ SME ที่เพิ่มขึ้นร้อยละ 54
โดยมีประสิทธิภาพในการขายที่สูงขึ้น
เห็นได้จากสัดส่วนของต้นทุนต่อรายได้ของทั้งเครือข่ายสาขาที่ดีขึ้นกว่าร้อยละ 10
โดยในปีนี้ได้มีการพัฒนาอย่างต่อเนื่องไปอีกหลายด้าน เช่น

 ระบบ One Scan/Smart Flow ได้ถูกขยายให้ครอบคลุมสินเชื่อทุกประเภท
เป็นการลดขั้นตอนและระยะเวลาการอนุมัติสินเชื่อ
ธนาคารจะขยายการใช้เทคโนโลยีดังกล่าวกับผลิตภัณฑ์เงินฝากและกองทุน เพื่อลดงานเอกสาร
ทำให้เจ้าหน้าที่สาขามีเวลาในการดูแลลูกค้าอย่างมีประสิทธิภาพมากขึ้น

 การขยายระบบ Simple Q
ระบบคิวที่จัดโดยเทคโนโลยีดิจิตอลซึ่งช่วยลดขั้นตอนการกรอกฟอร์มในการทำธุรกรรม
ด้วยการรูดบัตรเอทีเอ็มหรือสมุดคู่ฝาก ในปี 2555 ระบบ Simple Q ได้ถูกนำมาใช้ครบ 601
สาขาทั่วประเทศแล้ว จากที่ทดลองใช้ 135 สาขาในปี 2554 ผลลัพธ์คือ คะแนน NPS (Net
Promoter Score)
ที่ใช้วัดความพึงพอใจของลูกค้าที่มีต่อบริการของธนาคารสูงขึ้นมากซึ่งอยู่ในเปอร์เซนต์ไทล์เดียวกันกับในธนาคารชั้นนำในเอเชีย

 “วิถีกรุงศรี” โครงการที่สนับสนุนให้ผู้จัดการสาขามีเครื่องมือต่างๆ
เทคนิคและทักษะเพื่อบริหารการขายและการให้บริการอย่างมีประสิทธิภาพ จากที่เริ่มนำไปใช้ 105
สาขาในปีก่อนหน้า ได้ขยายจนครบทั้ง 601 สาขาในปี 2555
โครงการนี้ได้ช่วยให้ผู้จัดการรวมทั้งเจ้าหน้าที่สาขามีความเข้าใจหลักการในการให้บริการและการขายในมาตรฐานเดียวกัน
ซึ่งจะช่วยให้พนักงานให้บริการในระดับที่สอดคล้องกันทั้งองค์กร

 คิดบวก (Think+)
โครงการที่จัดขึ้นเพื่อส่งเสริมการมีทัศนคติเชิงบวกของพนักงานที่สาขาเพื่อให้การทำงานและการให้บริการเรื่องเงินของลูกค้าเป็นเรื่องง่าย

เพื่อให้การขยายเครือข่ายเป็นไปอย่างมีประสิทธิภาพ สอดคล้องกับปริมาณลูกค้าที่เพิ่มขึ้น
ธนาคารได้ใช้เทคโนโลยีร่วมกับข้อมูลทางสถิติในการพิจารณาหาทำเลที่ตั้งที่มีศักยภาพ
ซึ่งจะช่วยให้มีช่องทางการขายที่ครอบคลุมและสามารถให้บริการและนำเสนอผลิตภัณฑ์ให้กับลูกค้าที่มีจำนวนมากขึ้นผ่านสาขาของธนาคาร
บูธแลกเปลี่ยนเงิน และเครื่องเอทีเอ็มได้อย่างมีประสิทธิภาพ

นอกจากนี้ ธนาคารได้ทำการปรับโฉมรูปแบบสาขาใหม่ต่อเนื่องจากปีที่แล้วเพิ่มอีก 60 แห่ง
ตามแนวคิดและภาพลักษณ์ใหม่ของธนาคาร และปรับปรุงเทคโนโลยีการทำธุรกรรม เช่น Simple Q
ตลอดจนการขยายช่องทางการขายทางอิเล็กทรอนิกส์ โดยในปี 2555 นี้ ธนาคารเพิ่ม auto
lobby กว่า 376 แห่ง ที่มีเครื่องบริการทางการเงินอัตโนมัติอันหลากหลาย ทั้งเอทีเอ็ม เอดีเอ็ม
(เครื่องฝากเงิน) รวมถึงเครื่องอัพเดทสมุดบัญชี นอกจากนี้
ธนาคารได้ขยายเครือข่ายเอทีเอ็มโดยการเพิ่มจำนวนเครื่องเพื่อใช้งานถึงร้อยละ 13 รวมเป็น
4,278 เครื่อง จำนวนการทำรายการต่อเครื่องก็สูงขึ้นกว่าร้อยละ 17
สำหรับบูธแลกเปลี่ยนเงินตราต่างประเทศก็ได้เพิ่มจำนวนจาก 66 แห่ง เป็น 80 แห่ง
ซึ่งทั้งหมดอยู่ภายใต้ภาพลักษณ์ใหม่ของธนาคาร

ธนาคารให้ความสำคัญกับช่องทางการขายที่หลากหลาย
นอกเหนือจากช่องทางการขายผ่านสาขาและช่องทางอิเล็กทรอนิกส์แล้ว
ธนาคารยังมีช่องทางการขายตรงและ cross-sell ผ่านหน่วยงานขายทางโทรศัพท์
และตัวแทนการขายอิสระ โดยในปีนี้ ยอดขายผ่านช่องทางนี้ มีการขยายตัวเพิ่มขึ้นถึงร้อยละ 36
เมื่อเทียบกับปีที่แล้ว นอกจากนั้น ยังเพิ่มจำนวนเจ้าหน้าที่ผู้ดูแลบัญชีลูกค้าพิเศษ (Krungsri
Exclusive) โดยได้ผสมผสานทีมงานที่มาจากธนาคารเอชเอสบีซี ประเทศไทย
และทีมงานเดิมของธนาคาร เพื่อรองรับการขยายตัวของลูกค้ากลุ่มนี้

ด้านบริหารการเงิน

กลุ่มงานบริหารการเงินมีผลิตภัณฑ์และบริการที่ครอบคลุมตลาดเงิน ตลาดทุน
การค้าและแลกเปลี่ยนเงินตราต่างประเทศ หน้าที่ความรับผิดชอบหลัก
คือการบริหารสภาพคล่องและความเสี่ยงด้านอัตราแลกเปลี่ยนและอัตราดอกเบี้ยของกรุงศรีกรุ๊ป
โดยผ่านการทำธุรกรรมในตลาดตราสารหนี้ ตลาดเงินตราต่างประเทศ และตลาดตราสารอนุพันธ์

นอกเหนือจากการนำเสนอผลิตภัณฑ์ที่ดีที่สุดแก่ลูกค้า
กลุ่มงานบริหารการเงินยังมุ่งเน้นให้บริการที่ทำเรื่องเงินให้เป็นเรื่องง่ายสำหรับลูกค้า เช่น

 บริการให้คำปรึกษาผ่าน One-Stop Service Centers
มีการขยายงานของทีมพัฒนาผลิตภัณฑ์และการขายให้ครอบคลุมทุกกลุ่มลูกค้า (ธุรกิจขนาดใหญ่ ธุรกิจ
SME และลูกค้าบุคคล) พนักงานลูกค้าสัมพันธ์ที่ประจำอยู่ที่ One-Stop Service Centers
จะให้คำปรึกษาและขายผลิตภัณฑ์ทางการเงินและการลงทุน เช่น การซื้อขายเงินตราต่างประเทศ
การประกันความเสี่ยงด้านเงินตราต่างประเทศโดยการ hedging
การวิเคราะห์ความเสี่ยงด้านอัตราดอกเบี้ย ตลอดจนการช่วยลูกค้าบริหารสภาพคล่องและการลงทุน

 จัดสัมมนาด้านการเงิน
ทีมพัฒนาผลิตภัณฑ์และการขายได้จัดสัมมนาด้านการเงินในหัวข้อที่น่าสนใจต่างๆ เช่น
ภาวะเศรษฐกิจและการเงินไทย วิกฤตยูโรโซนและผลกระทบต่อภาคการส่งออกไทย
การเข้าสู่การเป็นประชาคมเศรษฐกิจอาเซียนในปี 2558 เป็นต้น
โดยมีผู้บรรยายและผู้ร่วมอภิปรายจากหน่วยงานภาครัฐร่วมให้การสนับสนุน เช่น
ผู้แทนระดับสูงจากกระทรวงการคลัง สถาบันวิจัยนโยบายการคลัง กระทรวงการต่างประเทศ
และธนาคารแห่งประเทศไทย เป็นต้น

 ขยายเวลาให้บริการ
อัตราแลกเปลี่ยนเงินตราต่างประเทศของธนาคารมีการอ้างอิงและปรับให้เป็นปัจจุบันทุกชั่วโมงที่สาขาของธนาคารทั่วประเทศ
ในปี 2555 ทีมฝ่ายขายที่ให้บริการแก่ลูกค้าธุรกิจขนาดใหญ่ได้ขยายเวลาการให้บริการเป็น 7:00
น. – 24:00 น. เพื่อตอบสนองความต้องการทางธุรกิจของลูกค้า

 นำระบบ Retail Bond System (RBS) มาใช้ ระบบ RBS
เป็นระบบออนไลน์ที่ใช้งานได้อย่างสะดวกและรวดเร็วในการซื้อ-ขาย และส่งมอบพันธบัตรและหุ้นกู้
ด้วยความปลอดภัย
ลูกค้าสามารถทำธุรกรรมและชำระเงินค่าพันธบัตรและตราสารหนี้ผ่านสาขาของธนาคารกว่า 270
สาขา ในเขตกรุงเทพมหานครและปริมณฑล และธนาคารจะขยายการใช้ระบบ RBS
กับทุกสาขาของธนาคารภายในสิ้นปี 2556

 การออกหุ้นกู้ มีการออกกฎเกณฑ์ใหม่ในปี 2555 เกี่ยวกับค่าธรรมเนียมของเครื่องมือทางการเงิน
เช่น ตั๋วแลกเงิน หุ้นกู้ระยะสั้นและระยะยาว และหุ้นกู้ด้อยสิทธิ
ทำให้ธนาคารคู่แข่งบางรายเปลี่ยนเป้าหมายการหาเงินทุนไปที่เงินฝากรายย่อย ดังนั้น
เพื่อเป็นการตอบสนองความต้องการของลูกค้าและตอบโจทย์ของธนาคารเองเกี่ยวกับเงื่อนไขเรื่องเงินกองทุนและแหล่งเงินทุน
ธนาคารได้ออกหุ้นกู้จำนวน 17.8 พันล้านบาท โดยมีระยะเวลาถือครอง 2 และ 3 ปี
ในอัตราดอกเบี้ยร้อยละ 3.74 ในเดือนกุมภาพันธ์ ต่อมาในเดือนตุลาคม
ธนาคารออกหุ้นกู้ด้อยสิทธิจำนวน 14.83 พันล้านบาท ในอัตราดอกเบี้ยร้อยละ 4.7 ต่อปี
โดยมีระยะเวลาถือครอง 10 ปี การออกหุ้นกู้ทั้งหมดประสบความสำเร็จเป็นอย่างสูง

ธนาคารมั่นใจว่าผลิตภัณฑ์และบริการต่างๆ
ที่กลุ่มงานบริหารการเงินนำเสนอแก่ลูกค้าสามารถสร้างมูลค่าเพิ่ม
เข้าใจง่ายและเป็นราคาที่เหมาะสม คุณสมบัติเหล่านี้ได้สร้างความพึงพอใจแก่ลูกค้าเป็นอย่างยิ่ง
ส่งผลให้ธุรกิจของกลุ่มงานบริหารการเงินเติบโตอย่างต่อเนื่องตลอดปีและทำให้ฐานะการเป็นผู้นำในธุรกิจดังกล่าวปรับดีขึ้น

การซื้อขายเงินตราต่างประเทศและตราสารหนี้ขยายตัวสูงถึงร้อยละ 39 และร้อยละ 293
ตามลำดับ ทั้งนี้ สมาคมตลาดตราสารหนี้ไทย (ThaiBMA) จัดอันดับตราสารหนี้ของธนาคารสูงขึ้น 2
ตำแหน่งจากปีก่อนหน้าและตั้งแต่เดือนกรกฎาคมเป็นต้นมา
ธนาคารได้รับการจัดอันดับเป็นอันดับหนึ่งในด้านปริมาณการซื้อขาย ผ่าน Fixed Income and
Related Securities Trading System (FIRSTS) ของสมาคมตลาดตราสารหนี้ไทย

ในส่วนของการบริหารสภาพคล่อง ธนาคารเป็น primary dealer
ที่แข็งแกร่งในตลาดซื้อคืนภาคเอกชนและการกู้ยืมระหว่างธนาคารในตลาดเงิน
ปริมาณการกู้ยืมที่อ้างอิงอัตราดอกเบี้ยอ้างอิงระยะสั้นตลาดกรุงเทพ (Bangkok Interbank
Offer Rate – BIBOR) เพิ่มขึ้นร้อยละ 224 จากปีก่อนหน้า

ในปี 2556 กลุ่มงานบริหารการเงินจะยังคงมุ่งเน้นที่จะทำให้เครื่องมือทางการเงินต่างๆ
ง่ายต่อความเข้าใจยิ่งขึ้น
โดยมีเป้าหมายที่จะนำเสนอบริการให้ตรงต่อความต้องการที่เปลี่ยนแปลงอยู่เสมอของลูกค้า

ด้านระบบปฏิบัติการ

ตลอดปี 2555 ธนาคารมุ่งมั่นที่จะนำเสนอการบริการที่เป็นเลิศ
โดยการเพิ่มประสิทธิภาพในระบบปฏิบัติการโดยคำนึงถึงความมีส่วนร่วมรับผิดชอบต่อสังคมอย่างแน่วแน่
ภายใต้แนวทาง Straight-Through Process ธนาคารได้เน้นการเชื่อมโยงระบบต่างๆ
ภายใต้เครือกรุงศรีและทำให้เป็นอัตโนมัติมากขึ้น
ซึ่งการปรับขั้นตอนให้ง่ายขึ้นนี้ทำให้กระบวนการตัดสินใจสามารถทำได้เร็วขึ้นและลูกค้ามีความพึงพอใจมากขึ้น

ความสำเร็จของกลุ่มงานปฏิบัติการในปี 2555 ส่งผลให้ธุรกิจขยายตัวเติบโตขึ้น
รวมถึงทำให้ธนาคารเป็นธนาคารแห่งแรกที่สามารถให้บริการเรียกเก็บเงินตามเช็คข้ามเขตสำนักหักบัญชีทั่วประเทศภายใน
1 วัน ด้วยการใช้ภาพเช็คอิเล็กทรอนิกส์ในระบบ Image Check Clearing System and
Archive System (ICAS) และธนาคารได้ขยายระบบดังกล่าวจนครบทุกสาขาของธนาคาร
ซึ่งทำให้การฝากเช็คของธนาคารสาขาใดก็ได้ทั่วประเทศ
สามารถทราบผลการเรียกเก็บเงินได้ในวันถัดไป จากขั้นตอนเดิมที่ใช้เวลา 3-5 วัน

สำหรับความสำเร็จในด้านการใช้ระบบ Straight-Through Process ในปี 2555
กลุ่มงานปฏิบัติการได้รับรางวัลคุณภาพด้านการให้บริการธุรกรรมระหว่างประเทศ ดังนี้

 รางวัล “STP Awards for Outstanding Excellence Quality of Commercial
Payment Transaction (MT103)” จาก Citibank ประเทศสหรัฐอเมริกา ต่อเนี่องเป็นปีที่ 4

 รางวัล “STP Award for Excellent Quality in the Delivery of Commercial
Payments and Financial Institutions Transfers” จาก Commerzbank
ประเทศเยอรมนี การยกระดับคุณภาพการให้บริการเป็นกลยุทธ์สำคัญในการบริหารระบบปฏิบัติการ
จึงได้มีการขยายระบบการประเมินมาตรฐานคุณภาพการให้บริการ
ให้ครอบคลุมทั้งบริการด้านลูกค้าบุคคลและลูกค้าธุรกิจขนาดใหญ่
รวมทั้งปรับปรุงระบบการรับข้อร้องเรียนและแก้ไขปัญหาให้ครอบคลุมทุกช่องทาง ได้แก่
ช่องทางโทรศัพท์ สาขา อินเตอร์เน็ต และเครือข่ายสังคมออนไลน์

ธนาคารและบริษัทในเครือ หรือ “กรุงศรีกรุ๊ป”
ได้จัดระบบรวมศูนย์การปฏิบัติการที่กระจายอยู่หลายแห่ง มาไว้ ณ จุดเดียว (Centralization
Operations) ที่สำนักงานใหญ่ และจัดให้บริษัทในเครือร่วมใช้ระบบปฏิบัติการที่มีลักษณะคล้ายๆ กัน
(Shared Operations Platform) ลดความซ้ำซ้อนและใช้ทรัพยากรให้เกิดประโยชน์สูงสุด
ซึ่งทำให้เกิดการประหยัดจากขนาด (Economies of scale) ด้วย

ธนาคารยังได้ยกระดับการดูแลรักษาสิ่งแวดล้อม โดยนำแนวคิด Digitalization
มาเป็นกลยุทธ์หนึ่งในการพัฒนาระบบปฏิบัติการ
ด้วยการประยุกต์ใช้เทคโนโลยีเพื่อลดผลกระทบด้านสิ่งแวดล้อม เช่น การใช้ระบบ Logistics
การทำกระบวนการปฏิบัติงานให้เป็นอัตโนมัติผ่านอีเมล์ ทำให้สามารถลดการใช้กระดาษ
ระยะเวลาในการปฏิบัติงานและทรัพยากรที่เกี่ยวข้องอย่างมีนัยสำคัญ นอกจากนี้ โครงการ Earth
Care ก็เป็นอีกหนึ่งโครงการสีเขียวที่ส่งเสริมการรักษาสิ่งแวดล้อม
โดยธนาคารได้กำหนดนโยบายการใช้กระดาษที่ทำจากกระดาษที่ใช้แล้ว (Recycled paper)
วัสดุและสีที่มีมาตรฐานเป็นมิตรกับสิ่งแวดล้อม
การใช้อุปกรณ์และระบบไฟฟ้าที่ใช้เทคโนโลยีการบริโภคกระแสไฟฟ้าในอัตราต่ำ (Eco-friendly
products) การประชุมผ่านระบบ Teleconference เพื่อลดการเดินทาง
การเข้าร่วมโครงการส่งเสริมการกำจัดขยะอิเล็กทรอนิกส์อย่างถูกวิธี
และรองรับการนำวัสดุกลับมาหมุนเวียนใช้ใหม่ (Recycling)
นับว่าธนาคารมีส่วนร่วมในการลดการใช้ทรัพยากรธรรมชาติและลดการสร้างก๊าซเรือนกระจกที่มีผลต่อภาวะโลกร้อนเป็นอย่างยิ่ง

นอกจากนี้เพื่อเป็นการเตรียมความพร้อมในการเผชิญเหตุจากภัยธรรมชาติ
ซี่งอาจมีผลกระทบต่อการดำเนินธุรกิจ
กรุงศรีกรุ๊ปจึงได้มีการทบทวนและปรับปรุงระบบบริหารภาวะวิกฤตและแผนการดำเนินธุรกิจอย่างต่อเนื่อง
(Business Continuity Plan)
เพื่อลดผลกระทบที่อาจเกิดขึ้นต่อการให้บริการแก่ลูกค้าและป้องกันภัยแก่พนักงาน
โดยมีแผนการปรับปรุงอาคารสำนักงานใหญ่
ด้วยการใช้โดยใช้เทคโนโลยีและวัสดุที่สามารถรองรับสภาวะแผ่นดินไหวได้
รวมทั้งการเตรียมศูนย์สำรองแห่งที่สองในพื้นที่นอกกรุงเทพมหานครด้วย

กลุ่มงานปฏิบัติการยังให้ความสำคัญด้านพนักงานเป็นอย่างมาก
การบริหารและพัฒนาทรัพยากรบุคคลของกลุ่มเป็นอีกหนึ่งพันธกิจที่ดำเนินการควบคู่มาอย่างต่อเนื่อง
ทำให้มั่นใจว่าพนักงานสามารถให้บริการและร่วมสร้างความเติบโตของธุรกิจกรุงศรีได้เป็นอย่างดี

ด้านเทคโนโลยีสารสนเทศ

ธนาคารยังคงมุ่งมั่นพัฒนาระบบเทคโนโลยีสารสนเทศตามแนวกลยุทธ์ของธนาคารที่มุ่งเน้นความเป็นเลิศและทันสมัยในการให้บริการและการดำเนินงาน
ทำการลงทุนในโครงสร้างพื้นฐานสำคัญหลายอย่าง เช่น ปรับปรุงระบบธุรกิจหลักของธนาคาร
พัฒนาระบบเทคโนโลยีสารสนเทศของเครือข่ายสาขา
เพิ่มประสิทธิภาพของช่องทางการให้บริการทางอิเล็กทรอนิกส์
เสริมสร้างความมั่นคงแข็งแกร่งของระบบกู้คืนจากภัยพิบัติ และพัฒนาผลิตภัณฑ์ทางการเงินใหม่ๆ
ทั้งหมดนี้มีเป้าหมายเพื่อพัฒนาระบบเทคโนโลยีสารสนเทศของธนาคารให้ใช้งานง่าย
และป้องกันการเกิดความผิดพลาดได้ดีขึ้น ซึ่งจะช่วยส่งเสริมการขยายธุรกิจ
และสนับสนุนให้ธนาคารสามารถให้บริการแก่ลูกค้าได้ดียิ่งขึ้น

 ระบบปฏิบัติการโครงสร้างพื้นฐาน และเครือข่าย

ธนาคารประสบความสำเร็จในการยกระดับระบบเชื่อมต่อเอทีเอ็ม จากเทคโนโลยี Base 24 เป็น
S1/Postillion ซึ่งมีความทันสมัย และสามารถเชื่อมต่อกับระบบอื่นๆ
ในโครงสร้างเครือข่ายได้ง่ายขึ้น ทั้งนี้
การปรับปรุงระบบดังกล่าวสามารถรองรับการให้บริการผ่านช่องทางเอทีเอ็มที่เพิ่มขึ้นถึงร้อยละ 25
ในปีที่ผ่านมา

ธนาคารได้ย้ายศูนย์สำรองข้อมูลไปยังสถานที่แห่งใหม่
เพื่อรองรับการทำงานในภาวะฉุกเฉินได้อย่างราบรื่น
ธนาคารยังได้บูรณาการระบบข้อมูลของธนาคารให้มีศูนย์ข้อมูลที่พร้อมใช้งาน 2 แห่ง
เพื่อลดความเสี่ยงด้านปฏิบัติการ
และความเสี่ยงด้านภูมิรัฐศาสตร์ที่อาจทำให้การดำเนินงานหยุดชะงัก
และเสริมสร้างประสิทธิภาพของระบบปฏิบัติการในภาพรวม
รวมทั้งได้ปรับปรุงระบบเมนเฟรมทั้งในส่วนของศูนย์ข้อมูลหลักและศูนย์ข้อมูลสำรอง
ซึ่งเป็นการเพิ่มศักยภาพการประมวลผลข้อมูลร้อยละ 33
และจะช่วยสนับสนุนการขยายธุรกิจในอนาคต และในช่วงไตรมาสที่ 3
ได้ย้ายศูนย์ประมวลข้อมูลบัตรเครดิตจากประเทศออสเตรเลียมายังศูนย์ข้อมูลของธนาคาร

นอกจากนี้ ยังได้พัฒนาระบบโครงสร้างพื้นฐานด้านเทคโนโลยีสารสนเทศ
โดยติดตั้งเครื่องมือเพื่อบริหารจัดการ ติดตาม
และตรวจสอบปัญหาที่เกี่ยวข้องกับระบบโครงสร้างที่อาจส่งผลต่อการดำเนินธุรกิจของธนาคารและลูกค้า
ซึ่งเครื่องมือใหม่เหล่านี้มีระบบควบคุมติดตามถึงสามระดับ ได้แก่ ระบบเครือข่าย ระบบข้อมูล
และระบบการให้บริการ

ธนาคารได้ทำการปรับปรุงระบบการบริการ Call Center
เพื่อสามารถตอบสนองความต้องการที่หลากหลายของลูกค้าได้ดียิ่งขึ้นภายใต้แนวคิด “Unify
Communication” โดยสามารถรองรับการสื่อสารจากโทรศัพท์มือถือสมาร์ทโฟนและเครือข่าย 3G

ในช่วงปลายปี ธนาคารได้พัฒนาแอพพลิเคชั่น Mobile banking
เพื่อช่วยให้การทำธุรกรรมและเรียกข้อมูลทางการเงินผ่านโทรศัพท์มือถือเป็นไปอย่างปลอดภัย
ใช้งานได้ง่ายและสะดวกทุกที่ทุกเวลา

 เครือข่ายสาขา

ธนาคารได้ดำเนินการปรับปรุงโครงสร้างพื้นฐานด้านเทคโนโลยีสารสนเทศของสาขาให้มีประสิทธิภาพมากขึ้นและช่วยลดเวลาการรอบริการให้สั้นลง
โดยได้ทำการติดตั้งคอมพิวเตอร์ 1,883 เครื่อง เครื่องพิมพ์สมุดบัญชีเงินฝาก 208 เครื่อง
เครื่องอ่านแถบแม่เหล็ก 228 เครื่อง และเครื่องอ่านรหัสบาร์โค๊ด 119 เครื่อง
ที่สาขาของธนาคารทั่วประเทศ

นอกจากนี้
ยังได้ทำการติดตั้งระบบไฟฟ้าสำรองเพื่อให้สาขาสามารถให้บริการลูกค้าได้อย่างต่อเนื่องและมีประสิทธิภาพ
นอกจากนี้ ระบบ Simple Q
ของธนาคารได้ช่วยลดเวลาในการรอรับบริการที่เคาน์เตอร์สาขาให้สั้นลงมาก ด้วยเทคโนโลยี
“Swipe and Go” ที่ทำให้ลูกค้าไม่ต้องกรอกเอกสาร ส่งผลให้ลูกค้าใช้บริการผ่าน Simple Q
ที่สาขาธนาคารมากกว่า 500,000 ธุรกรรมต่อเดือน

นอกจากนี้ ธนาคารได้สนับสนุนให้พนักงานสาขามีทักษะในการใช้เทคโนโลยีมากขึ้น
ผ่านการจัดหลักสูตรอบรม IT Star ซึ่งช่วยเพิ่มประสิทธิภาพในการให้บริการแก่ลูกค้า
และลดความผิดพลาดในการใช้ระบบงานคอมพิวเตอร์

 การตอบสนองความต้องการของธุรกิจธนาคาร

กลยุทธ์ One Krungsri ของธนาคารช่วยบูรณาการระบบงานต่างๆ
ให้สามารถเชื่อมต่อและใช้ร่วมกันได้ระหว่างธนาคารและบริษัทในเครือ
โดยครอบคลุมหลากหลายระบบงาน เช่น ระบบการวางแผนระบบบัญชีและการเงิน
ระบบบริหารทรัพยากรบุคคล ระบบบริหารข้อมูล ระบบการกำกับดูแลกิจการ และระบบ Single
Sign-on (SSO)

ในปีนี้ ธนาคารประสบความสำเร็จในการรวมศูนย์ข้อมูลทางระบบบัญชีและการเงินของธนาคาร
ด้วยการติดตั้งโปรแกรม Oracle Finance และ Hyperion
ซึ่งทำให้ข้อมูลทั้งหมดถูกจัดเก็บไว้ในที่เดียว
เอื้อต่อการใช้งานและทำให้การสืบค้นข้อมูลทำได้รวดเร็วและมีประสิทธิภาพมากขึ้น

ความสำเร็จที่สำคัญอีกอย่างหนึ่งในปีนี้คือ การพัฒนาระบบ PeopleSoft HR
ที่สามารถรองรับข้อมูลพนักงานจำนวนกว่า 13,000 คนของธนาคาร นอกจากนี้
ธนาคารยังได้เริ่มใช้รหัสพนักงาน One Krungsri สำหรับทั้งกรุงศรีกรุ๊ป
ซึ่งธนาคารจะใช้รหัสดังกล่าวเป็นพื้นฐานของระบบ SSO ต่อไปในการบริหารข้อมูลทรัพยากรบุคคล

การติดตั้งระบบบริหารข้อมูลและกระบวนการทำงานอัตโนมัติ
ช่วยให้ธนาคารเข้าใกล้การเป็นสำนักงานที่ลดการใช้กระดาษโดยสิ้นเชิง
ธนาคารได้ขยายขอบข่ายของระบบกรุงศรี OneScan และ SmartFlow
ให้ครอบคลุมทุกผลิตภัณฑ์และบริการของทุกสาขาของธนาคารที่ต้องมีการเชื่อมต่อกับระบบข้อมูลของธนาคาร
ยกตัวอย่างเช่น บริการสินเชื่อเพื่อธุรกิจ SME-R ซึ่งในอดีตต้องใช้เวลาดำเนินการถึง 7
วันให้เหลือเพียง 3 วัน นอกจากนี้ ธนาคารยังได้ทำการออกแบบระบบจัดการข้อมูลใหม่
ซึ่งทำให้การจัดเก็บข้อมูลอิเล็กทรอนิกส์ของธนาคารมีความปลอดภัยมากยิ่งขึ้น

ตลอดทั้งปี ธนาคารยังได้ลงทุนในโปรแกรมคอมพิวเตอร์อื่นๆ
ที่จะช่วยป้องกันการฉ้อโกงและการฟอกเงิน
และการกระทำทุจริตในกระบวนการพิจารณาสินเชื่อเพื่อเพิ่มประสิทธิภาพการควบคุมในองค์กร

 ระบบธุรกิจหลักของธนาคาร

ระบบกรุงศรี Call4Western Union
เป็นอีกหนึ่งทางเลือกสำหรับธุรกรรมการโอนเงินที่ทำได้โดยสะดวก
โดยเป็นการโอนเงินโดยตรงระหว่างธนาคารกับบริษัทเวสเทิร์นยูเนี่ยนที่ไม่ผ่านคนกลาง
ทำให้สามารถนำเงินเข้าบัญชีธนาคารของลูกค้าได้ทันทีและไม่ต้องเดินทางไปที่สาขา

เพื่อเพิ่มความคล่องตัวให้กับธุรกิจ SME
ธนาคารได้พัฒนาระบบการเงินเฉพาะสำหรับผู้ขายและผู้ซื้อของลูกค้าธุรกิจ SME
เพื่อให้สามารถทำธุรกรรมกับลูกค้า SME ของธนาคารผ่านช่องทางอิเล็กทรอนิกส์ เช่น
การชำระค่าสินค้า
และการขอสินเชื่อเงินทุนหมุนเวียนจากธนาคารโดยใช้มูลค่าสินค้าในใบแจ้งหนี้เป็นหลักประกัน
ซึ่งบริการนี้ยังเอื้อให้ลูกค้าสามารถใช้วงเงินการเบิกเงินเกินบัญชีได้เต็มจำนวน
โดยสามารถชำระคืนแบบผ่อนส่งหรือเต็มจำนวนตามแต่สะดวก

การติดตั้งเครื่องอ่านข้อมูลเช็ครูปแบบใหม่ในสาขาของธนาคารยังเป็นการเพิ่มช่องทางการให้บริการแก่ลูกค้า
ซึ่งเครื่องอ่านข้อมูลเช็คดังกล่าวช่วยให้ธนาคารเรียกเก็บเงินตามเช็คในประเทศได้ภายใน 1 วัน
จากเดิมที่ใช้เวลา 3-5 วัน และยังช่วยให้สาขาของธนาคารกว่า 200
สาขาในเขตกรุงเทพมหานคร สามารถขยายเวลาการรับฝากเช็คเข้าบัญชีภายในวันเดียวกัน
จากเดิมที่สิ้นสุดภายในเวลา 13.00 น. เป็น 15.00 น. อีกด้วย
ซึ่งธนาคารภูมิใจเป็นอย่างยิ่งที่เป็นธนาคารแห่งแรกที่เริ่มใช้ระบบ Integrated Cheque
Clearing and Archive System (ICAS) ของธนาคารแห่งประเทศไทย
ทั้งหมดนี้ได้ช่วยเพิ่มขีดความสามารถของธนาคารในการรักษาพันธสัญญาที่มีต่อลูกค้าในการทำให้เรื่องเงินเป็นเรื่องง่าย
นอกจากนี้ ธนาคารยังได้พัฒนาระบบซื้อขายตราสารหนี้
สำหรับนักลงทุนรายย่อยทางอินเตอร์เน็ตในสำนักงานสาขา 270
แห่งในเขตกรุงเทพมหานครและปริมณฑล เพื่อรองรับการซื้อขายพันธบัตรและหุ้นกู้ที่สาขา
ซึ่งเป็นระบบที่ใช้งานง่ายและทำให้เราบริการลูกค้าได้มากขึ้น
เนื่องจากสามารถทำธุรกรรมผ่านอินเตอร์เน็ตได้ เพิ่มความคล่องตัวให้กับทั้งธนาคารและลูกค้า

 เทคโนโลยีสำหรับการบริหารความเสี่ยงและการเงิน

ธนาคารกำลังทำการติดตั้งระบบกระทบยอดบัญชี (Account Reconciliation)
ใหม่ซึ่งเป็นการกระทบยอดบัญชีอัตโนมัติที่มีประสิทธิภาพ สามารถตรวจสอบได้อย่างรวดเร็ว
ทดแทนระบบเก่าที่ใช้มานาน ซึ่งระบบใหม่นี้จะช่วยเพิ่มประสิทธิภาพในการใช้งาน
รวมถึงลดความเสี่ยงด้านปฏิบัติการ

ในด้านการบริหารจัดการหนี้เสียเกิน 90 วัน ธนาคารได้พัฒนาระบบการติดตามหนี้ใหม่ชื่อว่า
“Krungsri Recovery System” เพื่อลดความเสี่ยงในการเกิดหนี้เสีย
ระบบดังกล่าวอาศัยการแลกเปลี่ยนและติดตามข้อมูลธุรกรรมของลูกค้าระหว่างกระบวนงานต่างๆ
เช่น การชำระคืนหนี้ การวิเคราะห์สินเชื่อสำหรับปรับโครงสร้างหนี้
และติดตามการดำเนินการตามกฎหมาย เป็นต้น
ซึ่งจะช่วยให้ธนาคารสามารถบรรลุเป้าหมายในการลดสัดส่วนสินเชื่อด้อยคุณภาพ

 การบริหารข้อมูลธุรกิจธนาคาร

ธนาคารสามารถบรรลุเป้าหมายในการติดตั้งระบบคลังข้อมูล Teradata data warehouse
platform
ซึ่งระบบคลังข้อมูลนี้นับเป็นฐานยุทธศาสตร์สำคัญในการช่วยเสริมสร้างศักยภาพในการวิเคราะห์ข้อมูล
ให้ข้อมูลที่ถูกต้องและรวดเร็วเพื่อรองรับการตัดสินใจเชิงธุรกิจของธนาคาร
รวมถึงช่วยให้ธนาคารเข้าใจความต้องการของลูกค้ามากขึ้น
อันจะเป็นการสนับสนุนการพัฒนาผลิตภัณฑ์ใหม่ๆ ที่ตอบสนองความต้องการเหล่านั้นได้ดีขึ้น
ซึ่งคลังข้อมูลดังกล่าวยังจะช่วยให้ธนาคารใช้ประโยชน์จากระบบจัดเก็บข้อมูลกลางในการพัฒนาระบบธุรกิจหลักของธนาคารและจะช่วยเพิ่มคุณภาพของระบบคลังข้อมูลจากการเชื่อมต่อข้อมูลจากระบบอื่นๆ
ภายในธนาคาร

นอกจากนี้ ธนาคารยังได้เพิ่มศักยภาพของระบบบริหารข้อมูลโดยรวม
ซึ่งครอบคลุมการจัดทำนโยบายการใช้ข้อมูลให้เป็นมาตรฐานเดียวกัน
และการให้ความสำคัญกับคุณภาพของข้อมูล โดยการตรวจสอบและพัฒนาปรับปรุงอย่างต่อเนื่อง

ธนาคารพัฒนาการใช้ระบบบริหารข้อมูล Business Intelligence
เพื่อเพิ่มศักยภาพการรองรับธุรกิจธนาคารให้มีประสิทธิภาพ
ระบบนี้จะทำหน้าที่สนับสนุนการบริหารผลงานของสาขาธนาคาร
และจัดทำรายงานรายวันสำหรับส่วนกลางเพื่อติดตามผลการดำเนินงานและตัวชี้วัดการดำเนินงานของสาขา
นอกจากนี้ ระบบนี้ยังสามารถสร้างทะเบียนประวัติลูกค้าที่มีความครบถ้วนสมบูรณ์สูง
ซึ่งช่วยประหยัดเวลาให้กับเจ้าหน้าที่ลูกค้าสัมพันธ์ที่ดูแลลูกค้า SME
และลูกค้าธุรกิจขนาดใหญ่ในการจัดเตรียมข้อมูลสำหรับประชุมกับลูกค้า
โดยที่ธนาคารได้มีการจัดอบรมการใช้ระบบให้กับพนักงานอยู่เป็นประจำเพื่อช่วยให้พนักงานสามารถใช้ประโยชน์จากระบบนี้ได้อย่างเต็มที่และมีประสิทธิภาพมากขึ้น

 การรักษาความปลอดภัยของข้อมูล

ในส่วนของการรักษาความปลอดภัยของข้อมูล
ธนาคารได้มีการลงทุนเพื่อยกระดับประสิทธิภาพของระบบรักษาความปลอดภัยของข้อมูลให้เป็นไปตามมาตรฐานสูงสุดของสากล
โดยหนึ่งในการดำเนินการหลักได้แก่ การนำระบบ Identity management
ซึ่งเป็นส่วนหนึ่งของระบบรักษาความปลอดภัยข้อมูลของ IBM มาใช้ ทั้งนี้
ระบบดังกล่าวใช้สำหรับการพิสูจน์อัตลักษณ์ การมอบอำนาจและสิทธิในการใช้งานระบบต่างๆ
ของพนักงานธนาคาร
ซึ่งทั้งหมดนี้จะช่วยสร้างความมั่นใจต่อมาตรการรักษาความปลอดภัยของระบบข้อมูลธนาคารให้แก่ลูกค้า

ปี 2555 ยังนับเป็นปีที่ 2 ที่ธนาคารได้มีการนำมาตรฐาน Payment Card Industry Data
Security Standard (PCI DSS) มาใช้
เพื่อประเมินความเสี่ยงด้านปฏิบัติการและพัฒนาระบบติดตามดูแลการให้บริการผ่านช่องทางอิเล็กทรอนิกส์ต่างๆ
ของธนาคาร อีกทั้งธนาคารยังอยู่ระหว่างการนำเครื่องมืออื่นๆ
มาใช้เพื่อตรวจหาจุดอ่อนของโปรแกรมการใช้งานและเครือข่ายอินเตอร์เน็ตเพื่อป้องกันความเสี่ยงจากการใช้งาน
ตลอดจนปฏิบัติตามมาตรฐานสากลด้านความปลอดภัยในการใช้อินเตอร์เน็ต หรือ Open Web
Application Security Standards

ตั้งแต่ปี 2553 ธนาคารได้มีการประเมินมาตรการป้องกันการรั่วไหลของข้อมูลธนาคารอย่างต่อเนื่อง
พร้อมทั้งได้สร้างกระบวนการเพิ่มเติมเพื่อช่วยเพิ่มความรัดกุมให้แก่ระบบการรักษาความปลอดภัยของข้อมูลอีกทางหนึ่ง
และในปีนี้ ได้มีการริเริ่มโครงการบริหารจัดการการป้องกันการรั่วไหลของข้อมูล
ซึ่งประกอบด้วยมาตรการควบคุม ติดตามและป้องกันที่หลากหลาย
เพื่อเพิ่มความมั่นใจในการเก็บรักษาข้อมูลของทั้งลูกค้าและธนาคาร
โดยคาดว่าจะสามารถดำเนินการแล้วเสร็จได้ในช่วงปลายปีหน้า

 การกำกับดูแลเทคโนโลยีสารสนเทศ

ในปีนี้
ธนาคารได้ยกระดับมาตรฐานการทดสอบการใช้งานโปรแกรมคอมพิวเตอร์ของธนาคารให้ทันสมัยและเป็นสากลมากขึ้น
ซึ่งกรอบมาตรฐานดังกล่าวประกอบด้วย กระบวนการ ขั้นตอน รูปแบบ และเครื่องมือที่หลากหลาย
โดยธนาคารได้เริ่มนำมาตรฐานใหม่นี้มาใช้ในโครงการใหม่ๆ แล้ว
และธนาคารเชื่อมั่นว่าการดำเนินการดังกล่าวจะช่วยเสริมสร้างคุณภาพการให้บริการของธนาคารให้ดียิ่งขึ้นต่อไป

ด้านการกำกับดูแลกิจการ

การกำกับดูแลกิจการถือเป็นกุญแจสำคัญประการหนึ่งในการดำเนินธุรกิจของธนาคาร
ซึ่งนอกจากจะเป็นการสะท้อนถึงการดำเนินธุรกิจอย่างมีจรรยาบรรณและสอดคล้องกับหลักเกณฑ์ของทางการ
การปฏิบัติตามแนวทางดังกล่าวยังจะยกระดับผลการดำเนินงานของธนาคารให้บรรลุเป้าหมายทางธุรกิจได้อย่างยั่งยืน

ธนาคารจึงได้กำหนดโครงสร้างขององค์กรให้มีลักษณะที่เอื้อต่อการตรวจสอบและถ่วงดุล (Check
and Balance) รวมถึงได้กำหนดให้มีการจัดทำระเบียบ คำสั่ง
และวิธีปฏิบัติงานอย่างเป็นลายลักษณ์อักษรโดยจัดเก็บอยู่ในระบบ Intranet
ของธนาคารซึ่งพนักงานในหน่วยงานต่างๆ
สามารถใช้ศึกษาอ้างอิงและเป็นแนวทางในการปฏิบัติงานได้โดยสะดวกและรวดเร็ว นอกจากนี้
ธนาคารยังจัดให้มีหน่วยงานกำกับดูแลธุรกิจธนาคาร (Compliance)
เพื่อให้ธนาคารสามารถปฏิบัติตามกฎเกณฑ์ได้อย่างมีประสิทธิภาพและประสิทธิผล
โดยทำหน้าที่ทั้งในรูปแบบของเชิงป้องกัน (Prevention) ควบคู่ไปกับรูปแบบของเชิงสอบทาน
(Monitoring) ทั้งนี้ เพื่อให้เกิดประสิทธิผลสูงสุดในการกำกับดูแลกิจการ

ในปี 2555 ธนาคารยังคงให้ความสำคัญกับการกำกับดูแลกิจการในเชิงป้องกัน (Prevention)
ไม่ว่าจะเป็นการติดตามและสื่อสารการเปลี่ยนแปลงของกฎหมายหรือหลักเกณฑ์ต่างๆ
ของทางการโดยจัดให้มีการทำบทสรุปการเปลี่ยนแปลงในแต่ละกฎเกณฑ์เพื่อความง่ายต่อการทำความเข้าใจจำนวน
116 กฎเกณฑ์ ตลอดจนจัดให้มีการบรรยายเพื่อให้ความรู้ความเข้าใจแก่กรรมการ ผู้บริหาร
และพนักงานของธนาคารและบริษัทในกลุ่มธุรกิจทางการเงินของธนาคาร ผ่านช่องทางต่างๆ
ครอบคลุมจำนวน 25 กฏเกณฑ์ นอกจากนี้ ธนาคารยังได้ใช้แบบสอบทานการปฏิบัติตามกฎเกณฑ์
(Compliance Checklist) ครอบคลุมกฎเกณฑ์จำนวน 66 กฏเกณฑ์
เป็นเครื่องมือเพื่อให้ฝ่ายงานต่างๆ
ทั้งภายในธนาคารและบริษัทในกลุ่มธุรกิจทางการเงินของธนาคารใช้ประเมินตนเอง
พร้อมชี้แนะแนวทางการแก้ไขปรับปรุงเพื่อให้ปฏิบัติงานได้อย่างถูกต้องและมีประสิทธิภาพยิ่งขึ้น
หน่วยงานกำกับดูแลยังได้มีส่วนร่วมกับหน่วยงานอื่นๆ
เพื่อให้คำปรึกษาในการพัฒนาผลิตภัณฑ์หรือกระบวนการใหม่ๆ ตั้งแต่เริ่มแรก
เพื่อให้การดำเนินการเป็นไปอย่างมีประสิทธิภาพและถูกต้องภายใต้กฎเกณฑ์ที่กำหนด

ทั้งนี้ ระบบเทคโนโลยีและเครื่องมือต่างๆ
ยังคงมีความสำคัญในการช่วยให้ธนาคารสามารถกำกับดูแลกิจการอย่างมีประสิทธิภาพและรวดเร็วยิ่งขึ้น
เช่น

1) การดำเนินการให้บริษัทในกลุ่มธุรกิจทางการเงินของธนาคารสามารถใช้เครื่องมือสืบค้น
(Search Engine) รายชื่อผู้ที่เกี่ยวโยงกันกับธนาคารทดแทนวิธีการสืบค้นข้อมูลแบบเดิม
เพื่อที่จะสามารถปฏิบัติตามหลักเกณฑ์รายการที่เกี่ยวโยงกัน (Related Party)

2) การปรับปรุงระบบการทำความรู้จักลูกค้า (Know your customer: KYC)
และการตรวจสอบเพื่อทราบข้อเท็จจริงเกี่ยวกับลูกค้า (Customer Due Diligence: CDD)
ตามหลักเกณฑ์นโยบายการป้องกันและปราบปรามการฟอกเงินและการต่อต้านการสนับสนุนทางการเงินแก่การก่อการร้าย
(Policy on Anti-Money Laundering and Combating the Financing of
Terrorism:AML/CFT) จากรายบัญชี (By Accounts) หรือรายผลิตภัณฑ์ (By Products)
เป็นรายลูกค้า (KYC/CDD By Customers) เพื่อให้สามารถประเมินความเสี่ยงด้าน AML/CFT
ได้อย่างครบถ้วนแท้จริง สะดวกต่อผู้ปฏิบัติงาน และไม่เป็นการสร้างภาระให้กับลูกค้าจนเกินควร

3) การนำระบบกลั่นกรองการทำธุรกรรม (Filtering) มาใช้แทนการกลั่นกรองด้วยวิธีเดิม
เพื่อป้องกันมิให้ธนาคารทำธุรกรรมกับบุคคลต้องห้ามต่างๆ ได้อย่างสัมฤทธิ์ผลและมีประสิทธิภาพยิ่งขึ้น
และสามารถมั่นใจได้ว่าธนาคารจะไม่ถูกใช้เป็นช่องทางการฟอกเงินหรือสนับสนุนทางการเงินแก่การก่อการร้าย
เป็นต้น

มาตรการต่างๆ
ในการกำกับดูแลกิจการตามที่ได้กล่าวมาข้างต้นแสดงให้เห็นถึงเจตนารมณ์และความมุ่งมั่นอย่างจริงจังของธนาคารในการกำกับดูแลกิจการภายในองค์กรของธนาคารเองให้เป็นไปอย่างถูกต้อง
รวมทั้งเป็นการปลูกฝังวัฒนธรรมการกำกับดูแลกิจการที่ดีให้เกิดขึ้นภายในองค์กรอย่างต่อเนื่อง

ด้านการบริหารความเสี่ยง

การจัดตั้งกรอบการบริหารความเสี่ยงที่แข็งแกร่งช่วยนำทางให้ธนาคารรอดพ้นจากผลกระทบของน้ำท่วมที่เกิดขึ้นช่วงปลายปี
2554 และประสบความสำเร็จในการปรับปรุงคุณภาพพอร์ตสินเชื่อโดยรวม

คณะกรรมการธนาคารได้มอบหมายให้กลุ่มงานบริหารความเสี่ยงดูแลรับผิดชอบการบริหารความเสี่ยงรายวันและนโยบายด้านความเสี่ยงในระยะยาวของกรุงศรี
โดยกลุ่มงานบริหารความเสี่ยงเป็นผู้กำหนดนโยบายและวิธีการบริหารความเสี่ยงให้สอดคล้องกับแผนกลยุทธ์ระยะยาวของธนาคารในระดับความเสี่ยงที่ยอมรับได้และอยู่ภายใต้หลักการกำกับดูแลกิจการที่ดี
นอกจากนี้
กลุ่มงานบริหารความเสี่ยงได้ใช้วิธีการจัดการความเสี่ยงแบบบูรณาการสำหรับความเสี่ยงหลักทั้ง 4
ด้าน ซึ่งได้แก่ความเสี่ยงด้านเครดิต ความเสี่ยงด้านตลาด ความเสี่ยงด้านสภาพคล่อง
และความเสี่ยงด้านปฏิบัติการ เพื่อรักษาความสามารถในการแข่งขันของเรา

ด้านล่างนี้จะกล่าวถึงหลักสำคัญของความเสี่ยงดังกล่าว
ในขณะที่หัวข้อหลักการบริหารความเสี่ยงในรายงานฉบับนี้จะกล่าวถึงนโยบายของกลุ่มงานบริหารความเสี่ยงรวมทั้งกระบวนการและความสำเร็จโดยละเอียด

 ความเสี่ยงด้านเครดิต

ธนาคารมีการบริหารจัดการคุณภาพของพอร์ตสินเชื่อผ่านกระบวนการอนุมัติที่มีความเข้มงวดและการพิจารณาในระดับรายบัญชีโดยทีมงานที่เชี่ยวชาญด้านเครดิตโดยเฉพาะ
ทุกไตรมาสหน่วยงานที่ดูแลความเสี่ยงด้านเครดิตของกลุ่มลูกค้าธุรกิจจะทบทวนพอร์ตของลูกค้าขนาดใหญ่ที่มีปริมาณภาระสินเชื่อสูง
นอกจากนี้ ธนาคารยังมีการทบทวนคุณภาพพอร์ตสินเชื่อของธนาคารในแต่ละผลิตภัณฑ์แยกตามปัจจัย
ภูมิศาสตร์ ประเภทสินเชื่อ อันดับความเสี่ยง อุตสาหกรรม และอื่นๆ เป็นประจำทุกเดือน
รวมทั้งมีการประเมินความเสี่ยงที่อาจเกิดขึ้นในอนาคต
และดำเนินการปรับกลยุทธ์เพื่อลดความเสี่ยงดังกล่าว

การบริหารพอร์ตอย่างเข้มงวดช่วยให้ธนาคารบริหารจัดการสินเชื่อด้อยคุณภาพดีขึ้น
การเข้าแทรกแซงพอร์ต (portfolio intervention)
อย่างทันท่วงทีช่วยลดจำนวนสินเชื่อด้อยคุณภาพที่เกิดขึ้นใหม่
ในขณะเดียวกันก็ช่วยเพิ่มประสิทธิภาพของกระบวนการขายและชำระเงิน ในปีนี้
สินเชื่อด้อยคุณภาพลดลงจาก 29.5 พันล้านบาท เหลือ 21.3 พันล้านบาท
ในขณะที่การควบคุมสินเชื่อและพอร์ตสินเชื่อที่ดีขึ้นช่วยลดสินเชื่อจัดชั้นกล่าวถึงเป็นพิเศษรายใหม่

การบริหารจัดการความเสี่ยงอย่างรอบคอบช่วยสร้างความมั่นใจว่าธนาคารมีเงินสำรองเพียงพอ
นอกจากการคำนวณเงินสำรองสำหรับลูกหนี้ด้อยคุณภาพตามหลักเกณฑ์ของธนาคารแห่งประเทศไทยแล้ว
ธนาคารยังมีการกันเงินสำรองเป็นการเพิ่มเติม
ส่งผลให้สัดส่วนเงินสำรองต่อสินเชื่อด้อยคุณภาพสำหรับงบการเงินรวมอยู่ที่ร้อยละ 146
หรือสูงขึ้นจากร้อยละ 106 เมื่อปี 2554

ทีมบริหารความเสี่ยงได้มีส่วนช่วยแก้ไขผลกระทบที่เกิดจากอุทกภัยในกรุงเทพมหานคร
และปริมณฑลแบบเชิงรุก โดยการเข้าหาลูกค้าที่ได้รับผลกระทบ
และนำเสนอมาตรการความช่วยเหลือด้านการเงินเพื่อช่วยบรรเทาภาระหนี้สินของลูกค้าแต่ละราย
การเข้าช่วยเหลืออย่างทันการณ์และติดตามอย่างต่อเนื่องส่งผลให้คุณภาพของพอร์ตสินเชื่อได้รับผลกระทบน้อยมาก

 ความเสี่ยงด้านตลาด

ฝ่ายบริหารความเสี่ยงด้านตลาดมีหน้าที่ประเมิน ติดตาม
รวมถึงรายงานความเสี่ยงทั้งในบัญชีการค้าและบัญชีการเงิน นอกจากนี้
การวางนโยบายการบริหารความเสี่ยงด้านตลาด การทบทวนและทดสอบภาวะวิกฤตอย่างสม่ำเสมอ
ช่วยสร้างความมั่นใจว่าภาวะเศรษฐกิจที่เปลี่ยนแปลงอย่างรวดเร็วจะไม่ส่งผลกระทบต่อรายได้และเงินกองทุนของธนาคาร

ในขณะเดียวกัน
คณะกรรมการบริหารจัดการเงินกองทุนของกรุงศรีมีหน้าที่จัดทำแผนเงินทุนระยะยาวที่สอดคล้องกับกลยุทธ์ของธนาคาร
และประมาณการเงินกองทุนจากการทดสอบภาวะวิกฤต ทั้งนี้ ธนาคารได้ใช้วิธีการทดสอบภาวะวิกฤต
โดยใช้เหตุการณ์ด้านเศรษฐกิจมหภาคที่อาจเกิดขึ้นในภาวะวิกฤตมาประเมินระดับความเพียงพอของเงินกองทุนที่ต้องมีหากอยู่ภายใต้สถานการณ์นั้น
ซึ่งเป็นข้อมูลสำคัญที่คณะกรรมการใช้ในการประมาณความต้องการเงินกองทุนในอนาคต

 ความเสี่ยงด้านสภาพคล่อง

ฝ่ายบริหารความเสี่ยงด้านตลาดมีหน้าที่บริหารความเสี่ยงด้านสภาพคล่องของธนาคาร
ผ่านกรอบการบริหารความเสี่ยงด้านสภาพคล่องทั้งแบบรายวัน และตามแผนฉุกเฉิน
โดยมีการบริหารสภาพคล่องทั้งในเชิงปริมาณและคุณภาพ รวมทั้งมีการติดตามพฤติกรรมของผู้ฝากเงิน
ภาวะเศรษฐกิจ กิจกรรมในตลาดเงิน และภาวะการแข่งขัน
เพื่อให้มั่นใจว่าธนาคารมีเงินทุนเพียงพอที่จะรองรับแผนการขยายตัวของธนาคารได้

 ความเสี่ยงด้านปฏิบัติการ

ฝ่ายบริหารความเสี่ยงด้านปฏิบัติการของธนาคารทำหน้าที่บริหารความเสี่ยงด้านปฏิบัติการ
เพื่อให้มั่นใจว่าธนาคารและบริษัทในเครือจะได้รับผลกระทบน้อยที่สุดหากเกิดความผิดพลาดจากปัจจัยภายใน
มีภาวะการหยุดชะงัก หรือมีเหตุจากปัจจัยภายนอก
ธนาคารและบริษัทในเครือทั้งหมดได้มีการประเมินตนเองด้านการควบคุมความเสี่ยง (Risk
Control Self- Assessment: RCSA) นอกจากนี้ ธนาคารมีการกำหนดความเสี่ยงสำคัญ (Key
Risk Indicator: KRI) สำหรับฝ่ายงานภายในทั้งหมดของธนาคาร
และมีการติดตามความเสี่ยงเหล่านี้อย่างใกล้ชิด อีกทั้งธนาคารยังได้มีการปรับปรุง
ทดสอบและทบทวนแผนการบริหารความต่อเนื่องในการดำเนินธุรกิจ (Business Continuity
Plan) อย่างสม่ำเสมอ

ด้านการปฏิรูปธุรกิจองค์กร

กลุ่มงานปฏิรูปองค์กร
ทำงานร่วมกับทุกกลุ่มงานและบริษัทในเครือกรุงศรีในการปรับเปลี่ยนขั้นตอนและกระบวนการปฎิบัติงานให้กระชับและมีประสิทธิภาพยิ่งขึ้น
โดย ในปี 2555 ธนาคารยังคงต่อยอดดำเนินการในการทำให้เรื่องเงินเป็นเรื่องง่าย
โดยการปรับเปลี่ยน 4 ปัจจัยสำคัญ ดังนี้

 การนำเสนอนวัตกรรมดิจิตอลเพื่อ “ส่งมอบความง่าย”

ในปี 2555 ได้นำเสนอบริการทางการเงินในนวัตกรรมใหม่ผ่านช่องทางอิเล็กทรอนิกส์
(E-channel) เพื่อที่ลูกค้าจะได้รับบริการที่ทำให้ชีวิตง่ายขึ้น
บริการเหล่านี้นอกจากจะช่วยเพิ่มประสิทธิภาพและความเร็วในการให้บริการแล้วยังช่วยทำให้ธนาคารเข้าใกล้การเป็นองค์กรที่ลดการใช้กระดาษโดยสิ้นเชิง
โดยระบบงานสำคัญที่ธนาคารได้เปิดใช้ในปี 2555 ได้แก่

• One Scan – เทคโนโลยีที่ทำให้การสแกน คำขออนุมัติสินเชื่อและคำขอใช้บริการต่างๆ
เป็นไปอย่างสะดวกรวดเร็วและจัดส่งข้อมูลดังกล่าวไปยังหน่วยงานที่เกี่ยวข้องโดยอัตโนมัติเพื่อดำเนินการต่อโดยทันที

• SmartFlow – เป็นระบบบริหารจัดการกระบวนการทำงานที่ทำงานต่อจากระบบ One Scan
ในการปรับปรุงประสิทธิภาพในการประสานงานระหว่างหน่วยงานต่างๆ
ที่เกี่ยวข้องให้เป็นไปอย่างต่อเนื่องและรวดเร็วยิ่งขึ้น

• Enterprise Content Management –
เป็นโครงสร้างพื้นฐานหลักของกรุงศรีกรุ๊ปที่จะช่วยในการบริหารจัดการเอกสารและบันทึกต่างๆ
รวมถึงการพัฒนากระบวนการทำงานต่างๆ ที่เกี่ยวข้องให้เป็นกระบวนการ ไร้กระดาษ
โดยธนาคารได้เริ่มนำนวัตกรรมใหม่นี้มาใช้ช่วงปลายปี 2555 และจะขยายการใช้งานในปี 2556

 การยกระดับช่องทางเครือข่ายการขาย

แบรนด์และโฉมใหม่ของสาขา – ได้ดำเนินการปรับเปลี่ยนแบรนด์และปรับโฉมสาขาธนาคารจำนวน
601 สาขาทั่วประเทศ รวมทั้งตู้เอทีเอ็มและบูธแลกเปลี่ยนเงินตราต่างประเทศเสร็จสิ้นเรียบร้อย
โดยรูปแบบใหม่นี้ไม่เพียงแต่เน้นย้ำแบรนด์กรุงศรีเท่านั้น แต่ยังเพิ่มรูปแบบการให้บริการ
และอำนวยความสะดวกแก่ลูกค้ามากยิ่งขึ้น

เทคโนโลยีประเมินความเหมาะสมของสถานที่ตั้ง – นวัตกรรมและวิธีการใหม่ๆ
ช่วยให้ธนาคารจัดวางตำแหน่งที่ตั้งสาขาใหม่ที่เหมาะกับไลฟ์สไตล์ของลูกค้า
โดยได้มีการเปิดตัวศูนย์ธุรกิจกรุงศรี (Krungsri Business Center)
ซึ่งจะช่วยให้ผู้จัดการฝ่ายลูกค้าสัมพันธ์ให้บริการแก่กลุ่มลูกค้า SME
และลูกค้าธุรกิจขนาดใหญ่สะดวกยิ่งขึ้น

เทคโนโลยี Simple Q – ดำเนินการติดตั้งเทคโนโลยี Simple Q
ในสาขาของธนาคารทุกแห่งทั่วประเทศ
เพื่อลดภาระในการกรอกข้อมูลของลูกค้าที่ต้องการทำธุรกรรมฝากหรือถอนเงินที่สาขาของธนาคาร
ซึ่งนอกจากจะทำให้เรื่องเงินเป็นเรื่องง่ายและเพิ่มความสะดวกแก่ลูกค้าแล้ว
ผู้จัดการสาขาและเจ้าหน้าที่วิเคราะห์ในสำนักงานใหญ่ยังสามารถเข้าถึงข้อมูลการทำธุรกรรมในลักษณะ
real-time ซึ่งจะเอื้อต่อการปรับปรุงประสิทธิภาพการให้บริการอีกด้วย

ยกระดับเทคโนโลยีการขายและการให้บริการที่สาขา – ในเดือนมีนาคมปี 2555
ธนาคารได้เริ่มดำเนินการปรับปรุงระบบเทคโนโลยีการขายและการให้บริการที่สาขาให้กระชับรวดเร็วขึ้น
ตามแนวคิดการยึดลูกค้าเป็นศูนย์กลาง
และยังเป็นการรองรับการขยายบริการสู่ช่องทางการติดต่อกับลูกค้าที่หลากหลายในอนาคต
เทคโนโลยีนี้เพิ่มขีดความสามารถของสาขาในการนำเสนอบริการที่ง่ายขึ้น
และสะดวกสบายมากขึ้นให้กับลูกค้า โดยคาดว่าจะแล้วเสร็จภายในระยะเวลาสองปี

 การปรับปรุงด้านเทคโนโลยี

ระบบงานพิจารณาอนุมัติสินเชื่อ – ธนาคารกำลังสร้างและทดสอบระบบงานพิจารณาอนุมัติสินเชื่อใหม่
ซึ่งจะเริ่มใช้ในต้นปี 2556 และจะมีการขยายต่อ เพื่อเข้าถึงกลุ่มลูกค้าสินเชื่อที่หลากหลายขึ้น
ระบบงานใหม่นี้ยังจะช่วยให้ธนาคารสามารถให้บริการอื่นๆ ได้ง่ายยิ่งขึ้น ลดความซ้ำซ้อน
มีความคล่องตัวและเพิ่มประสิทธิภาพการให้บริการลูกค้า ทั้งนี้
ระบบงานพิจารณาอนุมัติสินเชื่อจะถูกเชื่อมโยงกับระบบบริหารความเสี่ยงและคลังข้อมูลของธนาคารรวมถึง
ระบบ Enterprise Content Management
เพื่อบรรลุเป้าหมายที่จะทำให้ธนาคารเป็นองค์กรที่ลดการใช้กระดาษโดยสิ้นเชิง

ระบบการบริหารเงินสด – ธนาคารอยู่ในช่วงทดสอบระบบการบริหารเงินสดระบบใหม่
ซึ่งคาดว่าจะสามารถนำมาใช้ได้ในช่วงต้นปี 2556
เทคโนโลยีใหม่นี้จะช่วยให้ธนาคารสามารถให้บริการด้านบริหารเงินสดแก่ลูกค้าดียิ่งขึ้นผ่านระบบ
front-end และช่วยสร้างความแข็งแกร่งให้แก่ระบบธุรกิจหลักของธนาคาร
เพื่อให้สามารถรองรับการเติบโตทางธุรกิจ

ระบบการบริหารเงินสดระบบใหม่นี้มีศักยภาพในการให้บริการสนองตอบความต้องการที่เพิ่มมากขึ้นในกลุ่มลูกค้าธุรกิจขนาดใหญ่
อีกทั้งยังจะช่วยเอื้อบริการใหม่ๆ เช่น การชำระเงินโดยตรงแบบ host-to-host
การอนุมัติธุรกรรมตลอด 24 ชั่วโมง การทำธุรกรรมแบบ STP การอัพโหลดข้อมูล
Multi-payment การจัดทำรายงานที่มีความซับซ้อน และการเรียกเก็บเงินแบบยืดหยุ่น หรือ
Flexible billing

เทคโนโลยี ATM – ธนาคารได้นำเทคโนโลยีใหม่นี้มาใช้เป็นครั้งแรกในเดือนมีนาคมปีนี้
ซึ่งช่วยเพิ่มขีดความสามารถในการให้บริการของเครือข่ายเอทีเอ็มของธนาคาร
ให้มีศักยภาพสูงและรวดเร็วขึ้น นอกจากนี้
ระบบประเมินความเหมาะสมของสถานที่ตั้งยังได้ถูกนำมาใช้อย่างมีประสิทธิผล
ทำให้ธนาคารสามารถปรับเปลี่ยนจุดที่ติดตั้งเครื่องเอทีเอ็มให้มีศักยภาพมากขึ้น

 การพัฒนาบุคลากร

วิถีกรุงศรี –
หลังจากที่ธนาคารได้เปิดตัวโครงการวิถีกรุงศรีโดยนำร่องการใช้ในบางสาขาของธนาคารตั้งแต่ปี
2554 และขยายผลครอบคลุมเครือข่ายของกรุงศรีกรุ๊ปทั้งหมดในปี 2555
โดยได้สื่อสารแนวคิดขององค์กรไปยังธุรกิจ สาขา และบุคลากรทั้งหมดของธนาคาร
ด้านการอบรมให้แก่พนักงานไปแล้วกว่า 150 หลักสูตร
และเพื่อให้มั่นใจว่าพนักงานทุกคนเข้าใจและรับการเปลี่ยนแปลงนี้
ธนาคารยังจะจัดกิจกรรมและหลักสูตรเพิ่มเติมในช่วงครึ่งแรกของปี 2556
เพื่อเน้นย้ำแนวคิดนี้อย่างต่อเนื่อง

ภาวะอุตสาหกรรมและการแข่งขัน

ภาพรวมธุรกิจของธนาคารปี 2555 : เรื่องเงิน เรื่องง่าย

 ผลิตภัณฑ์และนวัตกรรมการเงินที่โดดเด่น

• ออมทรัพย์ มีแต่ได้ – บัญชีออมทรัพย์ที่ให้ดอกเบี้ยจูงใจและให้ความคล่องตัวแก่ผู้ฝากเงิน
ทำให้การออมเงินทำได้ง่ายขึ้น

ผลลัพธ์: เงินฝากรวมกว่า 150,000 ล้านบาท โดยมากกว่าร้อยละ 60 เป็นเงินฝากที่เข้ามาใหม่

• ออมทรัพย์ จัดให้ – บัญชีออมทรัพย์ที่ให้สิทธิประโยชน์ด้านธุรกรรมการเงิน
ที่พัฒนาจากการประมวลผลความต้องการของลูกค้า

ผลลัพธ์: ลูกค้ารวมกว่า 200,000 คน ในจำนวนนี้มากกว่าร้อยละ 75 เป็นลูกค้าใหม่

• ประกันชีวิตสำเร็จรูป “ทันที” –
ผลิตภัณฑ์ที่เกิดจากแนวคิดนอกกรอบในการลดขั้นตอนการซื้อประกันชีวิตสำหรับลูกค้าทุกกลุ่มอายุ
ลูกค้าซื้อประกันชีวิตได้ง่าย ไม่ต้องผ่านขั้นตอนตรวจสุขภาพ และได้รับความคุ้นครองทันที

ผลลัพธ์: จำนวนกรมธรรม์ประกันชีวิตที่ขายผ่านธนาคารมีมากกว่า 200,000 กรมธรรม์

• ศรีสวัสดิ์เงินสิบล้อ –
สินเชื่อจำนำทะเบียนรถบรรทุกเพื่อเป็นทางเลือกแก่เจ้าของรถบรรทุกที่ต้องการเข้าถึงแหล่งเงินทุน

ผลลัพธ์: ความนิยมของสินเชื่อดังกล่าวส่งผลให้ธนาคารเป็นผู้นำตลาดรีไฟแนนซ์รถบรรทุก

• กรุงศรี Quick Pay –
นวัตกรรมที่ธนาคารพัฒนาเพื่อผู้ประกอบการในการรับชำระเงินทางระบบอิเล็กทรอนิกส์ผ่านสมาร์ทโฟนหรือแท็บเล็ต

ผลลัพธ์: ผู้ค้าสามารถรับชำระค่าสินค้าที่จ่ายด้วยบัตรเครดิตเครือกรุงศรีได้ทุกที่ ทุกเวลา

• บัตรของขวัญกรุงศรี – บัตรอิเล็กทรอนิกส์ที่ชำระเงินล่วงหน้า
เพื่อเป็นทางเลือกในการใช้ซื้อสินค้าและบริการโดยไม่ต้องใช้เงินสด

ผลลัพธ์: เพิ่มความปลอดภัยและความสะดวกแก่ลูกค้า โดยสามารถใช้กับทุกร้านค้าที่รับบัตรวีซ่า

• กรุงศรี Mobile App – แอพพลิเคชั่นด้านการเงินที่ได้รับการยอมรับว่า ล้ำ เร็ว ง่าย
ทำได้ทุกอย่าง โดยสามารถรองรับผลิตภัณฑ์และบริการที่หลากหลายของธนาคาร
รวมถึงสิทธิประโยชน์ต่างๆ

ผลลัพธ์: ลูกค้าสามารถจัดการธุรกรรมต่างๆ เช่น บัญชีออมทรัพย์ บัตรเครดิต สินเชื่อบุคคล
สินเชื่อรถยนต์ และกองทุนรวม ได้ตลอด 24 ชั่วโมง

• กรุงศรี Value Chain Solutions – โครงการสินเชื่อสำหรับลูกค้า SME
ที่เป็นผู้ขายหรือผู้ซื้อของผู้ผลิตรายใหญ่ โดยเสนออัตราดอกเบี้ยและเงื่อนไขพิเศษ
เพื่อเพิ่มสภาพคล่องและใช้ในการขยายกิจการ

ผลลัพธ์: สินเชื่อ SME เติบโตขึ้นและช่วยให้ธุรกิจเงินฝากของธนาคารขยายตัวเพิ่มขึ้น

 ขั้นตอนการทำงานที่ง่ายและกระชับ

• Simple Q – ระบบคิวที่ช่วยให้การบริการของสาขาง่ายขึ้นด้วยการลดขั้นตอนการกรอกแบบฟอร์ม
โดยลูกค้าสามารถรูดบัตรเอทีเอ็มหรือสมุดคู่ฝากแล้วเลือกบริการที่ต้องการ

ผลลัพธ์: ประสิทธิผลเพิ่มขึ้น มีจำนวนธุรกรรมผ่าน Simple Q สูงกว่า 500,000 ธุรกรรมต่อเดือน

• เทคโนโลยี One Scan –
เป็นเทคโนโลยีดิจิตอลที่ทำให้พนักงานสามารถสแกนใบคำขอสินเชื่อและติดตามความคืบหน้าในการขอสินเชื่อ
SME

ผลลัพธ์: ลดขั้นตอนการอนุมัติจาก 10 วันเหลือเพียง 3 วัน

• การเปิดบัญชีโดยใช้เครื่อง EDC –
ธนาคารได้ทำขั้นตอนให้ง่ายขึ้นโดยใช้เลขประจำตัวประชาชนของลูกค้าและเครื่อง EDC
กับผลิตภัณฑ์ต่างๆ ในปี 2555 ทั้งบัญชีออมทรัพย์และบัญชีกระแสรายวัน ตลอดจนบัญชีเงินฝากประจำ

ผลลัพธ์: การเปิดบัญชีใช้เวลาเพียงไม่ถึง 10 นาที

• ระบบ Lead Management – ระบบที่สนับสนุนการขายผลิตภัณฑ์ข้ามประเภท (Cross-sell)
โดยการใช้การวิเคราะห์ข้อมูลและสถิติการทำธุรกรรมธนาคารของลูกค้า

ผลลัพธ์: การขายผลิตภัณฑ์ข้ามประเภท (Cross-sell) ของพนักงานสาขาเพิ่มขึ้น 3 เท่า

• ระบบ SMS Notification and Banking –
เทคโนโลยีแจ้งการทำธุรกรรมเกี่ยวกับบัญชีลูกค้า เทคโนโลยีนี้ได้ช่วยเพิ่มอัตราการใช้ SMS
จากเลขหลักเดียวเป็นร้อยละ 25 ภายในเวลา 10 เดือน

ผลลัพธ์: มีผู้ใช้งานสูงถึง 1.2 ล้านคน

 เครือข่ายสาขาและภาพลักษณ์ที่แข็งแกร่ง

• เปิดตัวสาขาต้นแบบ (Flagship Branch) –
ธนาคารได้ปรับโฉมรูปแบบสาขาตามแนวคิดและภาพลักษณ์ใหม่ของธนาคารและให้บริการด้วยเทคโนโลยีที่ล้ำหน้า
โดยมีสาขาต้นแบบ 4 สาขา คือ สาขาอโศก สุขุมวิท 35 ทองหล่อ และออลซีซั่นส์เพลส

ผลลัพธ์: เป็นธนาคารแนวหน้าที่เสนอนวัตกรรมการเงินล้ำสมัยแก่ลูกค้ารายย่อย

• กรุงศรี เฟิร์สช้อยส์ X-press – เป็นนวัตกรรมทางตลาดที่ไม่เหมือนใคร เพื่อให้บริการที่เร็วขึ้น
ง่ายขึ้น และสะดวกขึ้นแก่ลูกค้า
โดยมีรถตู้ทำหน้าที่เสมือนสาขาเคลื่อนที่ในการให้บริการสินเชื่อแก่ลูกค้า

ผลลัพธ์: ลูกค้าได้รับอนุมัติสินเชื่อภายใน 30 นาที

• กรุงศรีจัดทัพเพื่อ SME – ธนาคารได้ส่งพนักงานที่เชี่ยวชาญในธุรกิจ SME
เพื่อให้คำปรึกษาด้านสินเชื่อและจัดกิจกรรมความรู้ทางการเงินแก่ผู้ประกอบการ SME
ท้องถิ่นทั่วประเทศ

ผลลัพธ์: ดำเนินการครอบคลุม 20 จังหวัดหลักทั่วประเทศในปี 2555

• ปรับปรุง Net Promoter Score – ธนาคารมุ่งมั่นการให้บริการที่ยึดลูกค้าเป็นศูนย์กลาง
ด้วยบริการที่ยอดเยี่ยมและประสบการณ์ความรู้ด้านผลิตภัณฑ์ที่แข็งแกร่ง

ผลลัพธ์: คะแนนความพึงพอใจของลูกค้าที่มีต่อธนาคารสูงขึ้นร้อยละ 32 สู่ระดับ 48 ในปี 2555

• ขยายเครือข่ายเอทีเอ็ม และ EDC – ธนาคารได้ติดตั้งเครื่องเอทีเอ็มและเครื่อง EDC
เพิ่มทั่วประเทศ

ผลลัพธ์: จำนวนเครื่องเอทีเอ็มและเครื่อง EDC ของธนาคารเป็น 4,278 เครื่อง และ 19,588
เครื่องตามลำดับ

 ลงทุนในเทคโนโลยีเพื่อเพิ่มประสิทธิภาพระบบปฏิบัติการ

• ยกระดับระบบเชื่อมต่อเอทีเอ็ม – จากเทคโนโลยี Base 24 เป็น S1/Postillion

ผลลัพธ์: ระบบใหม่มีความทันสมัยและสามารถเชื่อมต่อกับระบบอื่นๆ
ในโครงสร้างเครือข่ายได้ง่ายขึ้น

• ยกระดับระบบ Vision+ –
ธนาคารได้ดำเนินการปรับปรุงและใช้ระบบที่ทันสมัยที่สุดในโลกด้านลูกค้ารายย่อย

ผลลัพธ์: เป็นธนาคารเดียวในประเทศไทยที่ใช้ระบบนี้สำหรับขั้นตอนธุรกรรมบัตรเครดิต

• เปิดตัวเว็บไซต์ใหม่ – ธนาคารได้เปิดตัวเว็บไซต์ใหม่ ซึ่งได้ออกแบบใหม่ให้ดูสดใสทันสมัย
รวมทั้งมีบริการใหม่ๆ

ผลลัพธ์: จำนวนลูกค้าที่เข้าชมและทำธุรกรรมออนไลน์เพิ่มขึ้น

• ใช้ระบบ Image Check Clearing and Archive System (ICAS) –
นับเป็นธนาคารแรกที่ให้บริการเรียกเก็บเงินตามเช็คข้ามเขตสำนักหักบัญชีทั่วประเทศภายใน 1 วัน

ผลลัพธ์:
ขั้นตอนที่ง่ายขึ้นอย่างมากทำให้การฝากเช็คของธนาคารที่เรียกเก็บข้ามเขตสามารถทราบผลการเรียกเก็บเงินภายใน
1 วัน จากเดิมที่ใช้เวลา 3-5 วัน

• การรวมศูนย์ข้อมูล – ลดจำนวนศูนย์ข้อมูลจาก 5 แห่ง เหลือเพียง 2 แห่ง

ผลลัพธ์: ลดความเสี่ยงและเพิ่มประสิทธิภาพการทำธุรกิจอย่างต่อเนื่อง
อีกทั้งลดความซ้ำซ้อนในการปฏิบัติงานของศูนย์ข้อมูล

รางวัลแห่งความสำเร็จ

ปี 2555 เป็นปีที่ธนาคารได้ต่อยอดชื่อเสียงทั้งด้านการมีมาตรฐานการกำกับดูแลกิจการที่ดี
พร้อมกับการให้บริการที่ยอดเยี่ยม

 รางวัลรายงานบรรษัทภิบาลดีเยี่ยม

ธนาคารได้รับรางวัลรายงานบรรษัทภิบาลดีเยี่ยม (Top Corporate Governance Report
Award) จากเวที SET Award 2012 โดยธนาคารได้รับรางวัลดังกล่าวติดต่อกันเป็นปีที่ 2
ในฐานะที่เป็นบริษัทจดทะเบียนที่มีความโดดเด่นด้านรายงานการปฏิบัติตามหลักการกำกับดูแลกิจการที่ดี
โดยพิจารณาจากข้อมูลที่เปิดเผยในรายงานต่างๆ เช่น แบบแสดงข้อมูลประจำปี รายงานประจำปี
เว็บไซต์ ตลอดจนรายงานการประชุมผู้ถือหุ้น

 Corporate Governance Asia Annual Recognition Awards 2012

ธนาคารได้รับรางวัล The 8th Corporate Governance Asia Annual Recognition
Awards 2012 จากนิตยสาร Corporate Governance Asia
โดยรางวัลดังกล่าวมอบให้กับองค์กรที่มีความมุ่งมั่นในการพัฒนาการกำกับดูแลกิจการที่ดีในระดับภูมิภาคเอเชีย
ทั้งยังเป็นเครื่องยืนยันว่าธนาคารตระหนักถึงความสำคัญของการกำกับดูแลกิจการที่ดีในทุกๆ ด้าน
ซึ่งถือเป็นส่วนสำคัญในการสนับสนุนองค์กรให้เติบโตอย่างยั่งยืนอีกด้วย

 Superbrands Thailand

กรุงศรี ออโต้ ได้รับรางวัล Superbrands
ซึ่งเป็นรางวัลที่มอบให้กับแบรนด์ที่สร้างชื่อให้กับตัวเองมากที่สุดในประเภทสินค้าเดียวกัน โดยรางวัล
Superbrands พิจารณาจากศักยภาพและความโดดเด่นในเรื่อง ความเป็นผู้นำในตลาด
ความยั่งยืนของแบรนด์ ความเชื่อถือในแบรนด์ของลูกค้า ความนิยมในตัวแบรนด์
และการยอมรับโดยรวมในตลาด โดยกรุงศรี ออโต้
เป็นแบรนด์ยอดนิยมที่ได้รับรางวัลดังกล่าวต่อเนื่องเป็นปีที่ 2 แล้ว

 Thailand’s Most Admired Brand

กรุงศรี ออโต้ ได้รับรางวัล The Most Admired Brand
หรือรางวัลแบรนด์ที่ได้รับความน่าเชื่อถือในประเทศไทย ซึ่งเป็นรางวัลที่นิตยสารรายเดือน
BrandAge ได้ทำการสำรวจและมอบรางวัลมาแล้วกว่า 11 ปี
โดยคัดเลือกกลุ่มตัวอย่างที่เป็นผู้ตัดสินใจซื้อสินค้า (Purchase-Decision Makers)
และเป็นผู้บริโภคสินค้าหรือบริการนั้นๆ ด้วยตนเอง (Consumers)
ซึ่งทำให้ได้คำตอบที่สะท้อนความคิดเห็นของผู้บริโภคที่แท้จริง สำหรับกรุงศรี ออโต้
ได้รับรางวัลในประเภทสินเชื่อรถยนต์ และ กรุงศรี คาร์ ฟอร์ แคช
ได้รับรางวัลในประเภทสินเชื่อจำนำทะเบียน

 Thailand ICT Excellence Awards 2011-2012

กรุงศรี ออโต้ ได้รับรางวัล Thailand ICT Excellence Awards 2011-2012
จากสมาคมการจัดการธุรกิจแห่งประเทศไทย (TMA) ประเภทโครงการขับเคลื่อนธุรกิจ
จากผลงานนวัตกรรมโครงการ บัดดี้ แท็บเล็ต เพื่อชีวิตที่ง่ายขึ้น
โดยรางวัลดังกล่าวสะท้อนให้เห็นถึงศักยภาพอันยอดเยี่ยมในการใช้เทคโนโลยีสารสนเทศในการขับเคลื่อนการเติบโตทางธุรกิจ

 Asia’s Best CFO (Investor Relations)

นางเจนิส แร แวน เอ็กเคอเรน
ประธานคณะเจ้าหน้าที่ด้านการเงินและว่าที่ประธานเจ้าหน้าที่บริหาร ได้รับการคัดเลือกให้เป็น The
Asia’s Best CFO (Investor Relations) จากการประกาศรางวัล The 3rd Asian
Excellence Recognition Awards ซึ่งจัดขึ้นโดยนิตยสาร Corporate Governance Asia
โดยรางวัลดังกล่าวจะมอบให้กับบุคคลหรือองค์กรที่มีความโดดเด่นในด้านการสื่อสารกับนักลงทุน
(Investor Communications) กิจกรรมด้านนักลงทุนสัมพันธ์
โดยเฉพาะการสื่อสารกับนักลงทุนที่ครอบคลุมและพัฒนาการในธุรกิจที่สำคัญด้วยความรวดเร็วและทันเวลา

 Bank of the Year - Financial Inclusion 2012 Award

ซีเอฟจี เซอร์วิส (ศรีสวัสดิ์ เงินติดล้อ) คว้ารางวัล Bank of the Year - Financial
Inclusion 2012 Award จาก The Banker นิตยสารการธนาคารระดับโลก
ด้วยความเป็นเลิศด้านการพัฒนากลยุทธ์และบริการทางการเงินและความสามารถในการเข้าถึงกลุ่มลูกค้าในวงกว้าง
นับเป็นรางวัลแห่งความภาคภูมิใจจากการสร้างสรรค์นวัตกรรมทางการเงินใหม่ๆ ได้แก่
บริการสินเชื่อตลาดสด
เพื่อให้กลุ่มพ่อค้าแม่ค้าเข้าถึงแหล่งเงินทุนหมุนเวียนด้วยอัตราดอกเบี้ยที่เป็นธรรม
และการดำเนินการด้วยความโปร่งใส นอกจากนี้ ยังมีบริการสินเชื่อจำนำทะเบียนรถมอเตอร์ไซค์
เน้นกลุ่มลูกค้าที่มีรายได้น้อยและมีรถมอเตอร์ไซค์เป็นของตนเองให้สามารถเข้าถึงแหล่งเงินกู้ได้

 2012 Brand Conqueror

ซีเอฟจี เซอร์วิส (ศรีสวัสดิ์ เงินติดล้อ) ได้รับรางวัล 2012 Brand Conqueror
จากนิตยสารรายเดือน BrandAge ในฐานะที่ ศรีสวัสดิ์ เงินติดล้อ
เป็นแบรนด์ที่ประสบความสำเร็จอย่างโดดเด่น
โดยพิจารณาจากกลยุทธ์ทางการตลาดและนวัตกรรมที่หลากหลายตลอดจนการสื่อสารการตลาดที่ยอดเยี่ยมมีประสิทธิผลที่วัดได้ในรูปแบบ
Share of Voice หรือ Share of Pocket

 Western Union Agent of the Year 2012

ธนาคารได้รับรางวัล Western Union Agent of the Year 2012
ซึ่งถือเป็นปีแรกที่ทางเวสเทิร์น ยูเนี่ยน
มอบให้แก่ตัวแทนที่ประสบความสำเร็จและมีการดำเนินงานโดดเด่นที่สุดของปี 2012 ในทุกๆ ด้าน
โดยธนาคารสามารถทำคะแนนสูงสุดเมื่อพิจารณาหลักเกณฑ์
ซึ่งครอบคลุมในเรื่องของอัตราการเติบโตทางธุรกรรม ยอดปริมาณทางธุรกรรมที่เพิ่มขึ้น
การมีส่วนของกิจกรรมด้านการตลาดและการส่งเสริมคุณภาพบริการต่างๆ

 รางวัลบริการโอนเงินต่างประเทศยอดเยี่ยมจากซิตี้แบงก์

ธนาคารรับรางวัลจากธนาคารซิตี้แบงก์ ประเทศไทย
จากการที่ธนาคารได้คะแนนสูงสุดในด้านประสิทธิภาพการบริการโอนเงินต่างประเทศยอดเยี่ยม
นับเป็นการได้รับรางวัลดังกล่าวติดต่อกันเป็นปีที่ 4 ในด้าน Commercial Payment in MT103
นอกจากนี้ ยังเป็นธนาคารแห่งเดียวในประเทศไทยที่ได้รับรางวัลด้าน Treasury Payment in
MT202 จากธนาคารซิตี้แบงก์
รางวัลทั้งสองเป็นเครื่องยืนยันความสำเร็จในการให้บริการด้านเงินโอนด้วยมาตรฐานและการบริการที่มีประสิทธิภาพสูงสุดของธนาคาร

 Visa Credit Portfolio Award

กรุงศรี คอนซูมเมอร์ รับรางวัล Visa Credit Portfolio Award จาก วีซ่า
อินเตอร์เนชั่นแนล เอเชียแปซิฟิค ซึ่งกรุงศรี คอนซูมเมอร์ คว้ารางวัลนี้ถึงสองปีติดต่อกัน
ในฐานะที่กรุงศรี คอนซูมเมอร์ เป็นผู้ออกบัตรรายใหญ่ที่สุด ในประเทศไทย

 รางวัลพิฆเนศวร

ธนาคารคว้ารางวัลพิฆเนศวร วิทยุโทรทัศน์แห่งชาติ ครั้งที่ 1 ประจำปี 2555
ในประเภทองค์กรส่งเสริมดีเด่น จากการสนับสนุนรายการ “จดหมายเหตุกรุงศรี”
ซึ่งออกอากาศทางสถานีโทรทัศน์สีกองทัพบก ช่อง 7
กิจกรรมดังกล่าวจัดโดยสมัชชานักจัดรายการข่าววิทยุโทรทัศน์หนังสือพิมพ์แห่งประเทศไทย
เพื่อเป็นเกียรติและกำลังใจให้กับบุคคลและองค์กรที่มีจรรยาบรรณ สร้างสรรค์ผลงานที่มีคุณภาพ
ทรงคุณค่าและอนุรักษ์ศิลปวัฒนธรรม ประเพณี ตลอดจนการใช้ภาษาอันดีงามของวงการวิทยุโทรทัศน์

ภาพรวมธุรกิจธนาคารพาณิชย์ไทยปี 2555 และแนวโน้มปี 2556

 ภาพรวมในปี 2555 ของธนาคารพาณิชย์ไทย

ระบบธนาคารพาณิชย์ของไทยยังสามารถดำรงความแข็งแกร่ง
และมีผลการดำเนินงานอยู่ในเกณฑ์ดีในปี 2555
โดยสามารถขยายสินเชื่อและเงินฝากในระดับสูงถึงร้อยละ 13.7 และ 27.2 ตามลำดับ
แม้ว่าจะประสบกับความผันผวนของระบบการเงินโลก
และปัจจัยแวดล้อมในประเทศที่ท้าทายและรวมทั้งภาวะการแข่งขันที่สูง
รวมถึงการปรับขึ้นของอัตราเงินนำส่งกองทุนเพื่อการฟื้นฟูและพัฒนาระบบสถาบันการเงิน (FIDF)
ของเงินฝาก ตั๋วแลกเงิน และหุ้นกู้ และการปรับลดอัตราดอกเบี้ยนโยบายโดยรวมที่ร้อยละ 0.50

สินเชื่อภาคธุรกิจขยายตัวสูงถึงร้อยละ 10.6 ซึ่งมีปัจจัยหนุนจากการเติบโตของการลงทุนภาคเอกชน
ความต้องการเงินทุนหมุนเวียน และการใช้จ่ายเพื่อฟื้นฟูความเสียหายจากน้ำท่วมปี 2554
สำหรับความต้องการสินเชื่อระยะยาว อุตสาหกรรมที่ขับเคลื่อนการขยายตัวสินเชื่อ ได้แก่
อุตสาหกรรมค้าส่ง ค้าปลีก สาธารณูปโภค การผลิตและเกษตรกรรม
ในส่วนของสินเชื่อสำหรับธุรกิจขนาดกลางและขนาดย่อมได้รับแรงสนับสนุนจากสภาพแวดล้อมในการประกอบธุรกิจที่ดีขึ้น
และสินเชื่อสำหรับการฟื้นฟูและซ่อมแซมความเสียหายที่เกิดจากน้ำท่วม
ภายใต้โครงการสินเชื่อดอกเบี้ยต่ำพิเศษ (Soft loan) ของธนาคารแห่งประเทศไทย

ในขณะเดียวกัน สินเชื่อเพื่ออุปโภคบริโภคขยายตัวสูงถึงร้อยละ 21.6
ซึ่งมีปัจจัยสนับสนุนจากการฟื้นตัวของการใช้จ่ายภายในประเทศ ตามภาวะเศรษฐกิจที่ปรับตัวดีขึ้น
การเพิ่มขึ้นของค่าจ้าง และความต้องการที่เกี่ยวเนื่องกับการอุปโภคบริโภคหลังน้ำท่วม
ในส่วนสินเชื่อเช่าซื้อรถยนต์และสินเชื่อเพื่อที่อยู่อาศัยขยายตัวอย่างแข็งแกร่งที่ร้อยละ 39.0 และ
11.7 ตามลำดับ ซึ่งสะท้อนถึงความต้องการในปัจจุบัน
และแรงสนับสนุนจากนโยบายการคืนภาษีโครงการรถยนต์คันแรกและบ้านหลังแรกของรัฐบาล

ด้านเงินฝากมีการขยายตัวในระดับสูงที่ร้อยละ 27.2
สะท้อนความพยายามของธนาคารพาณิชย์ในการระดมเงินฝากเพื่อรองรับการขยายตัวของสินเชื่อ
รวมถึงทดแทนตั๋วแลกเงินด้วยผลิตภัณฑ์ประเภทเงินฝาก ซึ่งทำให้ตั๋วแลกเงินในปี 2555
ลดลงถึงร้อยละ 77.4

ทั้งนี้ ธนาคารพาณิชย์ประสบความสำเร็จในการระดมทุน ในปี 2555 จากการออกหุ้นกู้ด้อยสิทธิ
ซึ่งนับรวมเป็นส่วนหนึ่งของเงินกองทุนชั้นที่ 2
ซึ่งส่งผลให้ธนาคารพาณิชย์ไทยส่วนใหญ่มีฐานะเงินกองทุนที่แข็งแกร่งและสามารถรองรับการเติบโตในอนาคตได้

อย่างไรก็ดี สินเชื่อที่ขยายตัวสูงส่งผลให้สภาพคล่องในระบบธนาคารพาณิชย์ตึงตัวขึ้นในปี 2555
แต่ยังคงเพียงพอสำหรับความต้องการของสินเชื่อที่เพิ่มขึ้น โดยอัตราส่วนสินเชื่อต่อเงินฝาก
(รวมตั๋วแลกเงิน) อยู่ที่ร้อยละ 93.1 เพิ่มขึ้นจากร้อยละ 89.9 ในปีก่อนหน้า
ด้านคุณภาพสินทรัพย์ปรับตัวดีขึ้นต่อเนื่อง สะท้อนจากสัดส่วนสินเชื่อด้อยคุณภาพต่อสินเชื่อรวม (Gross
NPL) ที่ลดลงจากร้อยละ 2.7 ในปี 2554 มาอยู่ที่ร้อยละ 2.3 ในปี 2555
อันเป็นผลจากภาวะเศรษฐกิจและการเงินที่ปรับตัวดีขึ้น

สำหรับรายได้ที่มิใช่ดอกเบี้ย
ขยายตัวอย่างต่อเนื่องจากการเพิ่มช่องทางการให้บริการที่หลากหลายขึ้นนอกเหนือจากรายได้หลักจากดอกเบี้ย
โดยเฉพาะรายได้จากค่าธรรมเนียมและค่าธรรมเนียมในการบริหารเงินทุนและกองทุน (Wealth
franchise) โดย ณ สิ้นปี 2555
ธนาคารพาณิชย์มีรายได้จากค่าธรรมเนียมและบริการคิดเป็นร้อยละ 24.7
ของรายได้รวมของธนาคาร

ผลการดำเนินงานของระบบธนาคารพาณิชย์มีกำไรสุทธิ 173.9 พันล้านบาท เพิ่มขึ้น 30.4
พันล้านบาทจากปีก่อน
แม้ว่าจะได้รับผลกระทบจากโครงการช่วยเหลือลูกค้าที่ประสบปัญหาจากอุทกภัยช่วงปลายปี 2554
การปรับขึ้นค่าธรรมเนียมที่นำส่ง FIDF และการชะลอตัวของการส่งออก
ด้านอัตราส่วนรายได้ดอกเบี้ยรับสุทธิต่อสินทรัพย์เฉลี่ย (NIM) คงที่ที่ระดับร้อยละ 2.5
ขณะที่อัตราผลตอบแทนต่อสินทรัพย์เฉลี่ย (ROA) ปรับตัวดีขึ้นมาอยู่ที่ร้อยละ 1.2 อนึ่ง
ผลกำไรที่สะสมมาอย่างต่อเนื่อง รวมทั้งการออกหุ้นกู้ด้อยสิทธิในปี 2555
ช่วยเสริมให้ฐานะเงินกองทุนแข็งแกร่งขึ้น
โดยอัตราส่วนเงินกองทุนต่อสินทรัพย์เสี่ยงและอัตราส่วนเงินกองทุนชั้นที่ 1
ต่อสินทรัพย์เสี่ยงอยู่ที่ระดับร้อยละ 16.3 และ 11.8 ตามลำดับ
ซึ่งเป็นระดับที่สูงกว่าเกณฑ์ที่ธนาคารแห่งประเทศไทยกำหนดไว้ที่ร้อยละ 8.5
และจัดอยู่ในกลุ่มที่มีระดับเงินกองทุนสูงสุดในภูมิภาค

 แนวโน้มธุรกิจในปี 2556

ในปี 2556 ธุรกิจธนาคารพาณิชย์ยังคงแข็งแกร่งต่อเนื่อง
โดยมีปัจจัยหนุนสำคัญจากนโยบายการเงินที่เอื้อต่อการขยายตัวทางเศรษฐกิจ
รวมทั้งโครงการลงทุนต่างๆ และมาตรการกระตุ้นเศรษฐกิจของภาครัฐ ทั้งนี้
การขยายการใช้จ่ายเพื่อการลงทุนใหม่ ผนวกกับความต้องการของผู้บริโภคที่อยู่ในเกณฑ์ดี
จะเป็นปัจจัยขับเคลื่อนที่สำคัญในการขยายสินเชื่อ

แผนการลงทุนของรัฐในโครงการขนาดใหญ่
โดยเฉพาะโครงการที่เกี่ยวข้องกับการปรับปรุงและพัฒนาระบบการจัดการน้ำตลอดจนโครงการพัฒนาระบบโลจิสติกส์
(Logistics) ที่คาดว่าจะใช้เม็ดเงินสูงถึง 350 พันล้านบาท
จะเป็นปัจจัยสำคัญในการกระตุ้นการลงทุนของภาคเอกชน นอกจากนี้
การปรับขึ้นค่าแรงขั้นต่ำทั่วประเทศเป็น 300 บาทต่อวัน
จะช่วยสร้างความเชื่อมั่นและกระตุ้นการใช้จ่ายในประเทศในปี 2556 และในระยะต่อไป
อีกทั้งรายได้ที่สูงขึ้น การพัฒนาสู่การเป็นสังคมเมืองมากขึ้น
จะส่งผลให้สินเชื่อรายย่อยสามารถขยายตัวในอัตราที่สูงกว่าสินเชื่อภาคธุรกิจต่อไป

รายได้ที่มิใช่ดอกเบี้ย โดยเฉพาะรายได้จากค่าธรรมเนียม ยังคงขยายตัวแข็งแกร่งต่อเนื่อง
ตามการขยายตัวของสินเชื่อ โดยเฉพาะค่าธรรมเนียมจากการให้กู้ยืมและรายได้ค่าบริการ
นอกจากนี้
สัดส่วนการซื้อประกันชีวิตและผลิตภัณฑ์บริหารความมั่งคั่งของประชากรไทยยังอยู่ในเกณฑ์ต่ำ
จะช่วยสนับสนุนให้รายได้จากค่าธรรมเนียมที่จะยังคงขยายตัวได้ดีในระยะต่อไป

แม้ระบบธนาคารพาณิชย์จะมีแนวโน้มเติบโตดีในปี 2556
แต่ก็ยังต้องเผชิญกับปัจจัยเสี่ยงจากความผันผวนของตลาดการเงินโลกและการแข่งขันระดมเงินฝาก
ทั้งจากธนาคารพาณิชย์ด้วยกันและจากสถาบันการเงินเฉพาะกิจของรัฐบาล
เพื่อรองรับการขยายตัวของสินเชื่อ นอกจากนั้น
ความต้องการเงินลงทุนของภาครัฐเพื่อชดเชยการขาดดุลการคลัง
รวมทั้งเพื่อรองรับโครงการปรับปรุงและพัฒนาระบบการจัดการน้ำและโครงการพัฒนาโครงสร้างพื้นฐานอื่นๆ
อาจส่งผลให้สภาพคล่องของทั้งระบบตึงตัวขึ้น

เมื่อมองไปข้างหน้า การเปิดเสรีทางการเงินภายใต้แผนพัฒนาระบบสถาบันการเงินระยะที่ 2
ของธนาคารแห่งประเทศไทย และการรวมตัวเป็นประชาคมเศรษฐกิจอาเซียน
ไม่เพียงแต่จะเพิ่มจำนวนผู้ให้บริการรายใหม่ในธุรกิจธนาคาร
แต่ยังเปิดโอกาสให้มีการทำธุรกรรมทางการเงินและการนำเสนอผลิตภัณฑ์การเงินข้ามพรมแดนอีกด้วย
ซึ่งอาจจะทำให้มีการควบรวมกันภายในระบบธนาคารพาณิชย์เพิ่มขึ้น

ในปี 2555 มีการเข้าซื้อและควบรวมกิจการเกิดขึ้นในระบบธนาคารพาณิชย์ไทย
ซึ่งรวมถึงการเข้าซื้อธุรกิจการเงินเพื่อรายย่อยจากธนาคารเอชเอสบีซี ประเทศไทย ของธนาคาร
การควบรวมกิจการระหว่างธนาคารเกียรตินาคิน จำกัด (มหาชน) และบริษัท ทุนภัทร จำกัด
(มหาชน) รวมทั้งการขายธุรกิจประกันชีวิตของธนาคารธนชาต จำกัด (มหาชน) ให้กับบริษัท
พรูเด็นเชียล ประกันชีวิต (ประเทศไทย) จำกัด (มหาชน) ทั้งนี้
คาดว่าจะยังคงมีการควบรวมระหว่างกันภายในกลุ่มธนาคารพาณิชย์เพิ่มขึ้นอีก
จากกฎข้อบังคับที่เอื้ออำนวย และแรงกดดันทางการแข่งขันที่เพิ่มขึ้น

โดยสรุปแล้ว ธนาคารพาณิชย์ไทยจะยังคงความแข็งแกร่ง และขยายตัวได้อย่างต่อเนื่อง
โดยคาดว่าสินเชื่อโดยรวมจะขยายตัวร้อยละ 9 ถึง ร้อยละ 11 ในปี 2556
ภายใต้สภาพแวดล้อมทางธุรกิจที่ท้าทายและกฏระเบียบในการกำกับดูแลที่อาจมีการเปลี่ยนแปลง

ความสามารถในการแข่งขัน

การทำเรื่องเงินให้เป็นเรื่องง่ายสำหรับลูกค้าเป็นหัวใจของการพัฒนาบุคลากร ผลิตภัณฑ์
และภาพลักษณ์ของธนาคาร ตลอดปีที่ผ่านมา ธนาคารได้รับรู้ถึงประสบการณ์และความเห็นจากลูกค้า
ซึ่งทำให้ธนาคารสามารถออกแบบผลิตภัณฑ์และบริการที่ทำให้ลูกค้าพึงพอใจ
และฐานะการแข่งขันของธนาคารแข็งแกร่งยิ่งขึ้น สู่การเป็นผู้นำในตลาด

ธนาคารเชื่อว่า การทำเรื่องเงินให้เป็นเรื่องง่าย
คือการหาวิธีที่จะช่วยให้ลูกค้าได้รับความสะดวกมากยิ่งขึ้นในการทำธุรกรรม
เนื่องจากในโลกการเงินนั้นเต็มไปด้วยศัพท์เฉพาะที่ยุ่งยากและผลิตภัณฑ์ที่มีความซับซ้อน
ธนาคารจึงมุ่งมั่นที่จะไม่เพียงแต่นำเสนอผลิตภัณฑ์และบริการที่ตรงต่อความต้องการของลูกค้า
แต่ทำให้บริการนั้นเข้าใจได้ง่าย สามารถใช้ประโยชน์ได้ในชีวิตประจำวัน
โดยการสื่อสารเกี่ยวกับประโยชน์ของผลิตภัณฑ์และบริการอย่างเรียบง่าย ตรงประเด็น
และเป็นกันเอง

กลวิธีนี้ได้ถูกนำมาใช้ในทุกจุดบริการของธนาคาร เพื่อให้มั่นใจได้ว่าทุกธุรกิจ ผลิตภัณฑ์ และบริการ
จะยึดมั่นในพันธกิจที่จะทำให้ชีวิตง่ายขึ้น ขณะเดียวกัน
สามารถรักษาความสามารถในการแข่งขันของธนาคารในภาคการเงินได้ “เรื่องเงิน เรื่องง่าย”
เป็นมากกว่าแนวคิด เพราะหมายถึงการพัฒนาระบบและเทคโนโลยีให้ทันสมัยขึ้นด้วย
นวัตกรรมเหล่านี้ทำให้ธนาคารสามารถวิเคราะห์และเข้าใจพฤติกรรมของลูกค้าได้เป็นอย่างดี
และธนาคารได้นำมาปรับปรุงผลิตภัณฑ์และบริการของธนาคารให้สามารถตอบโจทย์ความต้องการของลูกค้าได้ดียิ่งขึ้น

ในปี 2555 ธนาคารได้ทำเรื่องเงินให้เป็นเรื่องง่ายสำหรับลูกค้าของธนาคาร
ด้วยแรงขับเคลื่อนที่แข็งแกร่งจากทั้งพนักงาน ผลิตภัณฑ์ และภาพลักษณ์

 พนักงาน

พนักงานเป็นส่วนที่สำคัญที่สุดขององค์กร
ธนาคารเชื่อในการเน้นการพัฒนาด้านบุคลากรที่จะทำให้ธนาคารสามารถนำเสนอผลิตภัณฑ์และบริการที่ดีที่สุดแก่ลูกค้าได้
พนักงานของธนาคารจึงเป็นแรงขับเคลื่อนสำคัญที่จะผลักดันให้บรรลุเป้าหมายนี้ได้
ธนาคารจึงมุ่งเน้นการสร้างบรรยากาศที่จูงใจพนักงานให้มีส่วนร่วม และมีพลังสร้างสรรค์สิ่งดีๆ
ให้กับองค์กร โดยการทำให้พนักงานทำงานอย่างมีความสุข มีประสิทธิภาพ
และได้รับผลตอบแทนอย่างคุ้มค่า พนักงานทุกคนจึงมุ่งมั่นทำ “เรื่องเงิน เรื่องง่าย”
ให้เกิดขึ้นจริงกับลูกค้า

ในปี 2555 ธนาคารยังใช้ระบบ “ค่าตอบแทนขึ้นกับผลงาน” ต่อเนื่องจากปี 2554 โครงการต่างๆ
และความคิดริเริ่มของกลุ่มงานทรัพยากรบุคคลยังคงให้ความสำคัญกับ “วิถีกรุงศรี”
ซึ่งคือวัฒนธรรมที่เน้นความเป็นเลิศด้านการปฎิบัติงาน
ธนาคารได้ปรับปรุงการออกแบบการประเมินผลการปฎิบัติงานประจำปีและระบบที่เกี่ยวข้อง
เพื่อให้สอดคล้องกับโครงการฝึกอบรมที่จะสนับสนุนการพัฒนาความรู้ ทักษะต่างๆ
และภาวะผู้นำความเปลี่ยนแปลงเหล่านี้ช่วยให้ธนาคารทราบว่าพนักงานแต่ละคนต้องการการพัฒนาในด้านใด
เพื่อที่จะได้จัดการฝึกอบรมได้ถูกต้อง พนักงานจะได้มีความรู้ความสามารถมากขึ้น มีความก้าวหน้า
และให้บริการลูกค้าอย่างมีประสิทธิภาพมากขึ้น โครงการเหล่านี้ได้เกิดผลอย่างเป็นรูปธรรม
โดยคะแนนความพึงพอใจของลูกค้าที่วัดจาก Net Promoter Score ได้ปรับสูงขึ้นอยู่ที่ระดับ 48
และคะแนนการมีส่วนร่วมของพนักงาน (Engagement) ที่วัดโดย Gallup เพิ่มสูงขึ้นจากคะแนน
4.03 ในปี 2554 เป็นคะแนน 4.17 ในปี 2555 จากคะแนนเต็ม 5.00

 ผลิตภัณฑ์

ในปี 2555 ธนาคารได้นำเสนอผลิตภัณฑ์เงินฝาก เงินให้สินเชื่อ
และประกันภัยในรูปแบบใหม่อย่างหลากหลาย
ซึ่งผลิตภัณฑ์เหล่านี้ได้ถูกออกแบบมาเพื่อตอบโจทย์ด้านการเงินและการบริการของลูกค้า
โดยลดขั้นตอนต่างๆ เพื่อทำเรื่องเงินให้เป็นเรื่องง่าย

• “มีแต่ได้” เป็นบัญชีออมทรัพย์รูปแบบใหม่ที่ให้ทั้งอัตราดอกเบี้ยในระดับสูง
และความยืดหยุ่นในการทำธุรกรรมผ่านสาขาและช่องทางเอทีเอ็มหรือออนไลน์ได้ทุกที่ ทุกเวลา

• “จัดให้” บัญชีออมทรัพย์ซึ่งรวมบัตรเดบิต
ที่สามารถใช้ทำธุรกรรมผ่านเครื่องเอทีเอ็มของทุกธนาคารได้โดยไม่จำกัดจำนวนครั้งทั่วประเทศ
และให้สิทธิประโยชน์ในการชำระบิลค่าสินค้าและบริการโดยไม่มีค่าธรรมเนียมได้ถึง 5 ครั้งต่อเดือน
ทำให้ลูกค้าได้รับความสะดวกอย่างมาก อีกทั้งไม่มีเงื่อนไขเรื่องยอดเงินขั้นต่ำในบัญชี

เงินฝากออมทรัพย์ “มีแต่ได้” และ “จัดให้”
ประสบความสำเร็จและได้รับความนิยมจากลูกค้าเป็นอย่างมาก
ทำให้สามารถระดมเงินฝากออมทรัพย์ “มีแต่ได้” จำนวนกว่า 150,000 ล้านบาท
และมีการเปิดบัญชีออมทรัพย์ “จัดให้” กว่า 200,000 บัญชี
จากเงินฝากทั้งสองตามลำดับภายในสิ้นปี 2555

• ประกันชีวิตสำเร็จรูป “ทันที”
ประกันชีวิตที่ซื้อได้อย่างสะดวกโดยไม่ต้องมีการตรวจสุขภาพและให้ความคุ้มครองในทันที
โดยให้ความสำคัญกับความสะดวกและง่ายในขั้นตอนการอนุมัติและการรับสิทธิประโยชน์
ที่ตรงตามความต้องการของลูกค้าที่มีหลากหลายช่วงอายุ

• กรุงศรี Value Chain Solutions โครงการให้สินเชื่อแก่ธุรกิจ SME
ที่เป็นผู้ซื้อหรือผู้ขายให้กับลูกค้าธุรกิจขนาดใหญ่ของธนาคาร เพื่อเพิ่มสภาพคล่องและขยายกิจการ
สินเชื่อดังกล่าวมีจุดเด่นด้านอัตราดอกเบี้ยที่จูงใจและเงื่อนไขพิเศษสำหรับลูกค้า

• ศรีสวัสดิ์เงินสิบล้อ สินเชื่อที่ออกแบบเพื่อเจ้าของรถบรรทุกโดยเฉพาะ
เพื่อใช้เป็นเงินทุนหมุนเวียน
เป็นทางเลือกในการเข้าถึงแหล่งเงินทุนโดยไม่ต้องอาศัยเงินกู้นอกระบบ
ศรีสวัสดิ์เงินสิบล้อได้ก้าวขึ้นเป็นผู้นำตลาดในธุรกิจด้านนี้ภายในปีเดียวจากที่เริ่มโครงการ
ซึ่งเป็นเครื่องยืนยันถึงนโยบายการให้สินเชื่อด้วยความรับผิดชอบและความโปร่งใสในการตั้งราคาของธนาคาร

 ภาพลักษณ์

ในปี 2555 ธนาคารได้เปลี่ยนรูปลักษณ์ในหลายๆ ด้าน ทั้งการออกแบบสาขาใหม่ ป้ายโฆษณา
เครื่องเอทีเอ็ม และบูธรับแลกเปลี่ยนเงินตราต่างประเทศ
เพื่อเน้นภาพลักษณ์ใหม่และดึงดูดกลุ่มลูกค้า การมีช่องทางการขายและจุดให้บริการใหม่ๆ
แสดงถึงความสามารถของธนาคารที่ทำให้ลูกค้าได้รับความสะดวกสบายขึ้นและมีประสบการณ์ที่ดีกับเครือกรุงศรี
ภาพลักษณ์ใหม่สะท้อนถึงการคงให้ความสำคัญการให้บริการเพื่อรายย่อย
และความเป็นเอกลักษณ์เฉพาะของกรุงศรี ที่แข็งแกร่ง ทันสมัย เป็นกันเอง และเข้าถึงได้ง่าย
การออกแบบตกแต่งภายในที่สอดประสานเทคโนโลยีที่ทันสมัยเข้ากับการใช้งานที่ง่ายดาย
เพื่อสร้างบรรยากาศที่เชิญชวนและผ่อนคลายให้กับลูกค้าของธนาคาร

• Simple Q
เป็นตัวอย่างที่ดีที่สุดตัวอย่างหนึ่งของการที่ภาพลักษณ์ใหม่ของธนาคารภายใต้แนวคิดทำเรื่องเงินให้เป็นเรื่องง่าย
เพียงการรูดบัตรเอทีเอ็มหรือสมุดคู่ฝาก จากนั้นก็เลือกว่าจะใช้บริการด้านใด
แล้วเดินตรงไปที่เคาน์เตอร์ได้โดยไม่ต้องกรอกฟอร์มใดๆ
เป็นการใช้เทคโนโลยีในการบริหารคิวที่สามารถลดเวลาการรอเข้าคิวและขั้นตอนต่างๆ ได้มาก
โดยขณะนี้ให้บริการแล้วที่ทุกสาขาของธนาคารทั้ง 601 สาขาทั่วประเทศ

• กรุงศรีจัดทัพเพื่อ SME ให้บริการลูกค้า SME ในต่างจังหวัด โดยในปี 2555
ได้เปิดตัวโครงการนี้ใน 20 จังหวัด ทีมที่ประกอบไปด้วยผู้เชี่ยวชาญด้าน SME
จะให้บริการให้คำปรึกษาด้านสินเชื่อเฉพาะราย และยังมีการจัด SME คลินิก
สัมมนาด้านการลงทุนและกลยุทธ์การดำเนินธุรกิจตลอดทั้งปีใน 20 จังหวัด สำหรับ SME คลินิก
เป็นการร่วมมือกับบรรษัทสินเชื่ออุตสาหกรรมขนาดย่อมเพื่อให้คำปรึกษาด้านการเงินแก่ผู้ประกอบการ
SME ส่วนสัมมนาด้านกลยุทธ์การดำเนินธุรกิจและการลงทุน
เป็นการให้คำปรึกษาด้านธุรกิจและความรู้เกี่ยวกับอุตสาหกรรมต่างๆ
ตลอดจนประมาณการเศรษฐกิจแก่ลูกค้า SME

• กรุงศรี Quick Pay
นวัตกรรมล่าสุดในการรับชำระเงินที่สามารถใช้สมาร์ทโฟนรับชำระค่าสินค้าและบริการได้อย่างสะดวกและปลอดภัย
โดยใช้เครื่องอ่านบัตร (card reader)
ต่อเข้ากับโทรศัพท์มือถือหรือแท็บเล็ตเพื่อผู้ขายจะได้สามารถรับชำระค่าสินค้าที่จ่ายด้วยบัตรเครดิตกรุงศรีได้ทุกที่
ทุกเวลา

การจัดหาผลิตภัณฑ์หรือบริการ

 แหล่งที่มาของเงินทุน 

ธนาคารให้บริการรับฝากเงินกับประชาชนทั่วไป
ซึ่งเงินฝากจะเป็นแหล่งเงินทุนที่สำคัญที่สุดของธนาคาร โดย ณ วันที่ 31 ธันวาคม 2555
ธนาคารมียอดเงินฝากจำนวน 687,159 ล้านบาท หรือคิดเป็นร้อยละ 64.1
ตราสารหนี้ที่ออกและเงินกู้ยืมร้อยละ 14.4 ส่วนของผู้ถือหุ้นร้อยละ 10.6 และแหล่งเงินทุนอื่นๆ
ร้อยละ 10.9 โดยเงินฝากจากบัญชีสูงสุด 10 อันดับแรกเท่ากับ 34,302 ล้านบาท คิดเป็นร้อยละ
5.0 ของเงินฝากรวม โดยธนาคารให้บริการเงินฝากแบ่งออกเป็น 2 ประเภท คือ
เงินฝากประเภทไม่มีดอกเบี้ย ได้แก่ เงินฝากกระแสรายวัน และเงินฝากประเภทมีดอกเบี้ย ได้แก่
เงินฝากออมทรัพย์ และเงินฝากประจำ

ความสามารถในการดำรงเงินกองทุน

ตามประกาศธนาคารแห่งประเทศไทย ลงวันที่ 27 พฤศจิกายน 2551
กำหนดให้ธนาคารพาณิชย์ที่จดทะเบียนในประเทศดำรงเงินกองทุนเป็นอัตราส่วนกับสินทรัพย์และภาระผูกพันไม่ต่ำกว่าร้อยละ
8.5 โดยมีเงื่อนไขว่าเงินกองทุนชั้นที่ 1 ต้องเป็นอัตราส่วนไม่ต่ำกว่าร้อยละ 4.25
ของสินทรัพย์และภาระผูกพันดังกล่าว ณ วันที่ 31 ธันวาคม 2555
ธนาคารดำรงเงินกองทุนเป็นอัตราส่วนกับสินทรัพย์และภาระผูกพันตามหลักเกณฑ์และวิธีการที่ธนาคารแห่งประเทศไทยกำหนด
ดังนี้

เงินกองทุนทั้งสิ้น จำนวน 126,553 ล้านบาท อัตราร้อยละ 16.49

เงินกองทุนชั้นที่ 1 จำนวน 81,754 ล้านบาท อัตราร้อยละ 10.94

นโยบายในการบริหารสภาพคล่อง

ธนาคารจะต้องดูแลสภาพคล่องให้เป็นไปตามเกณฑ์การดำรงสินทรัพย์สภาพคล่องตามที่ธนาคารแห่งประเทศไทยกำหนดในอัตราไม่ต่ำกว่าร้อยละ
6 ของเงินฝาก ตั๋วแลกเงินหรือตั๋วสัญญาใช้เงิน เงินกู้ยืมระยะสั้นจากต่างประเทศ
และเงินกู้ยืมที่มีอนุพันธ์แฝง และให้เพียงพอต่อการดำเนินธุรกรรมปกติของธนาคาร นอกจากนั้น
ธนาคารโดยคณะกรรมการบริหารสินทรัพย์และหนี้สินยังมีนโยบายกำหนดให้ต้องรักษาสภาพคล่องส่วนเกินไว้อีกระดับหนึ่งเกินกว่าที่ธนาคารแห่งประเทศไทยกำหนดไว้ตามกฎหมายเพื่อรองรับความผันผวนของธุรกิจและเพื่อรองรับสถานการณ์ฉุกเฉินด้านสภาพคล่องอย่างเพียงพอภายใต้ขอบเขตความเสี่ยงด้านสภาพคล่องที่ธนาคารยอมรับได้
อีกทั้งธนาคารยังมีนโยบายการบริหารความเสี่ยงด้านสภาพคล่องตามหลักเกณฑ์การกำกับแบบรวมกลุ่มสำหรับใช้เป็นแนวทางในการจัดทำนโยบายของบริษัทในกลุ่มด้วย

การประกอบธุรกิจของบริษัทย่อย และบริษัทร่วม

 กรุงศรี เอเอ็มซี [บริษัท บริหารสินทรัพย์กรุงศรีอยุธยา จำกัด]

ประเภทของบริการ:
ดำเนินธุรกิจรับซื้อหรือรับโอนสินทรัพย์และสินเชื่อที่ไม่ก่อให้เกิดรายได้ของสถาบันการเงินเพื่อนำมาบริหาร
โดยการเจรจาเพื่อแก้ไขหนี้ และ/หรือเข้าซื้อหลักประกัน
รวมทั้งดูแลรักษาสินทรัพย์ที่ไม่ก่อให้เกิดรายได้ เพื่อให้อยู่ในสภาพพร้อมขายและจำหน่ายต่อไป

ตลาดและการแข่งขัน: บริษัทให้บริการสนับสนุนธนาคาร ซึ่งเป็นผู้ถือหุ้นใหญ่แต่เพียงรายเดียว

แหล่งที่มาของเงินทุน: ธนาคาร

 กรุงศรี แฟ็กเตอริง [บริษัท กรุงศรี แฟ็กเตอริง จำกัด]

ประเภทของบริการ: บริษัทประกอบธุรกิจสินเชื่อประเภทแฟ็กเตอริง (ภายในประเทศ)
โดยให้บริการทางการเงินในลักษณะของการให้สินเชื่อหมุนเวียนระยะสั้น
ด้วยการรับซื้อลูกหนี้การค้าโดยการรับโอนสิทธิเรียกร้องการรับเงิน

ตลาดและการแข่งขัน:
บริษัทกำหนดนโยบายในการทำธุรกิจสินเชื่อแฟ็กเตอริงตามภาวะเศรษฐกิจที่เปลี่ยนแปลงอยู่ตลอดเวลา
โดยคำนึงถึงภาวะการแข่งขันที่เข้มข้นของธุรกิจ ทั้งนี้บริษัทได้ติดตามดู 1)
อัตราดอกเบี้ยและอัตราค่าธรรมเนียมของผู้เล่นรายใหญ่ในตลาด 2) ขั้นตอนการอนุมัติสินเชื่อ และ
3) คุณภาพของบริการ โดยบริษัทจะปรับตัวให้เหมาะกับสถานการณ์ นอกจากนี้
เพื่อรักษาความสามารถในการแข่งขัน ล่าสุดบริษัทได้ขยายฐานลูกค้าให้รวมกลุ่มธุรกิจ SME
โดยเสนออัตราค่าธรรมเนียมในระดับที่สามารถแข่งขันกับอัตราดอกเบี้ยหรือค่าธรรมเนียมของคู่แข่งได้

แหล่งที่มาของเงินทุน: ธนาคาร

 กรุงศรี ลีสซิ่ง [บริษัท อยุธยา ดีเวลลอปเม้นท์ ลีสซิ่ง จำกัด]

ประเภทของบริการ: ให้บริการสนับสนุนสินเชื่อลีสซิ่งและเช่าซื้อ สำหรับธุรกิจ SME
และธุรกิจขนาดใหญ่เพื่อจัดหาเครื่องจักร อุปกรณ์ และยานพาหนะเพื่อการพาณิชย์ทุกประเภท
สำหรับไว้ใช้ในกิจการ

ตลาดและการแข่งขัน:
มีบริษัทลีสซิ่งเพียงไม่กี่แห่งในประเทศไทยที่เน้นการให้สินเชื่อลีสซิ่งสำหรับเครื่องจักรและอุปกรณ์
สินเชื่อลีสซิ่งเหมาะสมอย่างยิ่งสำหรับธุรกิจที่มีวงเงินสินเชื่ออย่างจำกัดกับธนาคาร
เพราะบริษัทลีสซิ่งซึ่งพิจารณาให้สินเชื่อโดยอิงกับกระแสเงินสดของธุรกิจและสภาพคล่องของเครื่องจักรและอุปกรณ์ที่ทำลีสซิ่งเป็นหลัก
มากกว่าหลักประกันอสังหาริมทรัพย์ ด้วยเหตุผลดังกล่าวกรุงศรี ลีสซิ่ง
สามารถจัดสรรวงเงินและเงื่อนไขการผ่อนชำระให้เหมาะสมกับความต้องการของลูกค้าได้

กรุงศรี ลีสซิ่งเป็นผู้นำด้านธุรกิจลีสซิ่ง โดยมีส่วนแบ่งการตลาดร้อยละ 21
กลุ่มลูกค้าเป้าหมายของกรุงศรี
ลีสซิ่งเป็นธุรกิจขนาดกลางและขนาดใหญ่ในหลากหลายอุตสาหกรรมรวมถึงธุรกิจขนส่งทางทะเล เรือ
พลังงานทดแทน อุตสาหกรรมการผลิต อุปกรณ์ทางการแพทย์ และการขนส่งมวลชน
ซึ่งทำให้ผลิตภัณฑ์ของกรุงศรี ลีสซิ่งแตกต่างจากคู่แข่งอย่างชัดเจน

กรุงศรี ลีสซิ่งมีสถานะเป็นบริษัทลูกเชิงกลยุทธ์ของธนาคาร
สำหรับธุรกิจสินเชื่อให้เช่าแบบลีสซิ่งสำหรับเครื่องจักรและอุปกรณ์ในอุตสาหกรรม ทริสเรทติ้ง
ได้เพิ่มอันดับเครดิตองค์กรของกรุงศรี ลีสซิ่ง ที่ระดับ A ด้วยแนวโน้ม “Stable” หรือ “คงที่”
เนื่องจากสถานะทางการตลาดที่แข็งแกร่งในธุรกิจให้เช่าแบบลีสซิ่งสำหรับเครื่องจักรและอุปกรณ์
ตลอดจนคณะผู้บริหารที่มีความสามารถและประสบการณ์การทำงานเป็นที่ยอมรับ
รวมทั้งความสามารถในการรักษาต้นทุนการดำเนินงานให้อยู่ในระดับตํ่า

แหล่งที่มาของเงินลงทุน: ธนาคาร

 กรุงศรี ออโต้ [บริษัท อยุธยา แคปปิตอล ออโต้ ลีส จำกัด (มหาชน)]

ประเภทของบริการ: ผู้ให้บริการสินเชื่อยานยนต์ครบวงจรอันดับต้นๆ ของประเทศ ซึ่งมีบริการต่างๆ
ดังนี้

1) สินเชื่อเช่าซื้อรถยนต์ใหม่ รถยนต์ใช้แล้ว รถจักรยานยนต์ สินเชื่อแบบใช้รถยนต์เป็นหลักประกัน
(Car4Cash) และสินเชื่อเพิ่มเติมสำหรับลูกค้าปัจจุบัน

2) บริการสินเชื่อให้เช่าแบบลีสซิ่งสำหรับรถบริษัท (Financial Lease) และ

3) บริการสินเชื่อสินค้าคงคลังเพื่อผู้จำหน่ายรถยนต์

ในปี 2555 กรุงศรี ออโต้ทำสถิตใหม่สูงสุดอีกครั้ง เมื่อยอดสินเชื่อใหม่ทั้งปีสูงถึง 140,000
ล้านบาท และมียอดสินเชื่อรวมมากกว่า 199,000 ล้านบาท
โดยมีอัตราการขยายตัวของยอดสินเชื่อรวมทั้งปีร้อยละ 32 จากปี 2554 ซึ่งทำให้กรุงศรี ออโต้
เป็นบริษัทใหญ่อันดับ 2 ที่ให้บริการสินเชื่อเช่าซื้อรถยนต์ในประเทศไทย
และเป็นผู้นำตลาดในธุรกิจสินเชื่อรถยนต์ใช้แล้วและสินเชื่อแบบใช้รถยนต์เป็นหลักประกัน

[] กรุงศรี ออโต้ได้รับการจัดอันดับเครดิตองค์กรระดับ A+ ด้วยแนวโน้มคงที่จากบริษัท ทริสเรทติ้ง
จำกัด ต่อเนื่องกันเป็นเวลา 4 ปีซ้อน ตั้งแต่ปี 2552-2555 นอกจากนี้
บริษัทยังได้รับการยอมรับจากผู้บริโภคทั่วไปและผู้เชี่ยวชาญด้านการตลาดว่าเป็นแบรนด์อันดับ 1
ในธุรกิจสินเชื่อยานยนต์ โดยได้รับรางวัล “Superbrands Thailand” ต่อเนื่องเป็นปีที่สองในปี
2555 และรางวัล "Thailand ICT Excellence Award 2011-2012”
จากสมาคมการจัดการธุรกิจแห่งประเทศไทย รางวัล “IT Excellence Award 2012” จาก
Fairfax ในการเป็นบริษัทที่ใช้เทคโนโลยีสารสนเทศเพื่อพัฒนาการให้บริการแก่ลูกค้า เช่น
iBuddy ที่ช่วยเพิ่มประสิทธิภาพและลดระยะเวลาการยื่นขออนุมัติสินเชื่อ นอกจากนี้แบรนด์ “กรุงศรี
ออโต้” และ “คาร์ ฟอร์ แคช” ยังได้รับการคัดเลือกเป็นแบรนด์ที่ได้รับการชื่นชมสูงสุดในปี 2555
ซึ่งเป็นสองรายแรกที่ได้รับรางวัลในประเภทสินเชื่อเช่าซื้อและสินเชื่อแบบใช้รถยนต์เป็นหลักประกันนี้โดยนิตยสาร
BrandAge

[]

ในปี 2555 บริษัทได้ให้ความสำคัญกับการเร่งการขยายตัวของสินเชื่อ
รวมทั้งการมอบบริการที่สะดวกสบายและง่ายแก่ลูกค้า และสนับสนุนสังคมอย่างต่อเนื่อง

นวัตกรรมบริการ: ในปี 2555 บริษัทได้ปรับขั้นตอนการขออนุมัติให้ง่ายขึ้นโดยการใช้ Krungsri
Auto Card Reader ซึ่งดึงข้อมูลของลูกค้าด้วยการรูดบัตรประจำตัวประชาชนใบเดียว
พร้อมพิมพ์เอกสารที่มีข้อมูลครบถ้วนพร้อมให้ลูกค้าเซ็นชื่อเพื่อใช้ตรวจสอบข้อมูลเครดิตลูกค้าต่อไป
นับเป็นการช่วยลดขั้นตอนการขอสินเชื่อได้มาก

นอกจากนี้ บริษัทได้ทำงานร่วมกับพันธมิตรทางธุรกิจในการพัฒนา iPartner
ซึ่งเป็นบริการออนไลน์เพื่อติดตามสถานะการขออนุมัติสินเชื่อแบบเรียลไทม์ ซึ่งใช้กับดีลเลอร์รายใหญ่
(Mega-Dealers) เพื่อเพิ่มประสิทธิภาพในการทำงาน นอกเหนือจากการขออนุมัติสินเชื่อ กรุงศรี
ออโต้ยังมีบริการ บิลไม่ต้อง ซึ่งมอบความสะดวกกับลูกค้าในการชำระค่างวด
เพียงแค่นำบัตรประชาชนและเลขทะเบียนยานพาหนะไปยังสาขาของธนาคารและร้านเซเว่นอีเลฟเว่นกว่า
7,500 แห่งทั่วประเทศ

ผลิตภัณฑ์ตรงใจ: ในปี 2555 กรุงศรี
ออโต้ยังได้ออกแบบสินเชื่อที่เหมาะกับพฤติกรรมการผ่อนชำระและความต้องการของลูกค้าแต่ละราย
2 แบบด้วยกัน คือ

1) การให้สินเชื่อแบบใช้รถยนต์เป็นหลักประกัน โดยไม่ต้องโอนชื่อ และ

2) การให้สินเชื่อแบบบอลลูน

เข้าถึงง่าย: ถึงแม้บริษัทจะมีช่องทางการจัดจำหน่ายที่ใหญ่ที่สุด โดยมีจุดบริการมากกว่า 9,000
แห่ง แต่เราก็ยังคงสำรวจหาช่องทางใหม่ๆ ที่จะทำให้ลูกค้าเข้าถึงผลิตภัณฑ์ของเราได้มากขึ้น ในปี
2555
บริษัทได้ร่วมมือกับดีลเลอร์รถยนต์รายใหญ่แห่งหนึ่งเพื่อเปิดสาขาแรกของบริษัทในคอมมูนิตี้มอลล์และต่อเนื่องกับสถานีรถไฟฟ้าใต้ดิน
เพื่ออำนวยความสะดวกในการเดินทางมาขอสินเชื่อได้ง่ายยิ่งขึ้น นอกจากนั้น
จากความสำเร็จในการทำงานร่วมกันกับกองทุนบำเหน็จบำนาญข้าราชการ
(ที่มีสมาชิกทั่วประเทศกว่า 1.2 ล้านคน) บริษัทจึงได้พัฒนาโมเดลการขายสำหรับองค์กร
เพื่อเอื้ออำนวยให้องค์กรและธุรกิจขนาดใหญ่สามารถให้สินเชื่อรถยนต์กับพนักงาน
โดยนับเป็นสิทธิประโยชน์ส่วนหนึ่งสำหรับพนักงาน

แบรนด์ที่อยู่ในใจลูกค้า: ในฐานะผู้นำสินเชื่อยานยนต์ครบวงจร กรุงศรี ออโต้
ยังคงเสริมสร้างภาพลักษณ์ที่ดีให้เป็นแบรนด์ที่อยู่ในใจลูกค้า
โดยจัดทำโฆษณาออกมาหลายชุดเพื่อสื่อสารถึงวิธีต่างๆ
ที่บริษัทจะสามารถเติมเต็มความต้องการของลูกค้าและช่วยปรับปรุงคุณภาพชีวิตของลูกค้าได้
นอกจากนี้ บริษัทยังได้เป็นผู้ให้สินเชื่อรถยนต์อย่างเป็นทางการในงาน Bangkok International
Motor Show เป็นปีที่ 2 ติดกัน

การช่วยเหลือลูกค้า: นอกจากจะดูแลไม่ให้พอร์ตสินเชื่อได้รับผลกระทบจากอุทกภัยเมื่อปลายปี 2554
แล้ว กรุงศรี ออโต้ ยังได้ให้ความช่วยเหลือแก่ผู้ประสบภัยจากนํ้าท่วม
โดยการให้คำแนะนำและการออกมาตรการบรรเทาทุกข์ ซึ่งรวมถึง สมาร์ท ไฟแนนซ์: รู้ไว้
ยิ้มได้อีกครั้ง ซึ่งเป็นคอร์สอบรมให้ความรู้แก่ผู้ประกอบการ SME รายเล็ก เกี่ยวกับการเงิน
การตลาด และการป้องกันภัยจากนํ้าท่วม
รวมทั้งทักษะและความรู้เพื่อช่วยให้รับมือกับวิกฤตในอนาคตได้

แหล่งที่มาของเงินทุน: ธนาคาร หุ้นกู้บริษัท อยุธยา แคปปิตอล ออโต้ ลีส จำกัด (มหาชน)
และตั๋วแลกเงิน

 กรุงศรี คอนซูมเมอร์

ประเภทของบริการ: กรุงศรี คอนซูมเมอร์ดำเนินธุรกิจบัตรเครดิต
สินเชื่อเพื่อการผ่อนชำระค่าสินค้า (Sales Finance) และสินเชื่อบุคคล
กลุ่มบัตรเครดิตประกอบด้วย บัตรเครดิตกรุงศรี (KCC) บัตรเครดิตโฮมโปร บัตรเครดิตเอไอเอ
บัตรเครดิตเซ็นทรัล ซิมเพิลวีซ่าคาร์ด บัตรเครดิตเทสโก้วีซ่า และบัตรกรุงศรีเฟิร์สช้อยส์วีซ่า (3
บริการในบัตรเดียว) นอกจากนี้
ธนาคารยังเป็นผู้นำในธุรกิจสินเชื่อเพื่อการผ่อนชำระค่าสินค้าและสินเชื่อบุคคล
โดยมีส่วนแบ่งตลาดมากสุดที่ร้อยละ 28 บัตรกรุงศรี เฟิร์สช้อยส์ 2-in-1 (2 บริการในบัตรเดียว)
และบัตรเพาเวอร์บายเป็นบัตรเครดิตหลักของเรา โดยปัจจุบันมีลูกค้ารวมทั้งหมดอยู่ที่ 6.13
ล้านบัญชี

ช่วงต้นปี 2555 ธนาคารได้เข้าซื้อธุรกิจการเงินเพื่อรายย่อยของธนาคารเอชเอสบีซี ประเทศไทย
ซึ่งทำให้บัตรเครดิตภายใต้กรุงศรี คอนซูมเมอร์ทั้งหมดเพิ่มขึ้น 520,000 ราย ส่งผลให้ ณ สิ้นปี
ยอดสินเชื่อทั้งหมดของกรุงศรี คอนซูมเมอร์อยู่ที่ 1 แสนล้านบาท และมีจำนวนบัตรเครดิตทั้งหมด
3.34 ล้านบัญชี นอกจากนี้ ในปี 2555 กรุงศรี คอนซูมเมอร์ยังได้รับรางวัล Visa Credit
Portfolio Award เป็นปีที่สองติดต่อกัน จากการที่สามารถออกบัตรเครดิต Visa
ได้มากที่สุดในประเทศไทย

การทำให้เรื่องเงินเป็นเรื่องง่าย: แรงผลักดันสำหรับนวัตกรรมใหม่ๆ ในปี 2555
มาจากแนวคิดการทำเรื่องเงินเป็นเรื่องง่าย
โดยการยึดลูกค้าเป็นศูนย์กลางในการออกผลิตภัณฑ์หรือบริการที่ริเริ่มใหม่

กรุงศรี คอนซูมเมอร์ ได้ริเริ่มกลยุทธ์ The Power of Synergy
ด้วยการผนึกกำลังระหว่างกลุ่มธุรกิจในเครือกรุงศรีและพันธมิตรทางธุรกิจ
เพื่อสร้างประสบการณ์ที่ดีให้กับลูกค้าในการเข้าถึงผลิตภัณฑ์และบริการได้เร็วขึ้น ง่ายขึ้น
และสะดวกขึ้น โดยมีพัฒนาการที่สำคัญคือ Krungsri Group Synergy
การรวมพลังของกรุงศรีกรุ๊ปนี้ได้รวมฐานลูกค้าและแหล่งรายได้ภายใต้กลุ่มธุรกิจในเครือกรุงศรีทั้งหมด
เพื่อใช้ประโยชน์จากจุดแข็งของบริษัทในเครือกรุงศรีในการขยายช่องทางการขายและโอกาสทางธุรกิจ
ซึ่งได้แก่การออกบัตรเครดิตกรุงศรีให้กับดีลเลอร์ที่ได้รับการคัดสรรจากกรุงศรี ออโต้
การติดตั้งเครื่องกรุงศรี EDC ที่ศูนย์บริการกรุงศรี เฟิร์สช้อยส์ การให้สินเชื่อ SME
แก่ดีลเลอร์ของกรุงศรีเฟิร์สช้อยส์

กรุงศรีเฟิร์สช้อยส์ เอ็กซ์เพรส (Krungsri First Choice X-press) –
เป็นการให้บริการถอนเงินและขออนุมัติสินเชื่อเคลื่อนที่ด้วยรถกรุงศรีเฟิร์สช้อยส์ เอ็กซ์เพรส
สำหรับกลุ่มลูกค้าในแหล่งชุมชนและย่านการค้า โดยลูกค้าจะได้รับพิจารณาอนุมัติสินเชื่อเงินสดภายใน
30 นาที

สิทธิประโยชน์จากร้านค้าชั้นนำ – เป็นการรวมตัวกันของบัตรเครดิตภายใต้กรุงศรี คอนซูมเมอร์
ซึ่งมุ่งเน้นใน หมวดธุรกิจต่างๆ คือ หมวดห้างสรรพสินค้า ไฮเปอร์มาร์เก็ตและซูเปอร์มาร์เก็ต
หมวดการท่องเที่ยว หมวดร้านอาหารและหมวดโรงพยาบาล
โดยรายการส่งเสริมการขายได้ให้สิทธิประโยชน์ที่น่าสนใจแก่ลูกค้า ในขณะเดียวกัน
โครงการนี้ก็ช่วยให้ลูกค้ารู้จักแบรนด์เพิ่มขึ้น
และเสริมสถานะของบัตรเครดิตในการเป็นบัตรที่ลูกค้าเลือกใช้

กรุงศรี โมบาย M-Easy –
เป็นแอพพลิเคชั่นบนโทรศัพท์มือถือสมาร์ทโฟนที่ช่วยให้ลูกค้าเข้าถึงบริการและข้อเสนอที่ไม่เหมือนใครจากมือถือสมาร์ทโฟนของลูกค้าเอง
โดยมีบริการต่างๆ เช่น รายละเอียดบัญชี เบิกเงินสดล่วงหน้า แจ้งโปรโมชั่น และแลกคะแนนสะสม

 บริษัท บัตรกรุงศรีอยุธยา จำกัด

บัตรเครดิตกรุงศรี (KCC): บัตรเครดิตกรุงศรีเป็นบัตรเครดิตหลักของกรุงศรี คอนซูมเมอร์ โดย ณ
สิ้นปี 2555 มีบัญชีบัตรเครดิตทั้งหมด 1.7 ล้านบัญชี
บัตรเครดิตกรุงศรีไม่เพียงแต่เป็นบัตรเครดิตใบแรกในตลาดที่มอบข้อเสนอยกเว้นค่าธรรมเนียมรายปีตลอดชีพ
แต่จากการเข้าซื้อธุรกิจการเงินรายย่อยจากธนาคาร เอชเอสบีซี ประเทศไทย
ที่รวมถึงบัตรเครดิตจำนวนกว่า 500,00 ราย
ทำให้เป็นผู้นำตลาดในด้านฐานลูกค้าและการใช้จ่ายผ่านบัตร นอกจากนี้ ในปี 2555
ได้นำเสนอบริการที่ทันสมัย โดยผนวกเทคโนโลยีที่เหนือกว่า ดังต่อไปนี้

• iGet: รับเครดิตเงินคืนหรือการคืนคะแนนสะสมพิเศษได้ทันทีโดยไม่ต้องลงทะเบียนผ่าน SMS

• iPoint: ใช้คะแนนสะสมเพื่อแทนเงินสด เป็นส่วนลดหรือแลกสินค้า

• iShop: สแกน QR Code เพื่อซื้อสินค้า
หรือแลกรับสิทธิพิเศษได้มากขึ้นหรือเข้าร่วมรายการส่งเสริมการขายได้ทันที

• iTell: ลูกค้าสามารถเช็ครายการส่งเสริมการขาย คะแนนสะสม ยอดใช้จ่าย
หรือสิทธิพิเศษต่างๆ ได้โดยผ่านแอพพลิเคชั่นบนมือถือสมาร์ทโฟน

[]
การพัฒนาผลิตภัณฑ์ควบคู่ไปกับการจัดรายการส่งเสริมการขายแยกตามกลุ่มลูกค้าเป็นหัวใจสำคัญของการเติบโตในปีนี้
นอกจากนี้ พันธมิตรทางการค้ายังเป็นอีกหนึ่งปัจจัยที่ช่วยเพิ่มยอดการใช้จ่ายผ่านบัตรเครดิต
และสร้างความพึงพอใจให้กับลูกค้า
ปัจจุบันบริษัทมีบัตรเครดิตที่ได้จัดทำร่วมกับร้านค้าและไลฟ์สไตล์ที่สอดคล้องกับความต้องการของลูกค้าแต่ละกลุ่ม
เช่น ศูนย์การค้า สายการบินและโรงพยาบาล นอกจากนี้ เรายังได้ออกแบบบัตรเครดิตกรุงศรี
เอ็กซ์คลูซีฟ วีซ่าแพลททินัม และกรุงศรี วีซ่าแพลททินัมใหม่
และรวมบัตรเครดิตโกล์ดและคลาสสิคเป็นบัตรเดียวกัน โดยมีสิทธิประโยชน์มากขึ้น
เพื่อสื่อสารถึงความเรียบง่ายแต่กลมกลืนเข้ากับเทคโนโลยีและชีวิตที่ทันสมัยเหมาะกับไลฟ์สไตล์คนรุ่นใหม่ได้อย่างลงตัว

นอกจากบัตรเครดิตกรุงศรี บริษัทยังมีบัตรเครดิตอีก 2 ประเภท ดังนี้

บัตรเครดิตโฮมโปร: โฮมโปรเป็นห้างขายปลีกสินค้าประเภทประกอบด้วยตนเอง (DIY)
เกี่ยวกับการปรับปรุงบ้านที่ใหญ่ที่สุดในประเทศไทย ปัจจุบันมี 53 สาขาทั่วประเทศ และมียอดขาย
32,000 ล้านบาทต่อปี โดยบริษัทได้เริ่มจากการออกบัตรเครดิต HomePro Visa Private
Label ซึ่งภายหลังได้รีแบรนด์ใหม่เป็นบัตรเครดิตโฮมโปรในปี 2548 ทั้งนี้ ในปี 2555
มียอดใช้จ่ายผ่านบัตรมากกว่า 11.9 พันล้านบาท จากบัตรทั้งหมด 200,000 ใบ

บัตรกรุงศรี บิสสิเนส เพรสทีจ มาสเตอร์การ์ด:
เป็นบัตรเครดิตสำหรับองค์กรเพื่อช่วยในการบริหารค่าใช้จ่ายที่เกิดจากการปฏิบัติงานให้องค์กร เช่น
ค่าตั๋วเครื่องบิน โรงแรม และอาหาร ของพนักงานและผู้บริหาร

นอกจากนั้น บริษัทยังได้เสนอโครงการผ่อนชำระค่าสินค้าอัตราดอกเบี้ยร้อยละ 0
สำหรับลูกค้าที่ผ่านเกณฑ์ โดยกรุงศรี สมาร์ท แพลน สามารถใช้ได้กับพันธมิตรทางการค้ามากกว่า
7,000 แห่งทั่วประเทศ ที่อัตราดอกเบี้ยธรรมดาหรือร้อยละ 0
โดยพันธมิตรทางการค้าครอบคลุมสินค้าและบริการในหลายหมวด เช่น หมวดเครื่องใช้ไฟฟ้า
เทคโนโลยี โทรศัพท์มือถือ ตกแต่งซ่อมแซมบ้าน คลินิกเสริมความงาม และสินค้าลักซ์เชอรี่

นวัตกรรมนำตลาด: กรุงศรี บัดดี้
เป็นนวัตกรรมใหม่และนำตลาดในด้านแอพพลิเคชั่นบนโทรศัพท์มือถือที่ใช้งานผ่านระบบ GPS
โดยมีบริการเนวิเกชั่นบอกตำแหน่งและช่วยนำทางไปสู่ร้านค้าต่างๆ ที่เข้าร่วม
รวมทั้งให้บริการดูแลรักษาบัญชีสำหรับลูกค้าที่สมัครเป็นสมาชิก นอกจากนี้
ยังมีบริการดูแลรักษาบัญชีที่ครบครัน โดยผู้ถือบัตรสามารถบริหารจัดการบัญชี
ตรวจยอดคงเหลือและรายการธุรกรรม ตรวจและใช้คะแนนสะสม รวมทั้งถอนเงินสดได้ ในปี 2555
กรุงศรี บัดดี้สามารถใช้งานได้บนสมาร์ทโฟนทั้ง Apple, RIM, Android และเทคโนโลยี
Symbian เว็บไซต์และสื่อสังคมออนไลน์ของบริษัท เช่น เฟซบุ๊ค เป็นช่องทางการตลาดที่สำคัญ
โดยจำนวนผู้เข้าเยี่ยมชมเว็บไซต์และเฟซบุ๊คเพิ่มขึ้นอย่างก้าวกระโดดทุกปี โดยในปีนี้
ผู้เข้าชมของเราเพิ่มขึ้นกว่า 100,000 ราย ทำให้มีแฟนเพจมากที่สุดในธุรกิจบัตรเครดิตในประเทศ

ในช่วงต้นปี 2555 บริษัทได้เปิดตัวบัตรเครดิตแมนเชสเตอร์ ยูไนเต็ด
โดยกลุ่มเป้าหมายหลักของบัตรนี้ คือ แฟนฟุตบอลสโมสรแมนเชสเตอร์ยูไนเต็ด ที่มีอยู่ 6
ล้านคนทั่วประเทศ ซึ่งเป็นบัตรเครดิตเดียวที่จะเปิดโอกาสให้แฟนๆ ได้ใกล้ชิดโอลด์ แทรฟฟอร์ด
พร้อมทั้งมอบสิทธิประโยชน์มากมาย เช่น ส่วนลดพิเศษจากร้านแมนเชสเตอร์ ยูไนเต็ด Megastore
และร้านอาหาร แมนเชสเตอร์ยูไนเต็ดเรสเตอรองท์แอนด์บาร์ สิทธิพิเศษนี้รวมถึงส่วนลด
คะแนนโบนัส
ประสบการณ์และการได้รับการดูแลต้อนรับเป็นพิเศษโดยเฉพาะด้านกีฬาและการท่องเที่ยว

แหล่งที่มาของเงินทุน: ธนาคาร

 บริษัท เจเนอรัล คาร์ด เซอร์วิสเซส จำกัด

บัตรเครดิตเซ็นทรัล: กรุงศรีได้ร่วมมือกับเซ็นทรัล
ซึ่งเป็นห้างสรรพสินค้าชั้นนำขนาดใหญ่ที่สุดของประเทศ
เพื่อออกบัตรเครดิตและให้บริการสินเชื่อส่วนบุคคลภายใต้แบรนด์เซ็นทรัล
โดยมีลูกค้าของห้างเซ็นทรัลเป็นกลุ่มลูกค้าเป้าหมายหลัก
บริษัทสร้างประสบการณ์ช้อปปิ้งสุดพิเศษผ่านหลากหลายกิจกรรมให้แก่ผู้ถือบัตร เช่น
“เซ็นทรัลคาร์ดเดย์” “พรีวิวเดย์” “มิดไนท์เซลล์” “ไพรเวทเซลล์” เป็นต้น และยังมอบส่วนลด
5-10% สำหรับสินค้าราคาปกติที่ซื้อที่ห้างสรรพสินค้าเซ็นทรัลทุกสาขาและเซ็นทรัล รีเทล
คอร์ปอเรชั่นตลอดทั้งปี
ยิ่งไปกว่านั้นยังมีแคมเปญพิเศษที่มอบข้อเสนอลดราคาแบบกระหน่ำและมอบสิทธิประโยชน์ทั้งในการซื้อสินค้าภายในห้างและนอกห้างให้กับลูกค้าที่ถือบัตรเครดิตเซ็นทรัล
เช่น การคืนเงินสดที่ท็อปส์ ซุปเปอร์มาร์เก็ตและสถานีบริการนํ้ามันตลอดทั้งปี
โดยมีสิทธิ์ได้รับคืนเงินสูงสุดร้อยละ 15
กิจกรรมส่งเสริมการขายและแคมเปญเหล่านี้ช่วยรักษาฐานลูกค้าและเพิ่มความน่าสนใจให้กับผลิตภัณฑ์

เซ็นทรัลเอ็กซ์คลูซีฟแคช: สินเชื่อส่วนบุคคลเซ็นทรัล ได้รีแบรนด์ใหม่เป็น เซ็นทรัลเอ็กซ์คลูซีฟแคช
ซึ่งได้รับการตอบรับอย่างดีจากลูกค้า
เนื่องจากเป็นสินเชื่อส่วนบุคคลแบบแรกในตลาดที่มีบริการเอทีเอ็มด้วย
ซึ่งช่วยเพิ่มความยืดหยุ่นและความสะดวกสบายให้กับลูกค้าในการถอนเงินผ่านเครื่องเอทีเอ็มของกรุงศรีทั่วประเทศ
นอกจากนี้ เซ็นทรัลเอ็กซ์คลูซีฟแคช ยังมีบริการสินเชื่ออัตราดอกเบี้ยร้อยละ 0 เป็นเวลา 3
เดือนอีกด้วย

ทั้งนี้ บริษัทยังมีผลิตภัณฑ์อีก 2 ประเภท ให้เลือกใช้ ได้แก่

บัตรซิมเพิล วีซ่า: บัตรนี้เดิมคือบัตรเครดิตโรบินสันที่ได้รีแบรนด์เป็นบัตรซิมเพิล วีซ่า
เนื่องจากข้อตกลง Robinson Merchant Service ได้หมดอายุลง อย่างไรก็ดี บัตรซิมเพิล วีซ่า
ยังคงนำเสนอกิจกรรมส่งเสริมการขาย ส่วนลด
และมอบสิทธิพิเศษสำหรับผู้ถือบัตรในการใช้จ่ายที่ห้างสรรพสินค้าโรบินสัน
และห้างสรรพสินค้ารายใหญ่อื่น เช่น ห้างสรรพสินค้าเซ็นทรัล เดอะมอลล์ และสยามพารากอน ทั้งนี้
ในปัจจุบัน บัตรเครดิตนี้ถือว่าเป็นบัตรเครดิตสำหรับช้อปปิ้งที่ดีที่สุดในประเทศไทย
โดยมีสิทธิประโยชน์อื่นๆ เช่น การคืนเงินสำหรับการใช้จ่ายในชีวิตประจำวัน
ซึ่งรวมถึงค่าน้ำมันและการซื้อสินค้าในซุปเปอร์มาร์เก็ต

บัตรเพาเวอร์บาย: บริษัทร่วมมือกับเพาเวอร์บาย
ซึ่งเป็นผู้จำหน่ายเครื่องใช้ไฟฟ้ารายใหญ่ที่มีสาขาอยู่ 88 แห่งทั่วประเทศ
ในการออกบัตรเพาเวอร์บาย เซลส์ไฟแนนซ์ เพื่อผ่อนชำระค่าสินค้าที่ซื้อภายในห้างเพาเวอร์บาย
และเช่นเดียวกับเซลส์ไฟแนนซ์อื่น
ผู้ถือบัตรสามารถใช้บัตรในช่วงโปรโมชั่นลดราคาภายในร้านที่อัตราดอกเบี้ยพิเศษ
หรือที่อัตราดอกเบี้ยร้อยละ 0 ด้วยระยะเวลาการผ่อนชำระที่นานขึ้น นอกจากนี้
เกณฑ์รายได้ขั้นต่ำที่ใช้ในการสมัครบัตรเพาเวอร์บายต่ำกว่าของบัตรเครดิตปกติ
บัตรเพาเวอร์บายนี้ยังเสนอวงเงินกู้ส่วนบุคคลที่มีระยะเวลาผ่อนนานถึง 36 เดือน
โดยสามารถเข้าถึงผู้บริโภคผ่านช่องทางหลากหลาย เช่น เพาเวอร์บายวันคอล
และเคาน์เตอร์บริการของเพาเวอร์บายทั่วประเทศ

นวัตกรรมนำตลาด: ในฐานะผู้นำในธุรกิจบัตรเครดิตสำหรับรายย่อยในประเทศ
บริษัทยังคงพัฒนานวัตกรรมสำคัญๆ ที่ใช้งานง่าย เพื่อมอบบริการที่ดีที่สุดแก่ลูกค้า
โดยนวัตกรรมที่กล่าวถึงมีดังต่อไปนี้

• Dual Application:
รวมใบสมัครสำหรับเซ็นทรัลเอ็กซ์คลูซีฟแคชและบัตรเครดิตเซ็นทรัลเข้าด้วยกัน
ซึ่งช่วยร่นระยะเวลาการขออนุมัติและเพิ่มความสะดวกสบายให้แก่ลูกค้า
เนื่องจากลูกค้าต้องกรอกใบสมัครเพียงครั้งเดียว และยื่นเอกสารประกอบเพียงชุดเดียวเท่านั้น

• 3-D Secure OTP: เป็นบริการใหม่สำหรับผู้ถือบัตร โดยบริษัทจะส่งรหัสผ่านแบบใช้ครั้งเดียว
(One-time password: OTP) ให้ผู้ถือบัตรผ่านทางโทรศัพท์มือถือ
เพื่อป้องกันการโจรกรรมจากระบบ e-commerce

• Secured card:
อีกหนึ่งวิธีที่สะดวกสบายสำหรับลูกค้าในการสมัครบัตรเครดิตเซ็นทรัลหรือบัตรซิมเพิล วีซ่า
โดยผู้สมัครสามารถใช้บัญชีออมทรัพย์ของธนาคารเป็นหลักประกันเพื่อกำหนดวงเงินสินเชื่อบัตรเครดิต
ทั้งนี้ วิธีนี้เหมาะสำหรับลูกค้าบางกลุ่ม เช่น แม่บ้านที่ซื้อสินค้าที่ห้างสรรพสินค้าเซ็นทรัลเป็นประจำ

แหล่งที่มาของเงินทุน: ธนาคาร

 บริษัท อยุธยาคาร์ด เซอร์วิสเซส จำกัด

บัตรเครดิตเอไอเอ วีซ่า: บัตรนี้ถือกำเนิดจากการเข้าซื้อกิจการจากบริษัท เอไอจีคาร์ด
(ประเทศไทย) จำกัด ในปี 2552 โดยในเดือนกันยายน 2554 บริษัทได้เปิดตัวบัตรเครดิตเอไอเอ
วีซ่ารูปลักษณ์ใหม่ภายใต้แนวคิด “Live Wellthy” ซึ่งผสมผสาน Wellness ความเป็นอยู่ที่ดี และ
Healthy ความใส่ใจด้านสุขภาพเข้าด้วยกัน เพื่อชีวิตและสุขภาพที่ดีขึ้น
สิทธิพิเศษที่ผู้ถือบัตรเครดิตจะได้รับรวมถึงการได้รับเงินคืนจากการชำระเบี้ยประกันของเอไอเอร้อยละ
0.5 โดยเป็นบัตรเครดิตเดียวที่ให้เงินคืนจากการชำระเบี้ยประกันชีวิตของเอไอเอ
พร้อมกับมีระยะเวลาปลอดดอกเบี้ยสูงสุด 75 วัน สิทธิพิเศษด้านสุขภาพอื่นๆ
รวมไปถึงส่วนลดเมื่อใช้บริการที่โรงพยาบาลชั้นนำ เช่น ส่วนลดสูงสุดถึงร้อยละ 20
สำหรับการตรวจสุขภาพในโรงพยาบาลที่อยู่ในเครือของบริษัท กรุงเทพดุสิตเวชการ จำกัด
(มหาชน) และคะแนนสะสมพิเศษเมื่อใช้จ่ายด้านสุขภาพ
ซึ่งรวมไปถึงการรักษาด้วยสปาและการบำบัดทางการแพทย์

นอกเหนือจากสิทธิพิเศษทางด้านสุขภาพแล้ว ลักษณะเด่นอีกประการหนึ่งของบัตรนี้คือ
ผู้ถือบัตรจะได้รับสิทธิประโยชน์จากการใช้บัตรในชีวิตประจำวันอีกด้วย เช่น
ได้รับส่วนลดสูงสุดถึงร้อยละ 2 ที่สถานีบริการนํ้ามันบางจาก โปรแกรมผ่อนชำระร้อยละ 0
ที่ห้างสรรพสินค้าชั้นนำรวมทั้งไม่มีค่าธรรมเนียมแรกเข้าและค่าธรรมเนียมรายปีและยังได้รับเงินคืนร้อยละ
1 เมื่อใช้จ่ายที่ไฮเปอร์มาร์ท และได้รับคะแนนสะสม 3 เท่าเมื่อใช้จ่ายในต่างประเทศ

แหล่งที่มาของเงินทุน: ธนาคาร

 บริษัท อยุธยา แคปปิตอลเซอร์วิสเซส จำกัด

บริษัทยังคงรักษาส่วนแบ่งตลาดในธุรกิจสินเชื่อแบบผ่อนชำระค่าสินค้าและสินเชื่อส่วนบุคคลที่สูงถึงร้อยละ
20 ไว้ได้ โดยบริการสินเชื่อผ่อนชำระได้เปิดตัวในปี 2537 โดยบริษัท จีอี แคปปิตอล
(ประเทศไทย) จำกัด ในชื่อเฟิร์สช้อยส์ ซึ่งเดิมมีจุดมุ่งหมายที่จะมอบบริการสินเชื่อแบบผ่อนชำระ
โดยเน้นหมวดเครื่องใช้ไฟฟ้าเป็นหลัก

ต่อมาภายหลังได้ขยายบริการครอบคลุมไปถึงสินค้าไอที โทรศัพท์มือถือ สินค้าตกแต่งซ่อมแซมบ้าน
การศึกษา ประดับยนต์ และธุรกิจเสริมความงาม
หลังจากนั้นทางบริษัทได้เพิ่มบริการสินเชื่อส่วนบุคคล ซึ่งทำให้บัตรเฟิร์สช้อยส์กลายเป็นบัตรที่มี 2
บริการในบัตรเดียว (2-in-1) หลังจากที่ได้รวมกิจการกับธนาคารในช่วงต้นปี 2553
เฟิร์สช้อยส์ได้รีแบรนด์เป็นกรุงศรี เฟิร์สช้อยส์

กรุงศรี เฟิร์สช้อยส์ ยังคงให้ 2 บริการในบัตรเดียว (2-in-1) คือบริการสินเชื่อผ่อนชำระ
(นานสูงสุดถึง 48 เดือน)
และสินเชื่อส่วนบุคคลซึ่งมีทั้งแบบหมุนเวียนและแบบผ่อนชำระเป็นงวดนานสูงสุดถึง 48 เดือน
โดยผู้สนใจสามารถสมัครได้โดยใช้เกณฑ์รายได้ต่ำกว่าเกณฑ์ผู้สมัครบัตรเครดิตปกติ กรุงศรี
เฟิร์สช้อยส์มีจุดให้บริการผ่าน 26 สาขา และเคาน์เตอร์ให้บริการกว่า 470 แห่งทั่วประเทศ

จุดเด่นของบัตรนี้มาจากการบริหารจัดการพันธมิตรทางการค้า
โดยปัจจุบันมีผู้จัดจำหน่ายผลิตภัณฑ์รายใหญ่กว่า 10,000 รายทั่วประเทศที่รับบัตรกรุงศรี
เฟิร์สช้อยส์และร่วมในรายการส่งเสริมการขายต่างๆ

นอกจากนี้ บริษัทยังมีความสัมพันธ์อันยาวนานกับผู้ผลิตเครื่องใช้ไฟฟ้า OEM สำคัญๆ เช่น Samsung
Sony Acer HP Dell Lenovo Panasonic Toshiba Philips Hitachi Blackberry
HTC Michelin และ Bridgestone เป็นต้น ควบคู่กับการจัดโปรโมชั่นร่วมกับแบรนด์ดังกล่าว
โดยมีรายการส่งเสริมการขาย 200-300 รายการต่อเดือนที่มอบดอกเบี้ยร้อยละ 0
และมีเงื่อนไขการผ่อนชำระนานสูงสุดถึง 48 เดือนในหลากหลายหมวดสินค้า
เพื่อที่จะได้ครอบคลุมหมวดสินค้าได้มากขึ้น นอกจากนี้ เพื่อให้สอดคล้องกับกลยุทธ์ One Krungsri
ธนาคารได้ร่วมกับกรุงศรี
เฟิร์สช้อยส์ในการจัดหาวงเงินสินเชื่อให้ร้านค้าผู้จัดจำหน่ายเพื่อนำไปซื้อสินค้าจากผู้ผลิต (OEM)
ซึ่งช่วยแก้ปัญหาห่วงโซ่อุปทาน
ซึ่งทำให้บริษัทสามารถตอบโจทย์ด้านการเงินเพื่อสนับสนุนการบริหารจัดการห่วงโซ่อุปทานของลูกค้า
ตั้งแต่ OEMs ผู้ค้าจัดจำหน่าย ไปถึงผู้บริโภค

บัตรกรุงศรี เฟิร์สช้อยส์ วีซ่า: เปิดตัวในปี 2551
เพื่อตอบสนองความต้องการของลูกค้าที่ต้องการมีบัตรเครดิตนอกเหนือจากบริการสินเชื่อผ่อนชำระ
และสินเชื่อส่วนบุคคลที่มีระยะเวลาผ่อนชำระนานพิเศษ โดยบัตรนี้เน้นกลุ่มที่ผ่านเกณฑ์บัตรเครดิต
แต่ยังต้องการสภาพคล่องทางการเงินด้วยระยะเวลาการชำระที่นานกว่า
บัตรนี้เป็นที่ยอมรับของเครือข่าย VISA สำหรับการใช้จ่ายบัตรเครดิตปกติ
และเป็นที่ยอมรับของพันธมิตรทางการค้ากว่า 10,000
รายทั่วประเทศสำหรับสินเชื่อผ่อนชำระทั้งแบบอัตราดอกเบี้ยปกติและร้อยละ 0

บัตรกรุงศรี เดบิต เฟิร์สช้อยส์: เปิดตัวช่วงกลางปี 2554
โดยได้รับแรงบันดาลใจมาจากวิสัยทัศน์ของธนาคาร “Make Life Simple เรื่องเงิน เรื่องง่าย”
ซึ่งเป็นบัตรแรกในตลาดที่รวม 4 บริการไว้ในบัตรเดียว (4-in-1)
บัตรนี้รวมบริการด้านเอทีเอ็มและบริการด้านบัตรเดบิตจากธนาคาร
กับบริการด้านสินเชื่อผ่อนชำระและบริการด้านสินเชื่อส่วนบุคคลจากกรุงศรี เฟิร์สช้อยส์เข้าด้วยกัน
บัตรนี้สามารถใช้ถอนเงินสดจากเครื่องเอทีเอ็มของธนาคาร
ชำระค่าสินค้าหรือบริการผ่านบัตรเดบิตโดยใช้เครือข่ายของ VISA
ใช้บริการสินเชื่อผ่อนชำระกับพันธมิตรทางการค้ากว่า 10,000 แห่ง
โดยให้เงื่อนไขการผ่อนชำระนานสูงสุดถึง 48 เดือน
รวมทั้งใช้ขอสินเชื่อส่วนบุคคลที่มีทั้งแบบหมุนเวียนและแบบผ่อนเป็นงวดนานสูงสุดถึง 36 เดือน
คุณสมบัติของลูกค้าที่ต้องการสมัครบัตรนี้เหมือนกับเงื่อนไขของบัตรกรุงศรี เฟิรส์ช้อยส์ (2-in-1)
โดยผู้สนใจสามารถสมัครบัตรกรุงศรี เดบิต เฟิร์สช้อยส์ ได้ที่สาขาของธนาคารทั่วประเทศ

นอกจากสินเชื่อผ่อนชำระแล้ว กรุงศรี เฟิร์สช้อยส์ยังมีบริการสินเชื่อส่วนบุคคล
ซึ่งเป็นผลิตภัณฑ์ที่สร้างรายได้หลักให้กับธนาคาร
ปัจจัยสำคัญที่ช่วยทำให้บัตรนี้เติบโตคือความสะดวกสบายในการเบิกถอนเงินสดผ่านช่องทางที่หลากหลาย
เช่น ฮัลโหล แคช (ผ่านระบบ IVR) สาขาและเคาน์เตอร์เซอร์วิสของกรุงศรี เฟิร์สช้อยส์
(ผ่านระบบ EDC) รวมทั้งตู้เอทีเอ็มของกรุงศรี

นวัตกรรมนำตลาด: กรุงศรี เฟิร์สช้อยส์ได้เปิดตลาดในธุรกิจใหม่และดีลเลอร์ใหม่ๆ
เพื่อเพิ่มการขยายตัวของยอดขายสมาร์ทโฟน ทองคำและผลิตภัณฑ์เสริมความงาม

กรุงศรี โมบาย M-Easy: เป็นแอพพลิเคชั่นบนโทรศัพท์มือถือของกรุงศรี เฟิร์สช้อยส์
ที่ช่วยให้ลูกค้าสามารถดูรายละเอียดบัญชีตนเอง เบิกเงินสดล่วงหน้า ลงทะเบียนเพื่อขอโปรโมชั่น
และแลกคะแนนสะสมผ่านโทรศัพท์มือถือ

Electronic Receipt Management (ERM): เป็นเทคโนโลยีของกรุงศรี เฟิร์สช้อยส์
ที่ช่วยดีลเลอร์ในการบันทึกข้อมูลขายและเก็บบันทึกลายเซ็นแบบดิจิตอลของลูกค้าแทนการเก็บเซลล์สลิปที่เป็นกระดาษ

แหล่งที่มาของเงินทุน: ธนาคาร

 บริษัท โทเทิล เซอร์วิสเซส โซลูชั่นส์ จำกัด (มหาชน)

ประเภทของบริการ: ให้บริการเรียกเก็บชำระหนี้ ตลอดจนถึงขั้นตอนการดำเนินคดี
บริการหลักของบริษัท ครอบคลุมการเรียกเก็บชำระหนี้ของผลิตภัณฑ์ที่ไม่มีหลักประกัน เช่น
สินเชื่อส่วนบุคคล บัตรเครดิตและสินเชื่อเพื่อการผ่อนชำระค่าสินค้า
ลูกค้าของเราส่วนมากเป็นบริษัทในเครือ เช่น บริษัท อยุธยา แคปปิตอล เซอร์วิสเซส จำกัด บริษัท
เจเนอรัล คาร์ด เซอร์วิสเซส จำกัด บริษัท บัตรกรุงศรีอยุธยา จำกัด บริษัท เทสโก้ คาร์ด
เซอร์วิสเซส จำกัด บริษัท อยุธยาคาร์ด เซอร์วิสเซส จำกัด และธนาคารเอง

บริษัทมีความเชี่ยวชาญในการเรียกเก็บหนี้ตลอดจนดำเนินคดีตามกฎหมายจากผลิตภัณฑ์ที่ไม่มีหลักประกัน
บริษัทใช้เทคโนโลยีโทรศัพท์อัตโนมัติขั้นสูงเพื่อที่จะได้เข้าถึงลูกค้าได้อย่างมีประสิทธิภาพและประสิทธิผล
กระบวนการทั้งหมดออกแบบโดยคำนึงถึงลูกค้าเป็นหลักและสอดคล้องกับข้อบังคับของธนาคารแห่งประเทศไทยเป็นอย่างดี
บริษัทได้รับการจัดอันดับในระดับต้นๆ ในธุรกิจเรียกเก็บหนี้
จากประสิทธิภาพในการเรียกเก็บและการปฏิบัติตามกฎข้อบังคับต่างๆ
บริษัทมีการทดสอบและใช้กลยุทธ์ใหม่ๆ อยู่เสมอ
และมีผลการดำเนินงานที่ดีเยี่ยมแม้ในปีที่เศรษฐกิจไม่สู้ดีนัก

แหล่งที่มาของเงินทุน: ธนาคาร

 บริษัท กรุงศรี เจเนอรัล อินชัวรันส์ โบรกเกอร์ จำกัด

ประเภทของบริการ: นายหน้าประกันวินาศภัย จดทะเบียนบริษัทเมื่อวันที่ 29 พฤษภาคม 2550
ด้วยทุนจดทะเบียน 2 ล้านบาท ทั้งนี้ บริษัท กรุงศรี เจเนอรัล อินชัวรันส์ โบรกเกอร์ จำกัด
ได้เปลี่ยนชื่อมาจากบริษัท ควอลิตี้ เจเนอรัล อินชัวรันส์ โบรกเกอร์ จำกัด เมื่อวันที่ 22
พฤศจิกายน 2554

บริการของบริษัทรวมไปถึงการแนะนำประกันอุบัติเหตุส่วนบุคคลและการประกันภัย
รถยนต์แก่ลูกค้าของบริษัท เจเนอรัล คาร์ด เซอร์วิสเซส จำกัด บริษัท บัตรกรุงศรีอยุธยา จำกัด
และบริษัท อยุธยา แคปปิตอล เซอร์วิสเซส จำกัด ซึ่งตั้งแต่ปี 2552 เป็นต้นมา
บริษัทสามารถเติบโตได้ดีด้วยกลยุทธ์การจัดแบ่งกลุ่มลูกค้าและ cross-selling
เพื่อดึงดูดลูกค้าใหม่และเพิ่มประเภทของผลิตภัณฑ์
โดยบริษัทมีการนำเสนอผลิตภัณฑ์ประกันภัยหลากหลายรูปแบบให้ลูกค้าเลือกใช้
ซึ่งครอบคลุมถึงแผนชดเชยรายได้ขณะเข้ารับการรักษาตัวที่โรงพยาบาล อุบัติเหตุส่วนบุคคล
จากพันธมิตรซึ่งเป็นบริษัทประกันภัยที่ได้รับการคัดสรรเป็นอย่างดี

แหล่งที่มาของเงินทุน: ผู้ถือหุ้นของบริษัท (บริษัท อยุธยา แคปปิตอล เซอร์วิสเซส จำกัด)

 บริษัท กรุงศรี ไลฟ์ แอสชัวรันส์ โบรกเกอร์ จำกัด

ประเภทของบริการ: นายหน้าประกันชีวิต จดทะเบียนเมื่อวันที่ 4 มิถุนายน 2550
ด้วยทุนจดทะเบียน 2 ล้านบาท ทั้งนี้ บริษัท กรุงศรี ไลฟ์ แอสชัวรันส์ โบรกเกอร์ จำกัด
ได้เปลี่ยนชื่อมาจากบริษัท ควอลิตี้ ไลฟ์ แอสชัวรันส์ โบรกเกอร์ จำกัด เมื่อวันที่ 22 พฤศจิกายน
2554

บริการหลักของบริษัทคือการแนะนำผลิตภัณฑ์ด้านการประกันชีวิต ประกันอุบัติเหตุส่วนบุคคล
ประกันสุขภาพ และประกันคุ้มครองวงเงินบัตรเครดิต และสินเชื่อส่วนบุคคลแก่ลูกค้าของ บริษัท
เจเนอรัล คาร์ด เซอร์วิสเซส จำกัด บริษัท บัตรกรุงศรีอยุธยา คาร์ด จำกัด และบริษัท อยุธยา
แคปปิตอล เซอร์วิสเซส จำกัด

ธุรกิจประกันชีวิตยังคงเติบโตอย่างต่อเนื่อง จากการขยายประเภทของผลิตภัณฑ์
การเข้าร่วมเป็นพันธมิตรกับบริษัทประกันใหม่ๆ การจัดแบ่งกลุ่มลูกค้า และ cross-selling
นอกจากนี้ บริษัทยังมีผลิตภัณฑ์ประกันชีวิตแบบสะสมทรัพย์
และแบบกำหนดระยะเวลาการรับประกันจากพันธมิตรซึ่งเป็นบริษัทประกันชีวิตที่ผ่านการคัดสรรเป็นอย่างดี
บริษัทเน้นการศึกษาวิเคราะห์ลูกค้า เพื่อกำหนดคุณลักษณะของลูกค้าแต่ละกลุ่ม
เพื่อที่จะได้นำเสนอผลิตภัณฑ์ที่เหมาะสมกับความต้องการของลูกค้า

แหล่งที่มาของเงินทุน: ผู้ถือหุ้นของบริษัท (บริษัท อยุธยา แคปปิตอล เซอร์วิสเซส จำกัด)

 บริษัท เทสโก้ คาร์ด เซอร์วิสเซส จำกัด

ประเภทของบริการ: ในปี 2544 กรุงศรีกรุ๊ปได้จัดตั้งบริษัทร่วมทุนกับห้างเทสโก้ โลตัส
ซึ่งเป็นร้านไฮเปอร์มาร์เก็ตที่ใหญ่ที่สุดในประเทศไทย เพื่อออกบัตรเครดิตเทสโก้ โดยพัฒนามาจาก
Private Label Credit Card ของห้างเทสโก้ โลตัส จนกลายเป็นบัตรเครดิตเทสโก้วีซ่า
และภายหลังได้เพิ่มผลิตภัณฑ์ใหม่คือบัตรเทสโก้พรีเมียร์
ซึ่งเป็นบัตรเพื่อการผ่อนชำระค่าสินค้าและสินเชื่อบุคคลสำหรับลูกค้าของห้างเทสโก้ โลตัส
และเทสโก้โบรคเกอร์ประกันภัย
บริษัทได้พัฒนาและขยายช่องทางการจำหน่ายอย่างต่อเนื่องผ่านห้างเทสโก้ โลตัส
โดยได้มีการขยายจำนวนสาขาจาก 135 สาขาเป็น 145 สาขาในปี 2555 ทั้งนี้
การปรับปรุงโฉมหน้าสาขาต่างๆ ยังคงดำเนินการต่อเนื่อง
โดยสาขาที่ปรับปรุงแล้วมีบริการใหม่เสนอเพิ่มเติมด้วย

นวัตกรรมนำตลาด: ลัษณะเด่นอย่างหนึ่งของบัตรเครดิตนี้คือ เมื่อลูกค้าใช้บัตรเทสโก้ โลตัส
คลับการ์ด คู่กับบัตรเครดิตเทสโก้ วีซ่า
ลูกค้าจะสามารถสะสมคะแนนได้จากการใช้บัตรทั้งในและนอกห้างเทสโก้ โลตัส
โดยคะแนนสะสมจะถูกเปลี่ยนเป็นคูปองเงินสดคลับการ์ดให้กับลูกค้า

สิทธิประโยชน์นี้ทำให้ลูกค้าสามารถสะสมคะแนนคลับการ์ดได้เร็ว
และช่วยประหยัดเงินในการซื้อสินค้าในแต่ละสัปดาห์ที่ห้างเทสโก้ โลตัส
นอกจากสิทธิประโยชน์จากบัตร เช่น คืนเงินสูงสุดร้อยละ 3.5 ของยอดใช้จ่ายที่ห้างเทสโก้ โลตัส
คืนเงินร้อยละ 3 เมื่อเติมน้ำมันที่ปั๊มเอสโซ่ และคืนเงินร้อยละ 0.5 จากยอดใช้จ่ายทุกที่ทั่วโลกแล้ว
ในปี 2555 ยังเพิ่มสิทธิประโยชน์อีก เช่น การขอขยายการชำระคืนเงินผ่านทางโทรศัพท์
และขอสินเชื่อบุคคลผ่านแอพพลิเคชั่นบนโทรศัพท์มือถือ ซึ่งได้การตอบรับที่ดีมากจากลูกค้า

แหล่งที่มาของเงินทุน: ผู้ถือหุ้นของบริษัท (บริษัท เทสโก้ คาร์ด เซอร์วิสเซส จำกัด)

 บริษัท เทสโก้ เจเนอรัล อินชัวรันส์ โบรคเกอร์ จำกัด

ประเภทของบริการ: บริษัทให้บริการแนะนำประกันภัยสำหรับลูกค้าของบริษัท เทสโก้ คาร์ด
เซอร์วิสเซส จำกัด และลูกค้าห้างเทสโก้ โลตัส
โดยบริษัทได้ชื่อว่าเป็นผู้นำทางด้านราคาสำหรับประกันภัยรถยนต์
จากส่วนลดที่มอบให้ลูกค้าและผลิตภัณฑ์ที่หลากหลาย ทั้งนี้
บริษัทได้ทำการปรับปรุงช่องทางการจัดจำหน่ายและการให้บริการแก่ลูกค้า
โดยได้จัดตั้งศูนย์บริการลูกค้าเพื่อดูแลลูกค้าประกันภัยรถยนต์ นอกจากนี้
ลูกค้าสามารถหาข้อมูลเกี่ยวกับการประกันภัยรถยนต์ รวมถึงค่าเบี้ยประกันจากเว็บไซต์ของบริษัท
และสามารถซื้อประกันภัยทางเว็บไซต์ได้ตั้งแต่ขั้นตอนแรกจนจบ ทั้งการสอบถามค่าเบี้ยประกัน
ชำระค่าประกันภัยออนไลน์อย่างปลอดภัย และพิมพ์เอกสารสำคัญ ล่าสุด
บริษัทได้เพิ่มประกันภัยรถจักรยานยนต์และเพิ่มการครอบคลุมบ้านและรถยนต์จากน้ำท่วมสำหรับลูกค้าของห้างเทสโก้
โลตัส

แหล่งที่มาของเงินทุน: ผู้ถือหุ้นของบริษัท (บริษัท เทสโก้ คาร์ด เซอร์วิสเซส จำกัด)

 บริษัท เทสโก้ ไลฟ์ แอสชัวรันส์ โบรคเกอร์ จำกัด

ประเภทของบริการ: บริษัทให้บริการแนะนำประกันชีวิตสำหรับลูกค้าของบริษัท เทสโก้ คาร์ด
เซอร์วิสเซส จำกัดและลูกค้าห้างเทสโก้ โลตัส โดยบริษัทมีพันธมิตรร่วมกับบริษัทประกันชีวิตอื่น
เพื่อมอบผลิตภัณฑ์ต่างๆ ให้กับลูกค้าของห้างเทสโก้ โลตัส

แหล่งที่มาของเงินทุน: ผู้ถือหุ้นของบริษัท (บริษัท เทสโก้ คาร์ด เซอร์วิสเซส จำกัด)

 กรุงศรี ไมโครไฟแนนซ์ [บริษัท ซีเอฟจี เซอร์วิส จำกัด]

ประเภทของธุรกิจ: ให้บริการสินเชื่อโดยใช้ทะเบียนรถเป็นหลักประกัน ในรูปแบบของสัญญาเช่าซื้อ
และสัญญาเงินกู้แบบมีหลักประกันแก่เจ้าของรถทุกประเภท บริษัทเริ่มเข้าสู่ตลาดสินเชื่อรายย่อยในปี
2550 โดยเข้าซื้อสินทรัพย์รวมถึงสาขาของบริษัทท้องถิ่นแห่งหนึ่งซึ่งดำเนินธุรกิจด้านนี้มาตั้งแต่ปี
2523 ต่อมาในเดือนกันยายน 2552 กรุงศรีกรุ๊ปได้เข้าซื้อหุ้นใหญ่ (99.99%) กรุงศรี
ไมโครไฟแนนซ์เป็นบริษัทชั้นนำในธุรกิจสินเชื่อจำนำทะเบียนรถ
โดยเป้าหมายหลักคือกลุ่มลูกค้าในต่างจังหวัด
บริษัทได้พัฒนาธุรกิจให้เติบโตอย่างรวดเร็วด้วยความเชี่ยวชาญในการวิเคราะห์สินเชื่ออย่างมืออาชีพ
และความสัมพันธ์ที่แนบแน่นกับชุมชนท้องถิ่น

ตลาดและการแข่งขัน: บริษัทดำเนินธุรกิจภายใต้ชื่อการค้า “ศรีสวัสดิ์ เงินติดล้อ”
และแข่งขันโดยตรงกับคู่แข่งทั้งในระดับภาคและระดับท้องถิ่น ซึ่งส่วนใหญ่ดำเนินธุรกิจแบบครอบครัว
โดยบริษัทมุ่งที่จะครองความเป็นผู้นำในตลาดที่ยังมีการกระจายตัวอยู่มาก กรุงศรี
ไมโครไฟแนนซ์สร้างความแตกต่างจากคู่แข่งโดยการเสนอสินเชื่อที่ยุติธรรมและโปร่งใส
สอดคล้องกับหลักมาตรฐานสากล ซึ่งคณะผู้บริหารเชื่อว่าจะสร้างความพึงพอใจในระยะยาวต่อลูกค้า
ทั้งนี้ เป็นที่รู้กันอย่างกว้างขวางว่า “ศรีสวัสดิ์ เงินติดล้อ”
สามารถอนุมัติเงินสินเชื่อให้แก่เจ้าของรถจักรยานยนต์ได้ภายใน 30 นาที

ความสำเร็จที่สำคัญ: ในปี 2555 กรุงศรี ไมโครไฟแนนซ์ขยายตัวจากปีก่อนมากกว่าร้อยละ 50
ทำให้มียอดลูกหนี้คงเหลือสูงกว่า 6 พันล้านบาท
และเป็นปีที่บริษัททำกำไรได้มากเป็นประวัติการณ์อีกครั้ง โดยปัจจัยสำคัญที่ช่วยผลักดันการเติบโตคือ
ศรีสวัสดิ์เงินสิบล้อ ซึ่งเป็นผลิตภัณฑ์รถบรรทุกแลกเงิน การขยายตัวของช่องทางแนะนำ(referral
channel) และการขยายสาขาอย่างต่อเนื่อง โดยในปี 2555 ได้มีการเปิดสาขาใหม่กว่า 40
สาขา ทำให้กรุงศรี ไมโครไฟแนนซ์ มีเครือข่ายสาขาทั่วประเทศทั้งหมด 240 แห่ง ครอบคลุม 74
จังหวัดทั่วประเทศ ตลอดทั้งปี กรุงศรี ไมโครไฟแนนซ์ได้สร้างแบรนด์และชื่อเสียงให้เป็นที่รู้จัก
ด้วยการออกแคมเปญโฆษณาที่โปรโมทถึงความง่าย โปร่งใส
และน่าเชื่อถือของบริษัทในการกู้เงินแทนการกู้เงินนอกระบบ นอกจากอัตราการเติบโตที่สูงแล้ว
บริษัทยังได้ปรับปรุงคุณภาพสินเชื่อด้วยการลดยอดหนี้จัดชั้นต่ำกว่ามาตรฐานลงร้อยละ 50

การบุกตลาดกลุ่มเป้าหมาย: ในฐานะที่กรุงศรี
ไมโครไฟแนนซ์เป็นผู้นำตลาดสำหรับสินเชื่อจำนำทะเบียนรถในประเทศไทย
ล่าสุดบริษัทประสบความสำเร็จในการบุกเบิกสินเชื่อกลุ่มใหม่ คือ
ผลิตภัณฑ์สินเชื่อจำนำสำหรับรถบรรทุก จากการศึกษาตลาดส่วนนี้
เจ้าของรถบรรทุกส่วนใหญ่ไม่สามารถเข้าถึงแหล่งเงินทุนที่จำเป็น
ทางบริษัทจึงได้นำเสนอโครงการศรีสวัสดิ์เงินสิบล้อ เป็นสินเชื่อเพื่อกลุ่มลูกค้าสิบล้อโดยตรง
และได้รับการตอบรับที่ดีมาก โดยมียอดการเติบโตมากกว่าร้อยละ 120 และกรุงศรี
ไมโครไฟแนนซ์ได้ชื่อว่าเป็นผู้นำในตลาดจำนำทะเบียนรถสำหรับรถบรรทุก

การให้สินเชื่อโดยมีความรับผิดชอบต่อสังคม เพื่อสนับสนุนการเข้าถึงบริการด้านการเงิน
(Financial inclusion) และเป็นทางเลือกแทนการกู้นอกระบบ
บริษัทได้พัฒนาโมเดลสำหรับผู้ประกอบการที่มีรายได้ต่ำให้สามารถเข้าถึงเงินกู้ในระบบที่ไม่ต้องใช้หลักประกัน
ทั้งนี้มีผู้ประกอบการรายย่อยมากกว่า 1,400 รายที่ได้รับประโยชน์จากโครงการนี้แล้ว นอกจากนี้
เพื่อช่วยยกระดับความอยู่ดีกินดีของลูกค้าอย่างยั่งยืน กรุงศรี
ไมโครไฟแนนซ์ได้จัดทำโครงการให้ความรู้แก่ผู้ประกอบการรายย่อยเกี่ยวกับการบริหารจัดการการเงินในหัวข้อต่างๆ
ด้วย

แหล่งที่มาของเงินทุน: ธนาคาร

 กรุงศรี ซิเคียวริตี้ส์ [บริษัทหลักทรัพย์ กรุงศรี จำกัด (มหาชน)]

ประเภทของบริการ: นายหน้าซื้อขายหลักทรัพย์ ซึ่งสามารถแบ่งตามประเภทได้ดังนี้

ธุรกิจนายหน้าซื้อขายหลักทรัพย์:
ให้บริการเป็นนายหน้าหรือตัวแทนซื้อขายหลักทรัพย์ประเภทตราสารทุน (หุ้น) และตราสารอนุพันธ์
(Derivatives) หมายเลขสมาชิก 29 ของตลาดหลักทรัพย์แห่งประเทศไทย
โดยให้บริการแก่นักลงทุนรายย่อย บุคคลทั่วไป และนักลงทุนสถาบันทั้งในประเทศและต่างประเทศ
บริษัทมีทีมงานด้านการตลาดและการวิเคราะห์หลักทรัพย์ที่มีประสบการณ์สูง
เพื่อให้คำแนะนำและคำปรึกษาเรื่องการลงทุนแก่นักลงทุน

ธุรกิจวาณิชธนกิจ: ให้บริการงานด้านวาณิชธนกิจ (Investment Banking)
โดยให้คำปรึกษาทางการเงิน (Financial Advisory)
และจัดจำหน่ายหลักทรัพย์(Underwriting Service) ที่เกี่ยวกับการเงินทั้งหมด
รวมถึงการเป็นผู้จัดจำหน่ายและรับประกันการจำหน่ายทั้งหลักทรัพย์ประเภทหนี้และประเภททุน
การปรับโครงสร้างทางการเงิน การปรับโครงสร้างหนี้และฟื้นฟูกิจการ
การควบรวมกิจการและการซื้อขายกิจการ การศึกษาความเป็นไปได้ของโครงงาน (Feasibility
Study) การประมาณการมูลค่าของธุรกิจ
และธุรกรรมที่สอดคล้องกับกฎระเบียบของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์

ธุรกิจจัดการกองทุนส่วนบุคคล: บริษัทให้บริการเกี่ยวกับการบริหารจัดการกองทุนส่วนบุคคลของลูกค้า
โดยลูกค้าแต่ละรายจะมีผู้จัดการกองทุนคอยดูแลและรับผิดชอบ
เกี่ยวกับการวางแผนการลงทุนและการบริหารกองทุน
เพื่อให้บริการตามแต่ละลักษณะและวัตถุประสงค์ของลูกค้า

ตัวแทนซื้อขายหน่วยลงทุน:
บริษัททำหน้าที่เป็นตัวแทนซื้อขายกองทุนของบริษัทหลักทรัพย์จัดการกองทุนในประเทศไทย
โดยการขายผลิตภัณฑ์ของบริษัทหลักทรัพย์จัดการกองทุนให้กับนักลงทุนที่สนใจ

ธุรกิจการลงทุน: บริษัทมีนโยบายลงทุนในตราสารทุนและตราสารหนี้ ทั้งในระยะสั้น
และระยะปานกลางถึงระยะยาว

ตลาดและการแข่งขัน: ในปี 2555 ตลาดหลักทรัพย์ (รวมตลาดหลักทรัพย์ เอ็ม เอ ไอ)
มีมูลค่าตลาดทั้งสิ้น 7.9 ล้านล้านบาท เพิ่มขึ้นจากปี 2554 ร้อยละ 5.0
โดยมีมูลค่าการซื้อขายหลักทรัพย์เฉลี่ยรายวันอยู่ที่ 32.3 พันล้านบาท (รวม Proprietary
Trading) สูงขึ้นจากปี 2554 ซึ่งอยู่ที่ 29.4 พันล้านบาท ปลายปี 2555
บริษัทมีส่วนแบ่งตลาดอยู่ที่ร้อยละ 1.72 อยู่ในอันดับที่ 22 จากจำนวนบริษัทหลักทรัพย์ทั้งสิ้น 38 ราย
เทียบกับปี 2554 ที่มีส่วนแบ่งตลาดร้อยละ 2.40 และอยู่ในอันดับที่ 21
ปีนี้เป็นปีที่ท้าทายสำหรับโบรกเกอร์ต่างๆ
จากการแข่งขันที่สูงขึ้นตามการเปิดเสรีค่านายหน้าซื้อขายหลักทรัพย์อย่างเต็มรูปแบบ
ซึ่งทำให้รายได้จากค่านายหน้าทยอยลดลง นอกจากนี้
บรรยากาศการลงทุนได้รับผลกระทบอย่างมากจากวิกฤตหนี้ในยุโรปและการชะลอตัวของเศรษฐกิจโลก
โดยรายได้ทั้งสิ้นอยู่ที่ 503.3 ล้านบาท เพิ่มขึ้นเล็กน้อยร้อยละ 0.69 จากปีก่อน
ในขณะที่กำไรสุทธิอยู่ที่ 45.6 ล้านบาท ลดลงร้อยละ 21.5 จากปีก่อน

พัฒนาการสำคัญที่เกิดขึ้นในปี 2555 และ กลยุทธ์ในช่วงต่อไป: กรุงศรี ซิเคียวริตี้ส์
ได้เข้าร่วมโครงการ Banker to Broker ของตลาดหลักทรัพย์แห่งประเทศไทยและธนาคาร
โดยโครงการมีจุดมุ่งหมายที่จะขยายฐานลูกค้าของตลาดตราสารทุนและตราสารอนุพันธ์โดยการให้แรงจูงใจกับพนักงานของธนาคารในการแนะนำลูกค้าต่อให้กับกรุงศรี
ซิเคียวริตี้ส์ ซึ่งจัดขึ้นระหว่างวันที่ 1 มีนาคม - 31 ตุลาคม 2555 นอกจากนี้ ธนาคาร กรุงศรี
ซิเคียวริตี้ส์
และตลาดหลักทรัพย์แห่งประเทศไทยได้ร่วมกันพัฒนาระบบการใส่ชื่อและรหัสผ่านเพียงครั้งเดียว
(Single Sign-on) เพื่อให้ลูกค้าเข้าถึงระบบซื้อขาย SETTRADE ได้ผ่านกรุงศรีออนไลน์
ซึ่งได้เริ่มดำเนินการตั้งแต่เดือนมีนาคม 2555 กรุงศรี ซิเคียวริตี้ส์
ได้ร่วมมือกับตลาดหลักทรัพย์แห่งประเทศไทยและผู้ผลิตซอฟต์แวร์อิสระพัฒนาระบบซื้อขายใหม่ SET
CONNECT เพื่อเพิ่มประสิทธิภาพในการซื้อขาย ทั้งนี้
บริษัทได้ส่งแผนธุรกรรมการยืมและให้ยืมหลักทรัพย์ (Securities Borrowing and Lending
Business) ไปให้คณะกรรมการกำกับหลักทรัพย์และตลาดหลักทรัพย์ (ก.ล.ต.) ในเดือนธันวาคม
2555 และคาดว่าใบขออนุญาตที่จะได้รับการอนุมัติในต้นปี 2556

แหล่งที่มาของเงินทุน: ธนาคาร

 กรุงศรี แอสเซท [บริษัทหลักทรัพย์จัดการกองทุน กรุงศรี จำกัด]

กรุงศรี แอสเซท (KSAM)
เป็นหนึ่งในบริษัทที่ประกอบธุรกิจทางด้านการจัดการกองทุนชั้นนำของประเทศไทย
ซึ่งนำเสนอผลิตภัณฑ์และบริการเกี่ยวกับการลงทุนผ่านกองทุนที่หลากหลายและครบวงจร เช่น
ตราสารทุน ตราสารหนี้ ดัชนีสินค้าโภคภัณฑ์ และอสังหาริมทรัพย์ ให้กับลูกค้าบุคคล ลูกค้าองค์กร
และนักลงทุนสถาบัน โดยลูกค้าสามารถลงทุนในหลักทรัพย์ดังกล่าวผ่านกองทุนรวม (Mutual Fund)
กองทุนส่วนบุคคล (Private Fund) หรือกองทุนสำรองเลี้ยงชีพ (Provident Fund)
ทีมผู้จัดการกองทุนที่มากด้วยประสบการณ์มีความมุ่งมั่นที่จะปฏิบัติตามขั้นตอนการลงทุนอย่างรัดกุมและมีประสิทธิภาพ
เพื่อให้มั่นใจว่ากองทุนของบริษัทจะสร้างผลตอบแทนที่น่าพอใจสอดคล้องกับระดับความเสี่ยง
ภายใต้สภาวะตลาดที่ต่างกัน

ความสำเร็จที่สำคัญ:

• เข้าถึงง่ายๆ ผ่านเครือข่ายสาขากรุงศรีหรือตัวแทนจำหน่าย:
เครือข่ายสาขาของธนาคารมีบทบาทสำคัญยิ่งในการจัดจำหน่ายกองทุน
ผู้ลงทุนสามารถเข้าถึงข้อมูลเกี่ยวกับกองทุนและทำธุรกรรมที่เครือข่ายสาขาของธนาคารกว่า 600
แห่ง และเอทีเอ็มกว่า 4,000 เครื่องทั่วประเทศ นอกจากนี้
บริษัทยังเพิ่มความสามารถในการจัดจำหน่ายกองทุนผ่านตัวแทนได้รับการแต่งตั้งอีก 37 ราย

• เข้าถึงง่ายๆ ผ่านช่องทางอื่น:
ผู้ลงทุนยังสามารถเข้าถึงกองทุนของบริษัทผ่านช่องทางอินเตอร์เน็ต @ccess
และระบบการขายทางโทรศัพท์ (โทร: 02-657-5757)

บริษัทยึดลูกค้าเป็นศูนย์กลางในทุกสิ่งที่ทำ
บริษัทจึงพัฒนาระบบบริการขายทางโทรศัพท์สำหรับลูกค้าที่ไม่สะดวกที่จะทำรายการผ่านอินเทอร์เน็ต
รวมทั้งลูกค้าที่ต้องการคำแนะนำจากเจ้าหน้าที่การตลาดของบริษัทในการทำธุรกรรม
ระบบนี้ให้ความสะดวกกับลูกค้าเพราะสามารถทำธุรกรรมได้เพียงปลายนิ้วสัมผัสภายในเวลาไม่กี่นาที
ในปีที่ผ่านมา ธุรกรรมที่ทำผ่านช่องทางอินเทอร์เน็ตและระบบการขายทางโทรศัพท์เฉลี่ยอยู่ที่
20,000-30,000 ธุรกรรมต่อเดือน

• ความสำเร็จและผลประกอบการของกองทุน:
ด้วยแรงสนับสนุนจากธนาคารและความสามารถในการบริหารจัดการกองทุน
ทำให้สินทรัพย์ภายใต้การบริหาร ณ วันที่ 28 ธันวาคม 2555 อยู่ที่ 1.52 แสนล้านบาท
เพิ่มขึ้นร้อยละ47.05 จากปลายปี 2554 ในขณะที่สินทรัพย์ทั้งอุตสาหกรรมปรับเพิ่มขึ้นเพียงร้อยละ
28.86 ในช่วงเวลาเดียวกัน นอกจากนั้น รายได้ของบริษัทยังคงเพิ่มขึ้นร้อยละ 29.40
ซึ่งส่วนใหญ่มาจากกระแสเงินสดสุทธิจากกองทุนตราสารหนี้แบบปิด และยอดขายกองทุนลดหย่อนภาษี
(LTF และ RMF) ที่เพิ่มขึ้นมากในช่วงไตรมาสสุดท้ายของปี นอกจากนี้
หนึ่งในไฮไลท์ของบริษัทคือความสำเร็จของกองทุนเปิดกรุงศรี อิควิตี้ 8% ทาร์เก็ต (Krungsri
Equity 8% Target Fund) ที่สามารถให้ผลตอบแทนตามเป้าร้อยละ 8 ได้ภายในเวลา 3 เดือน

ผลิตภัณฑ์/บริการใหม่:

• กระจายการลงทุนในกองทุนรวมที่ลงทุนในต่างประเทศได้ง่ายๆ:
บริษัทยังคงมีผลิตภัณฑ์ใหม่เพิ่มขึ้นอย่างต่อเนื่อง
โดยร่วมมือกับบริษัทจัดการกองทุนที่มีชื่อเสียงระดับโลกหลายแห่ง
เพื่อเพิ่มทางเลือกในการลงทุนให้หลากหลาย

กองทุนรวมที่ลงทุนในต่างประเทศได้แก่ กองทุนเปิดกรุงศรียูเอสอิควิตี้
(ลงทุนในตราสารทุนของบริษัทที่อยู่ในประเทศสหรัฐอเมริกาผ่าน Allianz US Equity Fund)
กองทุนเปิดกรุงศรีโกลด์เฮดจ์ (ลงทุนใน SPDR Gold Trust)
กองทุนเปิดกรุงศรีอิควิตี้ลิงค์คอมเพล็กซ์รีเทิร์น
(ได้รับผลตอบแทนตามการเคลื่อนไหวของราคาทองคำ) และกองทุนกรุงศรีอีเมอร์จิ้งมาร์เก็ตส์อิควิตี้
(ลงทุนในตราสารทุนของบริษัทในประเทศที่เป็นตลาดเกิดใหม่)
และกองทุนกรุงศรีอีเมอร์จิ้งโลคอลอินเวสเม้นท์ (ลงทุนในตราสารหนี้ของประเทศต่างๆ
ที่เป็นตลาดเกิดใหม่)

• พอร์ตการลงทุนสำเร็จรูป กองทุนเปิดกรุงศรีไลฟ์สเตจพลัส:
เพื่อสนับสนุนแนวคิดการบริหารเงินตามช่วงอายุ ที่แนะนำไปตามสาขาของธนาคารทุกแห่ง
จึงได้นำเสนอพอร์ตการลงทุนแบบต่างๆ ที่คำนึงถึงอายุและช่วงชีวิตของผู้ลงทุนด้วย ทั้งนี้
ผู้ลงทุนสามารถขอคำแนะนำและเลือกซื้อกองทุนที่เหมาะกับช่วงวัยของตนเอง เช่น 20+ 30+ หรือ
55+ โดยกองทุนมีเทคนิคปรับสัดส่วนการลงทุนให้เป็นไปตามสัดส่วนที่กำหนดไว้ (Rebalancing)

• การอบรมและสัมมนาให้ความรู้:
บริษัทสนับสนุนการเพิ่มพูนความรู้เกี่ยวกับการลงทุนให้กับลูกค้าและบุคคลทั่วไปโดยการจัดสัมมนาในหัวข้อต่างๆ
โดยเชื่อว่าหากผู้ลงทุนไทยมีความรู้ความเข้าใจเกี่ยวกับแนวคิดของความเสี่ยงและผลตอบแทน
ก็จะก่อให้เกิดประโยชน์ต่ออุตสาหกรรมโดยรวม
และส่งผลให้บริษัทเติบโตอย่างยั่งยืนในระยะยาวอีกด้วย

ตั้งแต่ปี 2551 บริษัทได้จัดการอบรมและสัมมนาด้านการลงทุนที่ access PL@CE
ของบริษัทเองโดยมีลูกค้าและพันธมิตรทางธุรกิจกว่า 10,000 คนมาร่วมงาน
ซึ่งกิจกรรมประกอบด้วย

• 100 Million Club: คอร์สอบรมหลักสูตรเข้มข้น
สำหรับผู้ลงทุนที่ต้องการสร้างแผนทางการเงินของตนเอง
โดยได้รับคำแนะนำจากนักวางแผนทางการเงิน
คอร์สอบรมนี้ได้รับการตอบรับที่ดีอย่างต่อเนื่องจากผู้ลงทุนหลากหลายวัยและอาชีพ
ซึ่งเมื่อจบการอบรมนี้แล้ว ผู้เข้าอบรมแต่ละคนจะสามารถวางแผนทางการเงินด้วยตัวเอง

• สัมมนาทางการเงิน: หัวข้อการสัมมนาได้แก่ แนวโน้มเศรษฐกิจ แนวโน้มการลงทุน
เคล็ดลับและเทคนิคการลงทุน รวมทั้งประเด็นอื่นๆ ที่ลูกค้าสนใจ

• การออกกองทุนใหม่: บริษัทจัดสัมมนาเพื่อแนะนำกองทุนใหม่ให้กับผู้ลงทุน
พร้อมเปิดโอกาสให้ผู้ลงทุนได้สอบถามข้อมูลการลงทุนจากผู้จัดการกองทุนโดยตรง
กิจกรรมนี้มีบทบาทสำคัญในการสร้างความรู้ความเข้าใจให้กับผู้ลงทุนและช่วยเพิ่มปริมาณการขายกองทุนในช่วง
IPO ท้ายสุดนี้ บริษัทตระหนักดีว่าความแข็งแกร่งของบริษัทขึ้นอยู่กับความเชี่ยวชาญ ความสามารถ
และความมุ่งมั่นของพนักงานในการตอบสนองความต้องการที่หลากหลายของลูกค้า
บริษัทจึงมุ่งมั่นที่จะพัฒนาความสามารถของพนักงานโดยการจัดคอร์สสัมมนาทั้งภายในและภายนอก
โดยในปี 2555 บริษัทสนับสนุนให้พนักงานเข้าอบรมหลักสูตร Certified Financial Planner
เพื่อให้เป็นนักวางแผนทางการเงินที่มีคุณภาพ
และสามารถให้คำแนะนำรวมทั้งวางแผนทางการเงินที่เหมาะสมสำหรับลูกค้าแต่ละราย

แหล่งที่มาของเงินทุน: เงินหมุนเวียนของบริษัท

 กรุงศรี เซอร์วิส [บริษัท สยามเรียลตี้แอนด์เซอร์วิส จำกัด]

ประเภทของบริการ: บริษัทดำเนินธุรกิจให้บริการด้านบุคลากร
และจัดหารถยนต์ให้เช่าแก่ธนาคารและบริษัทในเครือ โดยธุรกิจของบริษัทแบ่งออกเป็น 2 กลุ่มได้แก่
การจัดหาและให้บริการด้านบุคลากร เช่น พนักงานขับรถ แม่บ้าน พนักงานส่งเอกสาร
พนักงานรักษาความปลอดภัย และอื่นๆ ให้แก่ธนาคารและบริษัทในเครือ
และให้บริการรถยนต์ให้เช่าแก่ธนาคารและบริษัทในเครือภายใต้ขอบเขตที่กำหนดโดยธนาคารแห่งประเทศไทย

ตลาดและการแข่งขัน: บริษัทให้บริการแก่ธนาคารซึ่งเป็นผู้ถือหุ้นรายเดียวของบริษัทเท่านั้น
บริษัทจึงไม่มีคู่แข่งขันในตลาดนี้ และในปีนี้ บริษัทได้ขยายบริการไปยังบริษัทในเครือของธนาคารด้วย

แหล่งที่มาของเงินทุน: ธนาคาร

 บริษัท เมโทร เดซิกนี จำกัด

ประเภทของบริการ: บริษัทได้จดทะเบียนจัดตั้งบริษัทเมื่อวันที่ 4 มีนาคม 2552 ด้วยทุนจดทะเบียน
100,000 บาท
โดยเป็นบริษัทที่จัดตั้งขึ้นตามข้อตกลงร่วมกันระหว่างธนาคารและผู้ร่วมสนับสนุนสินเชื่อให้แก่บริษัทรถไฟฟ้ากรุงเทพ
จำกัด (มหาชน) โดยมีวัตถุประสงค์เพื่อให้บริษัทรับโอนสิทธิต่างๆ
ทั้งหมดตามสัญญาสัมปทานระหว่างการรถไฟฟ้าขนส่งมวลชนแห่งประเทศไทย (“รฟม.”)
กับบริษัทรถไฟฟ้ากรุงเทพ จำกัด (มหาชน) กรณีบริษัท รถไฟฟ้ากรุงเทพ จำกัด (มหาชน)
ผิดสัญญาสัมปทานกับ รฟม. หรือบริษัท รถไฟฟ้ากรุงเทพ จำกัด (มหาชน)
ผิดข้อตกลงสัญญาเงินกู้กับกลุ่มเจ้าหนี้ ทั้งนี้ บริษัทยังไม่ได้ดำเนินธุรกิจใดๆ

แหล่งที่มาของเงินทุน: ผู้ถือหุ้น

 บริษัทอยู่ระหว่างการชำระบัญชี

บริษัท อยุธยา โทเทิล โซลูชั่น จำกัด (มหาชน)

บริษัทได้จดทะเบียนเลิกกิจการต่อกระทรวงพาณิชย์เมื่อวันที่ 29 มิถุนายน 2555
และอยู่ระหว่างขั้นตอนการชำระบัญชี